<header data-type="book">
<h1>滇南本草</h1>
<dl class="元資料">
<div><dt>作者</dt><dd>蘭茂</dd></div>
<div><dt>朝代</dt><dd>明</dd></div>
<div><dt>年份</dt><dd><data value="1436">公元1436年</data></dd></div>
</dl>
</header>

<h1>《滇南本草》序</h1>
<p>（據務本節錄，參考世、胡本校改）</p>
<p>余幼酷好本草，考其性味，辨地理之情形，察脈絡之往來，留心數年，合滇中蔬菜草木種種性情，並著《醫門攬要》二卷，以傳後世。</p>
<p>後有學者，切不可貪大利而泯救病之思。凡行醫者，合脈理參悟，其應如響，慎之慎之！</p>
<p><u>滇南楊林　止庵蘭茂撰並識</u></p>

<h1>《滇南本草》抄本跋</h1>
<p>（據於本節錄）</p>
<p>滇產藥材，久已馳名遐邇；《神農本草經》著錄「永昌郡青木香」，晉、常璩《華陽國志》，唐、樊綽《蠻書》分述烏蒙、麗水產藥，宋《政和本草》亦屢稱雲南文獻，彰彰在人耳目。</p>
<p>世傳止庵遺書《滇南本草》，傳抄刊刻，家喻戶曉。尚早於瀕湖《綱目》。</p>
<p>此本得之宜良張曲山，書前有抄書人題識，蓋康熙十四年抄本，歷今適二百年。雖間有蟲蠹，而紙墨猶新。抄者又注云：「一名《苴蘭本草》，非也！苴蘭本系沐忠節集，未經刊刻；此雲南蘭公所集，書名《滇南本草》。」其所據原本，應系刊刻者。抄者又云：「須斟酌考明，認真形象，或經過試驗，方可傳人治病。」</p>
<p><u>歲在光緒元年乙亥夏　懷清於錫金跋</u></p>

<h1>《滇南本草》抄本後序</h1>
<p>（據琴本節錄）</p>
<p>楊林蘭止庵先生所著《滇南本草》，流傳多本。此冊為華君允三琴硯齋傳抄本，與坊間印本，詳略不一，足資參校。</p>
<p>止庵原籍中州，淵源甚遠；《本草》屢稱河南地望，謂「衛輝產良」；又紀採藥地曰「虹山」、曰「草海」、曰「近華浦、太華山、秀嵩山」，想見此老遍嘗百草，關心民瘼。</p>
<p><u>光緒甲辰七月　晉寧後學　方樹梅　臞仙甫序</u></p>

<h1>重刊《滇南本草》序</h1>
<p>（據務本節錄，參考世本校改）</p>
<p>（一）</p>
<p>考滇南楊林蘭先生者，於滇中所產之靈藥百草，無不備極精研，區類辨性，繪為圖形，注為書集。先生著作甚多，殘缺無存。其或存者，傳寫多訛。如《滇南草本》附《醫門攬要》一書，先前未經刊刻，故所存者鮮。延及於今二百餘年，猶多遺失，良可慨也。</p>
<p>余家有殘篇，奈年遠代湮，不無廢壞。余長兄暄於癸酉年春，向里人中尋訪舊存，互相校對，親為抄補，此書乃為之全備。但私之於己，其獲益有限，不如公之於世，其為利甚溥也。</p>
<p>余念及此，因重訂之。即捐家藏遺本一部，刊刻流傳，俾得者朝夕採覽，識見廣資，庶不貽誤於醫藥云。</p>
<p><u>時光緒丁亥年仲冬月上浣</u></p>
<p><u>鄉後學　文明管浚重訂、題序並書</u></p>
<p>（二）</p>
<p>自來藥書所載甚是不一，惟我鄉先達止庵手著《滇南草本》附《醫門攬要》一書，其間辨藥性之周詳，明脈理之精微，審見症之確切，附湯方之合宜，種種悉備，有益濟世，莫可名言。醫家各置一卷，藥石之奉，誠何愧哉！源喜友人管兄所捐藏本，刊刻流傳，是以為序。</p>
<p><u>歲光緒丁亥年仲冬月上浣　鄉後學　問渠周源清謹識</u></p>
<p>（三）</p>
<p>九州所產之藥，晰於漢唐，備於宋元，已屬無美不臻；即六詔所產《本草綱目》亦載之悉備，豈待是書出而滇南之草木始著耶！然《綱目》所載者有限，滇南所產者極多，使無人以表章之，不且湮沒未宣乎！</p>
<p>明蘭止庵先生研心草木數十年，味其甘辛酸苦，明其溫燥涼熱，圖其柯葉形狀，著《滇南本草》三卷，附著《醫門攬要》二卷，於是滇南之一草一木，悉有功於人世，而流傳不朽矣。</p>
<p>務本堂主人王級三、蒐羅蒐集，丁亥仲冬，乃得管文明昆季劫灰撥存家藏善本，不吝工資，重加剞劂。正其帝虎烏焉，釐其條目篇什，越一載而書成。為丐數言，弁諸簡端。</p>
<p>予喜其利物濟人之心摯，而善其章句字畫之辨明，故樂為之序，並識其崖略如此云。</p>
<p><u>清光緒戊子大雪後五日　點蒼　郁堂李文煥撰並書</u></p>

<h1>《滇南本草》序</h1>
<p>（據叢本節錄）</p>
<p>相傳輯雲南藥品者有三家：一沐琮曰《苴蘭本草》，一蘭茂、一楊慎皆曰《滇南本草》。沐、楊惟傳抄本，蘭有舊坊刻本，其中有劉乾添注數條。劉不詳何時何地人，恐非蘭氏手定矣。至新坊刻蘭本則太糅雜，且書中時稱止庵先生，決為無識者竄亂止庵之書矣。惟道光中皖人孫兆蕙，其人習醫工繪，得楊慎抄本、蘭茂舊坊刻本，乃合校而彙編之，凡得藥四百一十種，分載蘭楊之說，亦間附己說，自繪為圖而刊之曰《一隅本草》。其書尚可備醫家之用云。</p>
<p><u>劍川　趙藩撰</u></p>

<h1>第一卷</h1>

<h2>石蓮花</h2>
<figure>
<img data-orig-src="urn:270:00095.jpg" alt="石蓮花">
</figure>
<p>石蓮花，一名卷柏，一名回陽草。味苦，性寒。通月經，破瘀血，破癥瘕，消血塊，難產催生效。燒酒為使。</p>
<p>——叢本卷中</p>
<p>石蓮花，一名不死草。生石崖上，似側柏葉形。氣味辛平。主治五臟邪氣、女子陰中寒熱痛、癥瘕、血閉、結子。久服輕身和顏色。生用破血、炙用止血。</p>
<p>——範本卷四</p>
<p>石蓮生，又名側柏葉、又名鳴鹿銜，味辛、苦，性微溫。主治筋骨痰火疼痛，面寒疼痛，腹痛，婦人血虛勞熱，消浮腫。</p>
<p>治筋骨痰火，泡酒服。治寒痛，煎湯點酒服。</p>
<p>治勞熱，煎湯點童便服。治浮腫，糠瓢檳榔煎服。</p>
<p>——務本卷三</p>

<h2>木賊</h2>
<figure>
<img data-orig-src="urn:270:00096.jpg" alt="木賊">
</figure>
<p>木賊，一名節節草，一名筆管草，一名鬥眼草，一名豆根草。味辛、微苦，性微溫。行十二經絡。散肝家流結成翳，治暴赤火眼珠脹痛，退翳膜，消胬肉遮睛，兼治五淋、玉莖疼痛、小便赤白濁症。根治婦人白帶淋瀝，破血積，通婦人經閉，止大腸下血。</p>
<p>——叢本卷上</p>

<h2>貫眾</h2>
<figure>
<img data-orig-src="urn:270:00097.jpg" alt="貫眾">
</figure>
<p>貫眾，即蕨薇菜根。味鹹、澀，性寒。祛毒，止血，解水毒。二、三月間，泡水盆中。凡用，去毛，切片於火上，白酒汁醮上焙乾。</p>
<p>（附方）治婦人白帶。製法如前。研末，開水服。</p>
<p>（又方）治刀傷流血不止。</p>
<p>貫眾（去毛）　發灰（炒為末）　龍骨（為末）各等份，共為細末，搽患處，能止血收口生肌。</p>
<p>——務本卷二</p>

<h2>七星草</h2>
<figure>
<img data-orig-src="urn:270:00098.jpg" alt="七星草">
</figure>
<p>七星草，味甘，性寒，無毒。此草形似雞腳，上有黃點，按星度而生，或依根貼土上、或石上生。採服治沙淋、血淋、白濁、冷淋，又能包肚臍治陰症。敷名瘡大毒，如神。</p>
<p>——務本卷一上</p>

<h2>石葦</h2>
<figure>
<img data-orig-src="urn:270:00099.jpg" alt="石葦">
</figure>
<p>石葦，味苦，性寒，入小腸經。利小便，通五淋，止玉莖痛。根消胸膈橫氣作脹，退蒸熱。凡用，刮去毛，若毛去不淨，反令人咳嗽。</p>
<p>（附方）治手顫作搖，服此即愈。</p>
<p>石葦根，煎湯當茶水頻服。</p>
<p>——務本卷二</p>
<p>石葦，氣味苦、平，毒。去葉上毛用。主治勞熱邪氣，五癃閉不通，利小便水道，止煩下氣，通膀胱，治淋。</p>
<p>——範本卷八</p>

<h2>白果</h2>
<figure>
<img data-orig-src="urn:270:00100.jpg" alt="白果">
</figure>
<p>白果，味甘、平，性寒。乃陰氣而生，故夜間開花。不可多食，若食千枚，其人必死。採葉陰乾，治小兒生火，以菜油調搽皮面上，風血或大瘡不出頭者。白果肉同糯米蒸，和蜜丸，與核桃搗爛為膏服之，治噎食反胃，又治白濁冷淋。又白果肉搗爛敷太陽穴，止頭風、眼疼。用汁點喉內，治咽喉十八症。採果搗爛，敷無名腫毒不能出頭者。</p>
<p>——務本卷一下</p>
<p>白果，味甘、苦，性溫，有小毒。生食引疳，熱食溫肺、定咳嗽、縮小便。多食壅氣發脹而動風。小兒多食，昏迷發驚，引疳積蟲出。同魚腥食發軟。</p>
<p>《延壽經》云：「白果食滿一千則死。昔有凶年，飢者以白果同飯食飽，次日則死。」</p>
<p>採葉搗爛，搽雀斑甚妙。</p>
<p>採樹皮燒灰，調油搽牛皮、銅錢癬，最效。</p>
<p>——範本卷九</p>

<h2>松節、松筆頭、松香、地盤松球</h2>
<figure>
<img data-orig-src="urn:270:00101.jpg" alt="松節">
</figure>
<p>松節，味酸，性平。行經絡，治痰火、筋骨疼痛、濕痹痿軟，強筋舒骨。</p>
<p>——叢本卷中</p>
<p>松筆頭，松樹蕊，味苦、微澀，性微寒。行經絡，止莖中痛，止便濁。治膏淋疼痛不可忍者，磨水酒服之效。五淋俱可服。</p>
<p>——叢本卷中</p>
<p>松香，一名松脂，味苦、甘，性溫。搽疥癩瘡，吃安五臟，除胃中濕熱，療赤白癜風、癘風等症。</p>
<p>一人得癘風，皮膚瘙癢，鬚眉脫落，面身俱起紫泡。一人傳以此方效。</p>
<p>用白松香不拘多少，於砂鍋內煎九次，每煎一次，露一宿，俟九次完方可用，如砂者良。服此藥終身不發。忌鹽，吃鹽即發。</p>
<p>——叢本卷中</p>
<p>地盤松球，味苦，性溫，性走足太陽經。治疝氣偏墜，即覓小青松盤地生者，上結小球有鈕子大，取綠嫩者不拘多少，愈多則愈美，能升陽消氣。水煨點水酒服，連球更好。</p>
<p>採子敷瘡亦效。</p>
<p>——務本卷三</p>

<h2>側柏葉</h2>
<figure>
<img data-orig-src="urn:270:00102.jpg" alt="側柏葉">
</figure>
<p>側柏葉，俗名扁柏，味辛、微酸苦，性寒。搗汁治吐血、鼻衄血、嘔血、小便尿血、婦人暴崩下血，並皆治之。</p>
<p>——叢本卷中</p>

<h2>玉蘭花</h2>
<figure>
<img data-orig-src="urn:270:00103.jpg" alt="玉蘭花">
</figure>
<p>玉蘭花，一名辛夷，味辛、微苦，性溫。治腦漏鼻淵、祛風，新瓦焙為末。</p>
<p>治面寒疼、胃氣疼，引點熱燒酒服。</p>
<p>——叢本卷中</p>

<h2>野棉花</h2>
<figure>
<img data-orig-src="urn:270:00104.jpg" alt="野棉花">
</figure>
<p>野棉花，味苦，性寒，有毒。下氣，殺蟲。小兒寸白蟲、蛔蟲犯胃用良。</p>
<p>——叢本卷中</p>
<p>野棉花，一名滿天星。形似耳風，小葉白毛花。味苦，性寒，有毒。下氣，治小兒寸白蟲、蛔蟲犯胃、疳積等症。隨引經藥為使。</p>
<p>——範本卷五</p>

<h2>云連</h2>
<figure>
<img data-orig-src="urn:270:00105.jpg" alt="云連">
</figure>
<p>云連，即雲南黃連，一名滇連、蚱䗫連。味苦，性寒。入心經兼入肝、膽、脾、大腸經。清火，除濕，消痞塊，止痢疾。</p>
<p>清肝膽火用吳茱萸拌炒，清上焦火宜酒炒，清中焦火薑汁炒，清下焦火鹽水炒。氣虛，心血不足，虛弱症忌服。</p>
<p>——於本卷下</p>
<p>滇連，一名云連。人多不識。生𨹤山，形似車前，小細子。黃色根，連結成條。此黃連功勝川連百倍。氣味苦，寒無毒。</p>
<p>主治熱氣目痛、背寒傷、泣出、明目、腸澼腹痛下痢、婦人陰中腫痛。久服令人不忘。治五臟冷熱，久下泄澼、膿血，消渴。止心腹疼痛。除水利骨，調胃厚腸，益膽，療口瘡。治五勞七傷。益氣，除煩燥，潤心肺，長肉止血，天行熱疾，羸瘦氣急。一治鬱熱在中，煩燥在心，兀兀欲吐，心下痞滿。主心痛逆而盛，心積伏梁。</p>
<p>——範本卷四</p>

<h2>白芍、赤芍</h2>
<figure>
<img data-orig-src="urn:270:00106.jpg" alt="白芍">
</figure>
<p>白芍，味酸、微甘，性微寒。主瀉脾熱，止腹痛，止水泄，收肝氣逆痛，調養心肝脾經血，舒肝降氣，止肝氣痛。</p>
<p>白芍湯：治肝氣疼痛，偶因動怒著氣，怯寒怕冷，左肋氣脹上攻胸膈，或連胃口疼痛，背寒腰脊把著疼痛，身體屈伸俱難。</p>
<p>白芍（三錢）　青皮（五分）　川芎（一錢）　片柴胡（一錢）　吳茱萸（一錢）　甘草（八分）</p>
<p>外加木香　沉香　玄胡　不拘多少　引茴香子（八分），煎服。</p>
<p>——叢本卷上</p>
<p>赤芍，味酸、微辛，性寒。泄脾火，降氣行血，破瘀血，散血塊，止腹痛，散血熱，攻癰疽，治疥癩瘡。</p>
<p>——叢本卷上</p>

<h2>牡丹皮</h2>
<figure>
<img data-orig-src="urn:270:00107.jpg" alt="牡丹皮">
</figure>
<p>牡丹皮，味酸、辛，性寒。破血，行血，消癥瘕，破血塊，除血分之熱，墜胎，孕婦忌服。</p>
<p>——叢本卷上</p>

<h2>雞頭實</h2>
<figure>
<img data-orig-src="urn:270:00108.jpg" alt="雞頭實">
</figure>
<p>雞頭實，始生外國，今滇中亦有之。生水中，葉大如荷錢而有刺，俗名謂之雞頭盤。葉下結實，形類雞頭。莊子謂之雞雍，管子謂之卯蔆。其莖𦵸之嫩者名蒍𦵸，人多以為菜食。氣味甘、平、澀，無毒。</p>
<p>仁，主治濕痹，腰脊膝痛，補中，除暴疾，益精神，強志，令人耳目清明。開胃助氣，止渴益腎，治小便不禁，遺精、白濁、帶下。</p>
<p>䓈菜，雞頭莖也。氣味鹹、甘，無毒。主治止渴、除虛熱，生熟皆宜。</p>
<p>根，氣味同莖。主治小腸結氣疼痛，亦治追心疝。</p>
<p>葉，主治寒症，漏底水瀉，氣欲脫，服之立瘥。</p>
<p>——範本卷九</p>

<h2>荷葉藕</h2>
<figure>
<img data-orig-src="urn:270:00109.jpg" alt="荷葉">
</figure>
<p>荷葉，白蓮花葉入氣，紅蓮（花）葉入血。味辛、平，性微溫。（入肝肺二經）升也，陽也。上清頭目之風熱、止眩暈發暈，清上焦之虛火，可升可降，清痰、泄氣止嘔，頭悶疼。</p>
<p>（附方）治頭眩悶疼。</p>
<p>白蓮花葉（二錢）　水煎，入冰糖（五分）　服之良效。</p>
<p>——務本卷三</p>
<p>藕，味甘、平，多服潤腸肺，生津液。痰中帶血，立效。節，治婦人血崩冷濁。葉，止血虛火暈。花，治婦人血逆昏迷。子，清心解熱之聖藥也，久服輕身延年。</p>
<p>——務本卷一下</p>
<p>藕，氣味甘，寒，無毒。開胃健脾。生食令人冷中，熟食補五臟。產婦忌生冷，惟藕不忌。</p>
<p>藕節，止咳血、唾血、血淋。</p>
<p>蓮葉，治產後衣不下，一切心慌頭暈。</p>
<p>蓮鬚，澀精，固腎氣。</p>
<p>蓮子，開胃健脾，養心安神。</p>
<p>——範本卷九</p>

<h2>土黃連</h2>
<figure>
<img data-orig-src="urn:270:00110.jpg" alt="土黃連">
</figure>
<p>土黃連，一名石妹刺。味苦，性大寒。瀉小腸經實火、胃中實熱。利小便、止熱淋痛、牙根腫痛、咽喉疼痛、小兒乳蛾、痄腮。</p>
<p>（單方）土黃連為末，泡人乳，點暴赤火眼腫脹疼痛，效。</p>
<p>——叢本卷中</p>

<h2>淫羊藿</h2>
<figure>
<img data-orig-src="urn:270:00111.jpg" alt="淫羊藿">
</figure>
<p>淫羊藿，味微辛，性微溫。入肝腎二經，興陽治痿，強筋骨。用剪剪去邊上刺，羊油拌炒。</p>
<p>——務本卷三</p>
<p>興陽草，生山中，月白綠葉，上有粉霜，邊上有刺，根類陽物。味辛，性溫。入足少陰、足厥陰二經。主治凡陽事不舉、痿縮不升、久無子嗣者，服之可以興陽治痿，其應如響。採草去刺為末，如桐子大，每服三錢，可以復有子嗣。</p>
<p>——範本卷六</p>

<h2>地不容</h2>
<figure>
<img data-orig-src="urn:270:00112.jpg" alt="地不容">
</figure>
<p>地不容，味苦，性溫，有毒。治一切瘧疾。吐痰倒食，氣虛者禁忌。吐痰甚於常山，恐傷人命。常山吐痰，有轉達之能，地不容無轉達之能，故爾忌用。</p>
<p>——叢本卷中</p>
<p>地不榮，軟枝細藤，葉似小荷錢，根大而肥。味苦、辛，性溫，有小毒。主治瘧疾、吐痰倒食，氣血虛弱之人，忌用此藥，只可敷瘡，不可妄服。專治一切癰疽、疔毒、發背，無名腫毒不出頭者，用雞蛋清調搽，留頂，一夜即出頭。出頭後，切勿妄敷。熱毒只採葉貼患處即愈。若服即中其毒，慎之！</p>
<p>——範本卷五</p>

<h2>魚腥草</h2>
<figure>
<img data-orig-src="urn:270:00113.jpg" alt="魚腥草">
</figure>
<p>魚腥草，味苦、辛，性寒平。治肺癰咳嗽成癆帶膿血者，痰有腥臭。亦治大腸熱毒，療痔瘡，五痔皆痊。</p>
<p>（附方）治肺癰吐膿、吐血。</p>
<p>魚腥草　天花粉　側柏葉等份煎湯服之即愈。</p>
<p>（又方）治痔瘡，不論內外。</p>
<p>魚腥草，煎湯點水酒服，連進三服。其渣薰洗患處，有膿者潰，無膿者自消。</p>
<p>——務本卷二</p>

<h2>罌粟殼、罌粟</h2>
<figure>
<img data-orig-src="urn:270:00114.jpg" alt="罌粟殼">
</figure>
<p>罌粟殼，味甘、澀，性寒。主治收斂肺氣，止咳嗽，止大腸下血，止日久瀉痢赤白等症。初起痢疾或咳嗽，忌用。</p>
<p>——叢本卷中</p>
<p>罌粟、阿芙蓉即罌粟花也。治瀉痢，脫肛不止，能澀。氣味酸、澀，殼寒，無毒。主治止瀉痢及脫肛，治遺精、久咳、斂肺、澀腸、止心腹筋骨諸痛。</p>
<p>——範本卷三</p>

<h2>五味草</h2>
<figure>
<img data-orig-src="urn:270:00115.jpg" alt="五味草">
</figure>
<p>五味草，一名金鉤如意草。味有五，故名五味。性微寒。祛風，明目退翳，消散一切風熱、肺勞咳嗽、發熱、肝熱勞燒怕冷，走筋絡，治筋骨疼、痰火等症。</p>
<p>（單方）治眼目生玉翳，或生霧翳，青盲。</p>
<p>五味草（二錢）　穀精草（一錢）　木賊草（五分）　青葙子（五分）　共和一處，煎湯服。</p>
<p>——叢本卷中</p>

<h2>地草果</h2>
<figure>
<img data-orig-src="urn:270:00116.jpg" alt="地草果">
</figure>
<p>地草果，味辛、酸，性微寒，入肝經，走陽明。破血破氣，舒肝家鬱結之氣，風火眼暴赤疼痛，祛風，退翳膜遮睛，蓋肝氣結而翳成，散肝氣而云翳自退。但肝實者可用，肝虛者忌之。治婦人奶乳閉結不通，腫脹硬疼，紅腫成癰，並皆治之。</p>
<p>地草果，開白花，綠花治眼科良；開紫花者，治奶結疼效；開黃花者，治寒氣肚疼效。</p>
<p>（奇方）治婦人乳結不通，或小兒吹著，或自身壓著，乳汁不通，見症若頭疼、怕冷、發熱、口乾、身體發睏、乳頭乳旁紅腫脹硬，咬疼如針刺。</p>
<p>古方單劑治乳汁不通疼痛，今加增治之，良效。</p>
<p>地草果（二錢）　川芎（錢半）　青皮（五分）　北柴胡（一錢）　白芷（一錢）　天花粉（一錢）　金銀花（一錢）　甘草節（五分）　引點水酒服。</p>
<p>（補註）乳頭厥陰肝經所屬，乳旁陽明胃經所屬。乳母不知調養，忿怒鬱結，故厥陰之氣不行，陽明之乳不升，以致有乳房紅腫疼痛之症。是方：地草果　青皮　川芎　柴胡　行肝經郁逆之氣，白芷花粉升陽明之乳汁，甘草和中暖肝，銀花消紅腫熱毒，乳汁自然流通，或潰、或散，因症調治而愈。</p>
<p>（增補）治目疾暴赤火眼、風熱腫痛、羞明怕亮、翳膜遮睛。地草果（一錢）　川芎（一錢）　白蒺藜（一錢（去刺搗汁）　廣木賊（五分）　穀精草（一錢）　白菊（一錢）　黃芩（一錢）　梔子（一錢）　蟬蛻（一錢）（去頭足）　引點羊肝一片煎服。</p>
<p>——叢本卷上</p>

<h2>瓦松</h2>
<figure>
<img data-orig-src="urn:270:00117.jpg" alt="瓦松">
</figure>
<p>瓦松，又名佛指甲。味甘、微辛、性微寒。治咽喉腫痛，消乳蛾。行經絡，風寒濕痹筋骨痠痛。洗瘡濕熱毒。</p>
<p>（附方）治咽喉腫、乳蛾疼痛。新鮮瓦松，不拘多少，搗爛，加清水攪濁後，澄清，去渣不用。能用酒者，點酒服；不飲酒者，點醋服。</p>
<p>——務本卷三</p>
<p>瓦松，入足少陰。咽疼喉疼，單雙乳蛾。採根入足陰，治筋骨疼，風濕可散。採搗敷囟門，止鼻衄不止，包打傷亦良。</p>
<p>——範本卷三</p>

<h2>瓦草</h2>
<figure>
<img data-orig-src="urn:270:00118.jpg" alt="瓦草">
</figure>
<p>瓦草，一名白前。味苦、辛，性寒。開通關竅，清肺熱，利小便，治熱淋。</p>
<p>——叢本卷中</p>

<h2>金鐵鎖</h2>
<figure>
<img data-orig-src="urn:270:00119.jpg" alt="金鐵鎖">
</figure>
<p>金鐵鎖，味辛、辣，性大溫，有小毒，吃之令人多吐。專治面寒疼、胃氣心氣疼。攻瘡癰排膿。為末每服五分，燒酒服。</p>
<p>——叢本卷中</p>

<h2>珍珠草</h2>
<figure>
<img data-orig-src="urn:270:00120.jpg" alt="珍珠草">
</figure>
<p>珍珠草，味辛，性溫。治面寒疼，新瓦焙乾為末，熱燒酒服。</p>
<p>——叢本卷中</p>

<h2>千針萬線草</h2>
<figure>
<img data-orig-src="urn:270:00121.jpg" alt="千針萬線草">
</figure>
<p>千針萬線草。味甘，性微溫。補肝、脾、腎。陰血虛弱，神氣短少，頭暈、耳鳴、心慌，目中起翳生花，五心煩熱，午後怕冷，夜間發熱，小肚脹墜，腰疼腳痠，步行艱難，婦人白帶漏下淋瀝等症。調養精神，補養腎肝，任督二脈虧損，婦人虛弱要藥。</p>
<p>（單方）婦人白帶日久，頭暈、耳鳴、腰疼、夜間發熱、精神短少、飲食無味，治效。</p>
<p>千針萬線草（三錢）　水牛肉（三、五兩）　煨吃三、四次效。</p>
<p>——叢本卷中</p>
<p>千針萬線草，形軟枝碎葉，根似菊花參之根，一撮肥而白，又似百部，一條一條。氣味甘、平，無毒。主治補肝、健脾、養腎、生血和血、退五熱、降火、止耳鳴、心神不寧。能升能降，婦人最良。採服止咳血良效。</p>
<p>——範本卷三</p>

<h2>萹蓄</h2>
<figure>
<img data-orig-src="urn:270:00122.jpg" alt="萹蓄">
</figure>
<p>萹蓄，味苦，性寒。利小便，治五淋白濁，熱淋瘀精，澀閉關竅，並治婦人鬱氣，胃中濕熱成白帶之症。萹蓄大薊水煨，點水酒服。</p>
<p>（又方）治男、婦、童癆，虛熱，子午發熱，日久發熱不退，或產後發熱不退。</p>
<p>萹蓄（五錢）煎點水酒童便服。</p>
<p>——務本卷二</p>

<h2>何首烏</h2>
<figure>
<img data-orig-src="urn:270:00123.jpg" alt="何首烏">
</figure>
<p>何首烏。味微甘，性微溫。古本草注云：久服延年耐寒，且味澀、苦。入腎為君，澀精，堅腎氣。止赤、白便濁，縮小便。入血分，消痰毒。治赤白癜風，瘡疥頑癬，皮膚瘙癢。截瘧，治痰瘧。</p>
<p>（附方）治赤白癜風。</p>
<p>何首烏　苦參等份，酒洗，共為細末。用皂角水泡，竹刀披開，取濃汁為丸。</p>
<p>（又方）治痰瘧。</p>
<p>何首烏　黑豆　煎露一宿，次早煨熱服效。</p>
<p>（又方）治寒熱往來虛瘧。</p>
<p>法半夏（一錢）　白茯苓（三錢）　何首烏（一錢炙）生薑（一片）　水煎露一宿，次早煨熱服。此方治瘧，以七天後可用。中氣虛者良效。若初病風邪未消，痰火不清，飲食不消，忌用。</p>
<p>——務本卷三</p>

<h2>草血竭</h2>
<figure>
<img data-orig-src="urn:270:00124.jpg" alt="草血竭">
</figure>
<p>草血竭，一名回頭草。味苦、辛、微澀、性微溫。主治寬中下氣，消宿食，消痞塊，年久堅積板硬，胃氣疼，面寒疼，婦人癥瘕，消浮腫，破瘀血，止咳嗽。</p>
<p>（附方）治男女痞塊疼痛、癥瘕積聚。</p>
<p>草血竭焙為末，每服（一錢），沙糖熱酒服。氣盛者，加檳榔　臺烏。</p>
<p>（又方）治寒濕氣浮腫。</p>
<p>草血竭（三錢）　茴香根（三錢）　草果子（二錢）　共為末，同鰍魚煮吃之，三、四次效。</p>
<p>——務本卷三</p>
<p>土血竭　味辛。治一切瘀血作疼，跌打損傷，神效。</p>
<p>——務本卷一下</p>

<h2>羊蹄根</h2>
<figure>
<img data-orig-src="urn:270:00125.jpg" alt="羊蹄根">
</figure>
<p>羊蹄根，味苦，性大寒。治諸熱毒，瀉六腑實火，瀉六經客熱，退虛勞發燒，利小便，治熱淋。殺蟲，搽癬瘡、癩瘡。葉，貼熱毒紅腫、血風癬瘡。</p>
<p>（單方）搽癩瘡，古方單劑，加花椒搽。今增補用。羊蹄根（一兩）　石黃（二錢）　雄黃（二錢）　（枯礬二錢）臭菊花（二錢）　花椒（一錢）　共為末，真菜油調搽。或素燭油亦可。</p>
<p>——叢本卷上</p>
<p>土大黃，一名羊蹄根，味苦，寒。同豬骨髓油拌蒸，搽楊梅結毒，亦能拔皮膚之火，解熱生肌。</p>
<p>——務本卷一下</p>
<p>羊蹄根，一名土大黃，即禿葉。一名天王葉。氣味甘、滑，性寒無毒。主治腸風下血，大便秘結不通。一治小兒五疳肚大、筋青、黃瘦，大傷脾胃，化蟲，下蟲最良。又解諸魚毒，可以作菜，同煮食良。</p>
<p>採根，曬乾為末，敷馬刀、石癰、疔毒、癬瘡、疥癩、癰疽、瘰癧等症。用醋為使，破爛用油調搽，神驗。</p>
<p>採葉，貼太陽穴，治暴赤火眼疼痛效。</p>
<p>——範本卷十二</p>

<h2>竹帚子</h2>
<figure>
<img data-orig-src="urn:270:00126.jpg" alt="竹帚子">
</figure>
<p>竹帚子，即地膚子。味苦，性寒。利膀胱小便積熱，洗皮膚之風，療婦人諸經客熱，清利胎熱，婦人濕熱帶下用之良。</p>
<p>——務本卷三</p>
<p>竹帚草，形似掃彗，葉似竹而嫩。老時，其葉脫落，可以為彗掃地。子即地膚子也，氣味苦，寒，無毒。主治赤、白痢疾，燒灰調服甚佳。一治眼目疼痛，煎湯洗之；一治大腸熱泄瀉；一治婦人五燒之熱。兼能和氣、澀腸胃、解一切惡瘡之毒。</p>
<p>——範本卷十一</p>

<h2>青箱子</h2>
<figure>
<img data-orig-src="urn:270:00127.jpg" alt="青箱子">
</figure>
<p>青箱子即雞冠子。味甘、微苦，性微寒。入肝經，明目，淚澀難開，白翳遮睛、花凌青翳，用之良效。</p>
<p>——叢本卷中</p>

<h2>雞冠花</h2>
<figure>
<img data-orig-src="urn:270:00128.jpg" alt="雞冠花">
</figure>
<p>雞冠花，味苦、微辛，性寒。花有赤、白。止腸風血熱，婦人紅崩帶下。赤痢下血，用紅花效；白痢下血，用白花效。</p>
<p>——叢本卷中</p>

<h2>五葉草</h2>
<figure>
<img data-orig-src="urn:270:00129.jpg" alt="五葉草">
</figure>
<p>五葉草，出京都者良，名老官草。治筋骨痰火症，河南衛輝亦出。味辛、苦，性溫。祛諸風皮膚髮癢，通行十二經絡。治筋骨疼痛，痰火痿軟、手足筋攣麻木。利小便，瀉膀胱積熱。攻散諸瘡腫毒，退癆熱發燒。治風火牙疼、疥癩、痘疹等症。兼解諸癆熱，其應如響。敷跌打損傷，能定痛治瘀。</p>
<p>（奇方）治婦人經行，預染風寒，風寒邪閉塞子宮，令人月經參差，前後日期不定，經行發熱，肚腹膨脹，腰肋作疼，不能受胎。服之即能調經受孕，以經行後月事斷止。用淨酒和水煎，臨臥時服。</p>
<p>五葉草（五錢）　川芎（二錢）　大薊（二錢）　吳白芷（二錢）　引水酒一杯和水煎服。</p>
<p>晚間服後忌風，見風令人手足面目腫。小便利，自消。</p>
<p>——叢本卷下</p>
<p>六陽草，土名老鸛草。生太華山頂羅漢寺。葉似豌豆葉。味辛、苦，性溫。入肝，行經絡。治半身不遂，筋骨疼痛，手足戰搖、痿軟等症。此草主治一切腰疼肚腹冷疼。</p>
<p>昔一人左手中風，半身不遂，手足痿軟，筋骨疼痛，一人傳此方服效。六陽草（一兩）　全歸（一兩）　川芎（五錢）　川石南藤（五錢）　八仙草（五分）　桂枝（二錢）　川牛膝（二錢）　陳木瓜（五錢）　虎骨（五錢酥炙）　燒酒（五斤）　重湯煎　一炷香每服三杯，燉熱用，數日愈。</p>
<p>——務本卷三</p>
<p>六陽草，一名老鸛草。生北地者，枝硬葉細；產南方者，枝苗柔軟，蓋地氣使然也。味甘辛、苦，性溫。主行經絡，治半身不遂，筋骨疼痛、痿軟等症，神效。北地老鸛草，花如鳥首，故名老鸛草。</p>
<p>——範本卷九</p>
<p>老鸛草，南方老鸛草，氣味辛、苦，無毒。主治舒筋和血暖骨，又潤筋養血。滇中太華山多生此草。</p>
<p>——範本卷九</p>

<h2>酸餃草</h2>
<figure>
<img data-orig-src="urn:270:00130.jpg" alt="酸餃草">
</figure>
<p>酸餃草，味酸、澀，性寒。止久瀉腸滑，赤、白痢疾、或休息痢。用沙糖同煎服。</p>
<p>——叢本卷中</p>

<h2>水金鳳</h2>
<figure>
<img data-orig-src="urn:270:00131.jpg" alt="水金鳳">
</figure>
<p>水金鳳，味辛，性寒。洗濕熱、筋骨疼痛、疥癩癬瘡。</p>
<p>——叢本卷中</p>

<h2>紫薇花</h2>
<figure>
<img data-orig-src="urn:270:00132.jpg" alt="紫薇花">
</figure>
<p>紫薇花，味酸，性寒。治產後血崩不止、不通、不定，血隔癥瘕，崩中帶下，淋瀝，洗疥癩癬瘡。</p>
<p>——叢本卷中</p>

<h2>石榴皮石榴</h2>
<figure>
<img data-orig-src="urn:270:00133.jpg" alt="石榴皮">
</figure>
<p>石榴皮，味酸、澀，性寒。治日久水瀉，煨砂糖吃。治久痢膿血、大腸下血。根，走經絡。</p>
<p>附案　一婦人產後痢症，諸藥不效，日久。後用石榴皮（醋炒）　香附等份，煎服即愈。</p>
<p>——叢本卷中</p>
<p>甜石榴，味酸、澀。治筋骨疼痛、四肢無力、化蟲止痢、或咽喉疼痛腫脹、齒床出血、退膽熱、明目。同文蛤為末，亦能烏須。葉治跌打損傷，敷患處。皮同馬兜鈴煎，治小兒疳蟲蠱毒，神效。亦洗膀胱。</p>
<p>——務本卷一下</p>
<p>石榴，味甘、酸、澀，性微溫，無毒。子白而大者，名水晶榴，味甘美。壓丹毒，殺三尸蟲，治咽喉燥渴。多食傷肺、傷牙而生痰。酸者止痢，一治遺精。如服別藥，不可食之。</p>
<p>採皮，同水金鳳熬水，蕩洗周身兩膀，可強筋壯骨，力勝百人。《洗髓經》載此方。</p>
<p>採葉，煎洗痘風瘡及一切風癩最良。</p>
<p>——範本卷九</p>

<h2>菱角</h2>
<figure>
<img data-orig-src="urn:270:00134.jpg" alt="菱角">
</figure>
<p>菱角，味甘。治一切腰腿筋骨疼痛、周身四肢不仁、風濕入竅之症。煮食即愈。治腹內冷疼，小便出血。</p>
<p>皮燒灰為末，調菜油搽痔瘡神效。</p>
<p>葉曬乾為末，搽小兒走馬疳神效。</p>
<p>——務本卷一下</p>
<p>菱角，氣味甘淡，微苦澀，性平。主治醒脾、解酒、緩中。</p>
<p>——範本卷九</p>

<h2>綿大戟</h2>
<figure>
<img data-orig-src="urn:270:00135.jpg" alt="綿大戟">
</figure>
<p>綿大戟，一名山蘿蔔，味辛、苦、辣，性微溫，有小毒。治胃中年久食積、痰積，狀結如膠。攻蟲積，利水道，下氣，消水腫，吐痰涎。</p>
<p>（單方）治水腫。綿大戟末，每服五分，滾水送下。忌鹽百日為止，若日數忌少，腫病仍發。但瀉去黃水，腫消，如瀉不止。冷粥補之。</p>
<p>（單方）治一切積滯、食積、痰積、氣積、蟲積、痞塊疼痛、胸膈膨脹、肚腹鼓脹、飲食不消、麵皮黃瘦、單腹脹。此藥消積化滯，以利為度。虛弱者忌服，慎之！</p>
<p>綿大戟為末，米糊為丸，如馬豆子大。每服七丸，滾水下。用大戟須去皮心，連皮吃令人大瀉，連心吃令人大吐，心皮俱吃，令人吐瀉。獨根者良。生叉者不效。</p>
<p>——叢本卷中</p>

<h2>遍地金</h2>
<figure>
<img data-orig-src="urn:270:00136.jpg" alt="遍地金">
</figure>
<p>遍地金，味苦、澀，性寒。有收澀之功。</p>
<p>附方　治日久水瀉、久痢赤、白。</p>
<p>遍地金，引用烏梅一個，砂糖少許，湯煎服。</p>
<p>——叢本卷中</p>

<h2>金絲桃</h2>
<figure>
<img data-orig-src="urn:270:00137.jpg" alt="金絲桃">
</figure>
<p>金絲桃，味苦，性寒。行肝氣，利小便，治諸淋，利膀胱，止莖中痛。走經絡，止筋骨疼，止偏墜氣疼、膀胱疝氣，良效。</p>
<p>（單方）治膀胱疝氣、左右偏墜、腎子腫大。金絲桃不拘多少，引點水酒煨服。為末，可治癩瘡。</p>
<p>——叢本卷下</p>
<p>苦連翹，味苦，性寒。除六經實熱，瀉火，發散諸風熱，咽喉疼痛，內、外乳蛾腫紅，小兒痄腮，風火蟲牙腫痛，清熱明目。</p>
<p>（附方）治牙根腫痛不可忍者。</p>
<p>苦連翹根於腫處噙之效。用根葉（二錢）花椒少許，煎湯漱之效，或煨吃亦可。</p>
<p>——務本卷三</p>
<p>土連翹，硬枝，碎葉，黃花。味苦，性寒。主治五經實熱可散，諷誦傷喉可解，咽喉痛而少陰火逢之，一劑效如神。婦人乳結，小兒熱，痄腮疼痛，用之立瘥。採花葉敷火瘡熱毒，最良。</p>
<p>——範本卷五</p>

<h2>橄欖</h2>
<figure>
<img data-orig-src="urn:270:00138.jpg" alt="橄欖">
</figure>
<p>橄欖，味甘、酸，性平。治一切喉火上炎、大頭瘟症。能解濕熱春溫，生津止渴，利痰，解魚毒、酒積滯，神效。</p>
<p>——務本卷一下</p>

<h2>黃龍尾</h2>
<figure>
<img data-orig-src="urn:270:00139.jpg" alt="黃龍尾">
</figure>
<p>黃龍尾，出滇南嵩明州邵甸里為最。味苦、澀，性微溫。調治婦人月經或前、或後，紅崩白帶，面寒背寒，腹痛、腰痛，發熱氣脹，赤、白痢疾。</p>
<p>（附方）黃龍尾（三錢）　杭芍（二錢）　川芎（一錢五分）　香附（一錢）　紅花（二錢）　行經紫黑加蘇木　黃芩腹痛加延胡索　小茴香水煎　點水酒服。</p>
<p>（附方）　治白帶。</p>
<p>黃龍尾（三錢）　川芎（一錢）　香附（一錢）　白芷（二錢酒炒）</p>
<p>陳木瓜（五錢）　點白酒汁服如白帶黃色、加椿皮。</p>
<p>（附方）　治婦人赤帶、帶土黃色有涎、令人頭目眩暈、體困、寒熱往來　腰痛、四肢痠軟、小便淋瀝、陰中癢痛、尿急腹脹，陰內或如蟲蝕、或兼白濁。</p>
<p>黃龍尾　土茯苓　赤木通　蛇果草　八仙草　甘草　煎水酒服。</p>
<p>（附方）　治同前症。少婦可用，老弱忌服。</p>
<p>黃龍尾　（三錢）　馬鞭梢根（一錢）　黑瑣梅根（一錢）　點水酒服。</p>
<p>（單方）　治面寒疼痛。</p>
<p>黃龍尾不拘多少，焙乾為末，點燒酒煎服。</p>
<p>——叢本卷中</p>

<h2>秋木瓜</h2>
<figure>
<img data-orig-src="urn:270:00140.jpg" alt="秋木瓜">
</figure>
<p>秋木瓜，味苦、辛、甘，性溫。治筋骨疼痛，痰火腳軟。</p>
<p>——叢本卷中</p>

<h2>山楂</h2>
<figure>
<img data-orig-src="urn:270:00141.jpg" alt="山楂">
</figure>
<p>山楂，味甜酸、性寒。消肉積滯、下氣、吞酸、積塊。</p>
<p>（奇方）治胃脘有堅久積滯或寒賦胃，或飲食結滯、嘔吐酸水、胸膈飽悶、飲食不思、倒飽嘈雜、吞吐酸水、兩脅間有積塊作痛。此藥有消積進食之功。</p>
<p>山查覈（五錢炒黃色）　沙苑蒺藜（五錢微焙）　雞肫皮（五錢火焙黃色）　加建曲（五錢焙）　共細末。每服一錢，滾水送下，忌生冷。</p>
<p>——務本卷中</p>

<h2>枇杷、枇杷葉</h2>
<figure>
<img data-orig-src="urn:270:00142.jpg" alt="枇杷">
</figure>
<p>枇杷，味甘，平。治肺痿癆傷吐血、咳嗽吐痰、哮吼。又治小兒驚風發熱，神效</p>
<p>——務本卷一下</p>
<p>枇杷葉，味苦、辛，性寒。入肺，止咳嗽，止喘促，消痰。久咳，喉中如曳鋸之聲。肺有頑痰，結在肺中，痰絲隨風氣升降，故有吼喘之聲。枇杷葉入肺，能斬斷頑痰絲，消散吼喘止氣促。</p>
<p>果治哮喘、小兒驚風發熱效。</p>
<p>（單方）　治咳嗽。</p>
<p>枇杷葉去毛，蜜炙，煨吃即效。</p>
<p>（奇方）　治吼喘咳嗽、喉中有痰聲。</p>
<p>枇杷葉　（五錢去毛）　川貝母（錢半去心）　叭噠杏仁（二錢）　陳皮（二錢）　共為末，每服一錢，滾水送下。</p>
<p>——叢本卷中</p>

<h2>花紅果</h2>
<figure>
<img data-orig-src="urn:270:00143.jpg" alt="花紅果">
</figure>
<p>花紅果，味甘、酸。治一切冷積痞塊，中氣不足，似瘧非瘧，化一切風痰氣滯。熬食令人延年。</p>
<p>葉，治小兒瘡疥。梗，燒灰，小兒服之，止夜啼。</p>
<p>——務本卷一下</p>
<p>花紅果，氣味甘、酸，平寒。主治性走足陽明、厥陰二經。治婦人肝鬱、脾虛作脹。生食令人生痰，吐酸水黃痰。小兒勿多食。</p>
<p>採葉煎服，治一切眼目青盲，或火眼膜翳最效。</p>
<p>用燒酒泡食，治足軟。過三十歲，加蘋果同食，可輕身。或筋骨疼痛，泡酒煮，每日飲三杯佳。忌同魚腥食。</p>
<p>——範本卷九</p>

<h2>蘋果</h2>
<figure>
<img data-orig-src="urn:270:00144.jpg" alt="蘋果">
</figure>
<p>蘋果，一名超凡子，又名天然子，又名玉容丹。味甘、香，食之生津，久服輕身延年，黑髮。通五臟六腑，走十二經絡。調營衛而通神明，解瘟疫而止寒熱。採葉敷臍上治陰症。又治產後血迷，經水不調，蒸熱發燒，服之神效。</p>
<p>——務本卷一下</p>
<p>蘋果，氣味甘、微酸，無毒。主治脾虛火盛，補中益氣。同酒食治筋骨疼痛，用蜜釀，久服延年之品也。小兒不可多食，多食發疳積。搽瘡紅暈可散。燒灰存性治水中之毒，亦能醒脾清神，人多爽懷。採葉貼火毒瘡或湯火，燒灰調油搽之最良。皮能治反胃吐痰。</p>
<p>——範本卷九</p>

<h2>管仲</h2>
<figure>
<img data-orig-src="urn:270:00145.jpg" alt="管仲">
</figure>
<p>管仲，一名番白葉。味苦、澀，性寒。治血崩白帶、大腸下血。用新瓦焙，治面寒疼，燒酒為引。</p>
<p>——務本卷二</p>

<h2>杏、杏仁</h2>
<figure>
<img data-orig-src="urn:270:00146.jpg" alt="杏">
</figure>
<p>杏，味酸，性熱。治心中冷熱，止渴定喘，解瘟疫。但人多食損目勞筋。</p>
<p>仁，治疳蟲。葉，能敷大惡瘡。</p>
<p>——務本卷一下</p>
<p>杏仁，味苦、微辛，性微寒。入脾肺二經。止咳嗽，消痰潤肺，潤腸胃，消麵粉積，下氣。</p>
<p>——務本卷二</p>
<p>杏子，味甘、酸、澀，性熱，有微毒。有損無益。多食昏神、冷膈、熱生痰、動脾、發瘡癤、落鬚髮、傷筋骨。素有目疾忌食，小兒及產婦尤忌之。</p>
<p>杏仁，味甘、苦，性溫，有小毒，得火良。解錫毒，殺蟲，消犬肉、索麵粉積，解肌散風邪，消痰定喘，利膈，潤燥，能散能降，潤喉發音。治癲犬咬傷，敷之即愈。百蟲入耳，滴杏仁水即出。有雙仁者忌食。</p>
<p>——範本卷九</p>

<h2>紅梅</h2>
<figure>
<img data-orig-src="urn:270:00147.jpg" alt="紅梅">
</figure>
<p>紅梅，味酸，性寒。治一切瘟疫、暑熱、頭痛發熱，服之神效。</p>
<p>——務本卷一下</p>

<h2>桃</h2>
<figure>
<img data-orig-src="urn:270:00148.jpg" alt="桃">
</figure>
<p>桃，各處俱有，獨滇中生大黃桃，及西竺種也。食之輕身。又有小金利核桃，尖嘴桃，活血。金彈子，主治血痢。毛桃，敷湯火傷。實，味辛、酸。治蠱積，通月經，潤大腸，消心下積。仁，治血痰。皮，燒灰為末，搽黃水瘡。葉，洗瘡除風。</p>
<p>大黃桃，形似香櫞，食之神清氣爽，延年烏須。</p>
<p>——務本卷一下</p>
<p>桃子，味甘、酸，性溫，微毒。能解邪氣、美顏色。多食動脾助熱，令人膨脹，發瘡癤。服術不可食之。又不可與鱉同食，能發丹石毒。食桃浴水令人瀉。此物有損無益，故五果列桃為下品。</p>
<p>桃仁，味苦、甘，平，無毒。主治風痹骨蒸，肝瘧寒熱，破血殺蟲、通潤大腸。一治卒然心痛，桃仁（七枚去皮尖）研爛和滾水服之即止。桃葉熬水洗眼，可除屍氣衝著。</p>
<p>——範本卷九</p>

<h2>櫻桃</h2>
<figure>
<img data-orig-src="urn:270:00149.jpg" alt="櫻桃">
</figure>
<p>櫻桃，味甘、酸，性微寒。治一切虛症。能大補元氣，滋潤皮膚。久服延年益壽。浸酒服之，治左癱右瘓，四肢不仁，風濕腰腿疼痛。採葉煎服，治吐血。梗，燒灰為末，治寒疼、胃氣疼、九種氣疼，用燒酒下。</p>
<p>——務本卷一下</p>
<p>櫻桃，味甘、美，性熱，無毒。採葉敷瘡最效。主治和脾胃，美顏色，止泄瀉水穀痢疾。多食令人作嘔，發暗風，動濕熱，傷筋骨。有寒火鬱熱及喘咳熱病者勿食，食之必劇。凡小兒勿多食，多食生熱發疳積。以小兒乃純陽之體，服之熱症即生。惟豆症色白，陷頂不升漿者，以核為末，敷之可以升漿起長。若陽症忌服。又云：核利於痘，以根能升陽散火也。</p>
<p>——範本卷九</p>

<h2>李子、李子樹根</h2>
<figure>
<img data-orig-src="urn:270:00150.jpg" alt="李子">
</figure>
<p>李子，味甘、酸。治風濕、氣滯血凝。葉治金瘡，水腫。不可多食，傷損脾胃。</p>
<p>——務本卷一下</p>
<p>李子樹根，味苦、澀，性寒。治膏淋癃閉、馬口疼痛。秧草根為引，點水酒服。膿止，管中作癢即愈。</p>
<p>（附方）　管中癢如蟲行之狀。用：李子樹根（三錢）　木賊（三錢）　車前（二錢）　地膚子（一錢）　點水酒服。</p>
<p>——叢本卷下</p>

<h2>赤陽子</h2>
<figure>
<img data-orig-src="urn:270:00151.jpg" alt="赤陽子">
</figure>
<p>赤陽子，一名救軍糧、一名赤果、一名純陽子、一名火把果。味甘、酸。治胸中痞塊、食積、消蟲、明目、瀉肝經之火，止婦人崩漏皆效。</p>
<p>——務本卷一下</p>
<p>赤陽子，生大川平野間，墳園多以為牆，今處處有之。枝大有刺，結細子，色赤甚繁。一名救軍糧，一名火把果。</p>
<p>主治婦人產後百病淹纏，或瘀血成塊，血崩等症。服之如神。</p>
<p>——範本卷九</p>

<h2>郁李仁（棠梨）</h2>
<figure>
<img data-orig-src="urn:270:00152.jpg" alt="郁李仁">
</figure>
<p>郁李仁，一名樣藜、又名唐藜、棣梨、俗名唐梨。味酸、甜，性平。潤大腸。治四肢浮腫，開通關格，破血，利水道。皮治齒痛。</p>
<p>——叢本卷中</p>

<h2>梨</h2>
<figure>
<img data-orig-src="urn:270:00153.jpg" alt="梨">
</figure>
<p>梨，滇南處處皆有，種類殊別，皮有厚薄。乳梨，味香，治中風。消梨、花梨、桑梨，治吐血。棠梨，潤肺止咳。御兒梨，治肝火目痛。茅梨，治胃寒。蜜梨，治小兒吼。赤梨，治大瘡，敷患處。雪梨，治熱嗽，止渴。實，味甘、微酸。</p>
<p>梨者，利也。其性下行流利也。切片治湯火傷處，貼之如神。亦能治中風不語，寒症熱疾，大小便不通，或胃中痞塊食積，霍亂吐瀉，小兒偏墜，疼痛即止。但味甘不可多食。取汁服之，定喘止咳。青梨治癆傷腰痛。葉，敷瘡。皮，敷發背疔瘡。</p>
<p>——務本卷一下</p>
<p>梨，滇中有數種。味甘、酸、平，寒，無毒。麻梨，治腹痛。雪梨，治吐血。清水梨，治小便不通。雀梨，治定喘化痰。長蒂梨，利小便及便中帶血。桑梨，治婦人虛症。面梨，補中。</p>
<p>寶珠寺內玉兒梨，久服輕身延年，化痰止咳，生津止渴。</p>
<p>老梨，主治瘧疾暑症。</p>
<p>——範本卷九</p>

<h2>覆盆子</h2>
<figure>
<img data-orig-src="urn:270:00154.jpg" alt="覆盆子">
</figure>
<p>覆盆子，即硬枝黑瑣梅。味甘、酸，性微寒。入肝、腎二經。入腎興陽，治痿軟。入肝強筋。種子方中決不可少。</p>
<p>——叢本卷中</p>
<p>覆盆子，俗呼瑣梅，又名鑽地風，又名疏風草。味甘、酸。分黃黑二種。能鎖玉關，故呼瑣梅。得水氣而生。入腎經，益腎補肝，明目興陽，婦人多食能生子，其功不可盡述，根洗疥癩瘡。</p>
<p>——務本卷一下</p>

<h2>鑽地風</h2>
<figure>
<img data-orig-src="urn:270:00155.jpg" alt="鑽地風">
</figure>
<p>鑽地風，即黃瑣梅根。味酸，性溫，走經絡，治筋骨疼痛、痿軟麻木，止日久赤白痢。</p>
<p>（單方）　治赤白痢。</p>
<p>瑣梅根　赤地榆煎服。</p>
<p>（又方）　治白痢。</p>
<p>瑣梅根　烏梅一個煎服。</p>
<p>（單方）　治大腸下血日久，可用：</p>
<p>瑣梅根　槐寄生草等份煎服治之。單劑點水酒吃，效。</p>
<p>——叢本卷中</p>

<h2>老虎刺尖</h2>
<figure>
<img data-orig-src="urn:270:00156.jpg" alt="老虎刺尖">
</figure>
<p>老虎刺尖，味苦，性寒。治咽喉腫痛、乳蛾。搗汁點水酒或同白酒汁服。</p>
<p>——務本卷三</p>

<h2>酸餃</h2>
<figure>
<img data-orig-src="urn:270:00157.jpg" alt="酸餃">
</figure>
<p>酸餃，味甘、酸，性平。治酒化為痰，隔於胃中。同白糖煎膏。早、晚服一錢。象最喜色。</p>
<p>——務本卷一下</p>

<h2>落花參</h2>
<figure>
<img data-orig-src="urn:270:00158.jpg" alt="落花參">
</figure>
<p>落花參，味甘、熱，無毒。鹽水煮食，治肺癆。生用，水瀉；炒用，燥火行血。治一切腹內冷積肚疼，服之即效。枝葉治跌打損傷，敷傷處。小兒不宜多食，生蟲變為疳積，忌之。</p>
<p>——務本卷一上</p>
<p>落花生，味甘、寒，無毒，主治補中益氣，多則滯氣。鹽水煮食養肺，炒食動火。小兒多食則生疳積。採葉治毒瘡，其效如神。</p>
<p>——範本卷六</p>

<h2>金鵲花</h2>
<figure>
<img data-orig-src="urn:270:00159.jpg" alt="金鵲花">
</figure>
<p>金鵲花，一名大蛇葉。味甜，性溫。主補氣、補血，勞傷氣血、寒熱癆熱，畏涼發熱、咳嗽，婦人白帶日久，氣虛下陷者，良效。頭暈耳鳴、腰膝痠疼、一切虛勞傷損，服之效。此性不燥不寒，用之良。或煨筍雞、豬肉食亦可。</p>
<p>——叢本卷中</p>

<h2>響鈴草</h2>
<figure>
<img data-orig-src="urn:270:00160.jpg" alt="響鈴草">
</figure>
<p>響鈴草，味苦、微酸，性寒。入肺，斂肺氣，止咳嗽，消痰，定喘。</p>
<p>（單方）　治久咳嗽，痰上帶血，響鈴草蜜炒煎湯服效。</p>
<p>——叢本卷中</p>
<p>響鈴草，生田野間。軟枝綠葉，葉下有一大果，似豆莢形，內有細子，老黑色。</p>
<p>氣味辛、酸、苦。</p>
<p>主治石淋內結。亦止咳嗽吐痰，定喘降氣，神奇。搗爛敷瘡最良。</p>
<p>——範本卷三</p>

<h2>白土瓜</h2>
<figure>
<img data-orig-src="urn:270:00161.jpg" alt="白土瓜">
</figure>
<p>白土瓜，味甘，性平。白者入肺經，治肺熱、消渴、利小便。治肺癰、肺熱咳嗽，通乳汁。</p>
<p>——務本卷二</p>

<h2>苦參</h2>
<figure>
<img data-orig-src="urn:270:00162.jpg" alt="苦參">
</figure>
<p>苦參，味苦，性大寒。涼血，解熱毒，疥癩膿㾧瘡毒最良。療皮膚瘙癢、血風癬瘡、頑皮白屑，腸風下血便血。消風，消腫毒，消痰毒。</p>
<p>（補註）苦參丸：治疥癩瘡毒，血風癬瘡，風濕相搏，遍身瘙癢，腸風下血便血。苦參（四兩）　玄參（一兩）　黃連（五錢）　酒大黃（一兩）　枳殼（一兩）　防風（一兩）　黃芩（五錢）　梔子（五錢）　菊花（一兩）　共為細末，蜜丸，每服二錢，滾水下。</p>
<p>——叢本卷上</p>

<h2>槐、槐角、槐花</h2>
<figure>
<img data-orig-src="urn:270:00163.jpg" alt="槐">
</figure>
<p>槐，七月採葉，陰乾為末。治一切大小便下血，或痔瘡疼痛，膿血不止，燈草煎湯服。採子服之，止血散疽。但性寒不可多食。</p>
<p>——務本卷一下</p>
<p>槐角、槐花，味苦，性寒。功多大腸經。治五痔腸風下血、赤白熱痢。枝洗疥癩，祛皮膚瘙癢之風。</p>
<p>——叢本卷中</p>

<h2>柳、楊柳花</h2>
<figure>
<img data-orig-src="urn:270:00164.jpg" alt="柳">
</figure>
<p>柳，味苦，性寒。治一切五淋白濁、血淋、沙淋。老幼服之神效。</p>
<p>——務本卷一下</p>
<p>水楊柳，氣味苦、辛。主治血凝氣滯，風寒外束。小兒痘症有烏頭陷頂，漿升不起者，服此，暖氣可以透達，漿隨暖而行矣。以此煎服或浴之即長。此治小兒症仙方也。</p>
<p>——範本卷十</p>
<p>順水柳根，氣味甘，寒，無毒。</p>
<p>主治一切五淋白濁、大腸下血，其效如神。</p>
<p>楊柳花，味甘、苦，淡平。</p>
<p>專治吐血、咯血、咳血、唾血、下血、血淋、一切血症，其效如神。</p>
<p>——範本卷十</p>

<h2>栗子、栗子花</h2>
<figure>
<img data-orig-src="urn:270:00165.jpg" alt="栗子">
</figure>
<p>栗子，味甘，平。治山嵐瘴氣瘧疾或水瀉不止，或紅白痢疾。用火煅為末。每服三錢，薑湯下。生食胸中氣橫。</p>
<p>葉，治喉疔火毒，煎服，神效。皮，敷打傷；燒灰治癩瘡。</p>
<p>子上殼刺，燒灰吹鼻中，治中風不語，吹之即醒；或中痰邪，亦吹即應。</p>
<p>——務本卷一下</p>
<p>栗子花，味苦、澀，性微溫。止日久赤白帶下，休息痢疾，止大腸下血。栗子，味甜，性溫。生吃，止吐血，衄血、便血、一切血症。</p>
<p>——叢本卷中</p>
<p>栗子，味甘、咸，性溫，無毒。</p>
<p>主治補中益氣，厚腸胃，補腎氣，腰腳無力。生則發氣，熟則滯氣。須日曝或灰中煨，令汗出，或以潤沙藏之，或袋盛，當風懸之，並令去其水氣。最良。</p>
<p>此果最益人，其中扁者名慄楔，尤好。患風疾及水腫者不宜食。小兒多食則難消化成病。生嚼，塗筋骨斷碎、腫痛瘀血，最效。亦治反胃，人口咬傷，搗敷最良。</p>
<p>——範本卷九</p>

<h2>波羅蜜</h2>
<figure>
<img data-orig-src="urn:270:00166.jpg" alt="波羅蜜">
</figure>
<p>波羅蜜，樹高五、六丈，不花而實，結於枝間，有軟刺磥砢，大有餘斤，剝去外皮，內肉層疊如橘，食之香甜。味甘、香，性平，無毒。止渴、解酒不醉，益氣，令人悅澤。核中仁，煮炒食之，補中益氣，輕健不飢。久服烏須黑髮，延年固齒。老人服之，步履如少。婦人服之，生血、和血，退骨蒸之燒，百病不生。</p>
<p>——範本卷五</p>

<h2>桑白皮、桑椹子</h2>
<figure>
<img data-orig-src="urn:270:00167.jpg" alt="桑白皮">
</figure>
<p>桑白皮，味辛、微苦，性寒。金受火制，惟桑白皮可以瀉之。止肺熱咳嗽。注云：肺熱咳嗽，要在寅、午、戌時乃真。止喘促吼咳，消肺痰咳血，利小便，消氣腫面浮，肺氣上逆作喘，開胃進食，蓋氣降痰消則食進，非脾氣虛弱。</p>
<p>（附方）　治肺家實火，肺受火克，暑熱咳嗽，發熱氣喘之症。桑白皮（一錢）　地骨皮（一錢）　知母（八分）　杏仁（一錢去皮尖）　浙冬（一錢）　陳皮（一錢）　馬兜鈴（一錢）　枯梗（五分）　黃芩（八分）　蘇子（一錢）　引用竹茹（三分）　水煎服。</p>
<p>——務本卷二</p>
<p>桑椹子，味甘、酸。益腎臟而固精，久服黑髮明目。</p>
<p>（長壽丹方）　同覆盆子共搗成餅，曬乾為末，各（四兩），共（八兩）　茯苓（乳汁炙曬乾為末八兩）　山藥（乳汁浸曬乾為末四兩）共和一處，煉蜜為丸，每丸二錢。清早服一丸，開水送下。此丸治男子精寒，婦人血虛，老年無子，其功不小。或欲火燒身，已成癆症，無不效應。</p>
<p>——務本卷一下</p>

<h2>寄生草</h2>
<figure>
<img data-orig-src="urn:270:00168.jpg" alt="寄生草">
</figure>
<p>寄生草，味苦、甘，性微溫。生槐樹者，主治大腸下血，腸風便血，痔漏。</p>
<p>生桑樹者，治筋骨疼痛，走筋絡，風寒濕痹效。</p>
<p>生花椒樹者，治脾胃寒冷，嘔吐噁心翻胃。又有用者解梅瘡毒，婦人下元虛寒或崩漏。</p>
<p>——叢本卷中</p>

<h2>拐棗</h2>
<figure>
<img data-orig-src="urn:270:00169.jpg" alt="拐棗">
</figure>
<p>拐棗，一名天藤、一名還陽藤。味甘，微溫，無毒。治一切左癱右瘓、風濕麻木。能解酒毒；或泡酒服之，亦能舒經絡。久服輕身延年。小兒服之，化蟲養脾，其效如神。俗人不以此棗為然，而又不知用處。</p>
<p>——務本卷一上</p>
<p>拐棗，味甘、平，無毒。</p>
<p>主治補中益氣，痰火閉結於胸中，或酒毒結痛，用此可解。</p>
<p>治遠年、近日痰火，濕氣流痰，泡酒常服。自可痊愈。</p>
<p>小兒有疳積者，可常常食之。</p>
<p>——範本卷九</p>

<h2>黑食子</h2>
<figure>
<img data-orig-src="urn:270:00170.jpg" alt="黑食子">
</figure>
<p>黑食子，味甘、酸。滇南甚多。秋季風吹子落，呼為噓噓果。食之，元氣不散，多睡，能調心腎交接。久服令人目清延年，其功不可詳述。</p>
<p>——務本卷一下</p>

<h2>赤小棗</h2>
<figure>
<img data-orig-src="urn:270:00171.jpg" alt="赤小棗">
</figure>
<p>赤小棗，味甘、性平，小而赤色，有刺。四月生葉，五月開小白花，七、八月摘取。肥大甘美。治心腸邪氣，安中養脾，平胃通竅，生津液。久服輕身延年，解一切百毒。</p>
<p>枝葉敷打傷，神效。</p>
<p>——務本卷一下</p>
<p>康棗，氣味甘、酸，性平。</p>
<p>主治補五臟，清六腑，解四時溫瘧暑症。久服令人開胃健脾，輕身延年。</p>
<p>採刺葉煎服，可治呃症。</p>
<p>——範本卷九</p>

<h2>葡萄</h2>
<figure>
<img data-orig-src="urn:270:00172.jpg" alt="葡萄">
</figure>
<p>葡萄，色有絳、綠二種，綠者佳。味甘，性平。服之輕身延年。老人大補氣血，舒經活絡。泡酒服之。治陰陽脫症，又治盜汗虛症。</p>
<p>葉治火眼；根治蛇頭瘡；汁治咳嗽。</p>
<p>熬膏和蜜，治腦漏百病，每服一錢，開水下。又治小兒急慢驚風，蘇葉湯下。</p>
<p>熬膏服方：</p>
<p>葡萄（一斤）　蘋果（六十個去皮）　大黃桃（二十個去皮）　花紅果（十個去皮）　共搗熬成膏，入酒內，埋土地二十一日取飲。然須上好谷酒二十斤。忌葷菜同食。</p>
<p>——務本卷一下</p>
<p>葡萄，味甘、酸，性微溫，無毒。主治筋骨濕痹，益氣為，令人肥健，治痘症毒，其走下之性，滲水道，利小便。胎氣上衝，煎湯飲之即下。不宜多食。昔李太白釀酒，常飲此可輕身耐老，但服而有益者，惟每日臨臥時飲三杯，多則不效。採葉貼無名腫毒，最良。</p>
<p>——範本卷九</p>

<h2>石葡萄</h2>
<p>石葡萄，味甘，無毒。形似家葡萄，亦非野間所有，乃生於石上。高尺余，軟枝倒掛，子如小烏飯果。採食，烏須黑髮之聖藥也。治小兒痘瘡，烏頭頂陷，或爛痘蠱痘，服之立效。</p>
<p>——務本卷一上</p>
<p>石葡萄，生於石壁，倒掛而成。高僅一、二尺，亦如家葡萄，而小如烏飯果樣。採取服食，烏須黑髮。又治小兒痘瘡、發痘助漿，陷者能起，爛者能平，奇效異常。</p>
<p>——《通志》卷六十七引《滇南本草》</p>

<h2>山葡萄</h2>
<p>山葡萄，味甘、酸，性平，無毒。主治清火益氣，消渴，悅顏色。不可多食。</p>
<p>——範本卷十一</p>

<h2>石椒草</h2>
<figure>
<img data-orig-src="urn:270:00173.jpg" alt="石椒草">
</figure>
<p>石椒草，味苦、辣，性溫，有小毒。走經絡，治胸膈氣痛、冷寒攻心、胃氣疼痛、腹脹，發散瘡毒。</p>
<p>（附方）治冷寒胃氣疼痛。</p>
<p>石椒不拘多少，根葉為末，每服一錢五分，熱燒酒服。</p>
<p>——務本卷二</p>

<h2>香櫞葉、香櫞</h2>
<figure>
<img data-orig-src="urn:270:00174.jpg" alt="香櫞葉">
</figure>
<p>香櫞葉，刮上蜜，火上炙。用根，功甚捷，蜜炙。味辛、苦，性寒。治咳嗽、消痰、肺寒咳嗽，良效。</p>
<p>——叢本卷中</p>
<p>香櫞，氣味辛，性溫，無毒。主治下氣，除心頭痰水，痰氣咳嗽。煎湯，治下氣痛。按：香櫞，河南、湖、廣、浙、閩咸有之。其實如橘柚而大。至滇中則形銳益大，有尺許長者。主治較佛手柑稍遜了。本草但有佛手柑名，香櫞本名枸櫞，無此香櫞也。豈此與佛手柑氣味相類而置此不論耶？</p>
<p>——範本卷九</p>

<h2>佛手柑</h2>
<figure>
<img data-orig-src="urn:270:00175.jpg" alt="佛手柑">
</figure>
<p>佛手柑，味甘、微辛，性溫。入肝、胃二經，補肝暖胃，止嘔吐，消胃家寒痰，治胃氣疼，止面寒疼、和中、行氣。</p>
<p>（單方）　治面寒疼、胃氣疼。佛手柑，新瓦焙為末（黃色），燒酒送下，每服三錢。</p>
<p>——叢本卷中</p>
<p>佛手柑，氣味辛、甘，平，無毒。治一切年久老痰結於胸中不散，煎此久服，可化痰、清火、延年。</p>
<p>——範本卷九</p>

<h2>橘子皮、橘子葉</h2>
<figure>
<img data-orig-src="urn:270:00176.jpg" alt="橘子皮">
</figure>
<p>橘子皮，味苦、辛，性溫。行氣，消痰，降肝氣，治咳嗽、治疝氣等症。</p>
<p>（附方）　治咳嗽，橘子葉刮蜜在背上，火焙乾，煨吃。</p>
<p>（又方）治疝氣，橘子葉（十個）　荔枝核（五個）（焙）水煎服</p>
<p>——叢本卷下</p>

<h2>橙子、理皮</h2>
<figure>
<img data-orig-src="urn:270:00177.jpg" alt="橙子">
</figure>
<p>橙子，味辛、苦，性溫。入厥陰肝經，陰也。行厥陰滯塞之氣，止肝氣左肋疼痛，下氣，消膨脹，行陽明乳汁不</p>
<p>（附方）治婦人乳結不通，紅腫結硬疼痛，惡寒發熱。</p>
<p>干橙子（細末二錢）　有新鮮搗汁，點水酒服。</p>
<p>——叢本卷下</p>
<p>理皮，即黃果皮。味辛、苦，性溫。入脾、肺、肝三經，主降氣寬中，破老人痰結，痰如膠者效。化痰定喘，止咳下氣，功甚於廣陳皮。補胃和中，力不及廣陳皮。</p>
<p>昔李姓男子患積痰，結核於咽喉中，與梅核相似，喉中有礙，吐咯不出，咽之不下，似有似無，有時阻滯。（補註）按此，症因肝氣不舒，憂思氣鬱，結成梅核，偶著氣動怒即發。李姓患此病十餘年，用藥不效。後得此方治好。</p>
<p>理皮（二錢，去白）　土白芍（二錢）　蘇子（二錢）　桔梗（一錢）　竹葉（二十個）　水煎服效。</p>
<p>——叢本卷下</p>

<h2>苦楝子</h2>
<figure>
<img data-orig-src="urn:270:00178.jpg" alt="苦楝子">
</figure>
<p>苦楝子，一名金鈴子。味苦，性寒。治膀胱疝氣。</p>
<p>根皮殺小兒寸白蟲。雲南生者味苦、辣，有小毒。</p>
<p>——務本卷三</p>

<h2>龍眼</h2>
<figure>
<img data-orig-src="urn:270:00179.jpg" alt="龍眼">
</figure>
<p>龍眼。主治養血安神，長智斂汗，解蠱毒，去五臟邪氣，開胃益脾。小兒未斷乳者忌食。</p>
<p>採殼為末，作刀傷藥，收口最速。</p>
<p>採葉曬乾為末。敷搽小兒七星處，出痘瘡時只出數點。而又解胎毒。又與小兒服葉七枚最良。</p>
<p>採核為末，治癭疾可散。</p>
<p>——範本卷九</p>

<h2>荔枝</h2>
<figure>
<img data-orig-src="urn:270:00180.jpg" alt="荔枝">
</figure>
<p>荔枝，味甘、微酸，性溫，無毒。止煩渴，美顏色，通神健氣。鮮者極甘美，食之令人不厭，雖多亦不傷人。惟食之過飽，魚湯尤良。乾者，經火焙，過多食，發虛熱動血，令牙痛口疼，火病人尤忌之。一治呃逆不止，荔枝七個，連皮核燒存性為末，白湯調下，立止。核用慢火燒，存性為末，酒服，治心痛，即小腸疝氣疼痛，服一、二錢亦愈。</p>
<p>食荔枝過度，用蜜漿解之，此蘇頌之說也，《本草綱目》載之。至魚湯尤良，余未敢信，或傳寫之誤耶？余按閩中食荔枝過度，有用其殼浸水飲者，有以殼燒存性浸水飲者，有醬油一杯飲者。</p>
<p>——範本卷九</p>

<h2>皮哨子</h2>
<figure>
<img data-orig-src="urn:270:00181.jpg" alt="皮哨子">
</figure>
<p>皮哨子，味苦，性微寒。皮治膀胱疝氣疼痛。子殼殺蟲。</p>
<p>昔一人飲水，將螞蝗一條吸入鼻中，頭常眩疼，鼻中常流血水，面黃形瘦，後得一人傳此方，以水一鍾於鼻上聞，螞蝗見水，從鼻孔中伸出，動則縮入鼻中。將皮哨子殼為末，吹入鼻中，螞蝗自落下。</p>
<p>——務本卷三</p>
<p>皮哨子，味苦，性微寒。主治七疝肝症：氣、狐疝，用茴香為使。水疝，用陳皮為使。余者引用橘核為使。燒灰吹鼻，治諸蟲入腦，立愈。圓者屬陽，治氣，光者屬陰，治血。</p>
<p>——範本卷五</p>

<h2>五加皮</h2>
<figure>
<img data-orig-src="urn:270:00182.jpg" alt="五加皮">
</figure>
<p>五加皮，味苦、辛，性溫。入肺、腎，治腰膝痠疼、疝氣、筋骨拘攣、小兒腳軟。</p>
<p>——叢本卷中</p>

<h2>柴胡</h2>
<figure>
<img data-orig-src="urn:270:00183.jpg" alt="柴胡">
</figure>
<p>柴胡，味苦，性微寒，陰中陽也。入肝、膽二經，傷寒發汗解表要藥。退六經邪熱往來，痹痿；除肝家邪熱勞熱，行肝經逆結之氣，止左脅肝氣疼痛。治婦人血熱燒經，能調月經。</p>
<p>（補註）傷寒症發汗用柴胡，至四日後方可用，若用在先，陽症引入陰經，當忌用。發汗用嫩蕊；治虛熱調經用根。</p>
<p>——務本卷三</p>

<h2>馬蹄草</h2>
<figure>
<img data-orig-src="urn:270:00184.jpg" alt="馬蹄草">
</figure>
<p>馬蹄草，味苦，性寒。治子午潮熱、頭暈怕冷、肢體酸困、飲食無味、男婦童疳、虛勞發熱不退熱者用之。利小便，水牛肉引。</p>
<p>（單方）　治虛勞發熱、午後怕冷、夜間作熱、天明自汗身涼、神氣短少、頭暈心慌耳鳴。</p>
<p>馬蹄草　羊蹄根　山薄荷　引點水酒、童便服。</p>
<p>——叢本卷中</p>

<h2>白芷</h2>
<figure>
<img data-orig-src="urn:270:00185.jpg" alt="白芷">
</figure>
<p>白芷，味辛、微甘，性溫。升也，陽也，入陽明經。以辛入肺，止陽明頭痛之寒邪。四時發熱，祛皮膚遊走之風，止胃冷腹痛、寒痛。除風濕燥癢頑痹，攻瘡癰，排膿定痛。治婦人漏下、白帶、散經、周身寒濕疼痛。</p>
<p>（附白芷散）　又名香蘇白芷散。治四時感冒、風寒暑濕、頭疼發熱、乍寒乍熱，止陽明經頭風疼。</p>
<p>白芷（一錢）　香附（一錢）　蘇葉（一錢）　川芎（一錢）　黃芩（一錢）　石膏（一錢燒）　防風（一錢）　甘草（五分）　引用生薑（一片）水煎服。</p>
<p>（附白芷湯）　治婦人濕痰下注入膀胱，以成白帶漏下之症。白芷（二錢用頭不用梢）　蒼朮（二錢）　川芎（二錢）　香附（二錢）　陳皮（一錢）　蓮鬚（一錢）　土茯苓（二錢）　引用糯米一撮。水煎點水酒服。服二、三劑不效，加臭椿皮（一錢）　艾葉（二錢炒）　忌魚、羊、蛋、蒜、韭菜。</p>
<p>（補註白芷湯）治婦人年少，素元症候，單有白帶症者，是濕熱下注，此方用之效。婦人久病，白帶下注，是氣虛下陷，多成虛勞病症，用之不效，宜別選方。</p>
<p>——務本卷三</p>

<h2>杏葉防風</h2>
<figure>
<img data-orig-src="urn:270:00186.jpg" alt="杏葉防風">
</figure>
<p>杏葉防風，味辛，性大溫。溫中散寒氣，治九種胃氣疼、胸腹中寒脹氣疼、寒疝偏墜，截寒熱往來痰瘧。</p>
<p>（單方）　治胃氣疼痛，古方單劑用；今增補加用，治寒疝偏墜疼痛、脹氣疼後。</p>
<p>杏葉防風（五錢焙）草豆蔻（二錢）　小茴香（二錢炒）共為細末。每服二錢，用熱燒酒服。</p>
<p>（單方）　面寒疼、胸膈氣脹、面寒硬梗、肚腹疼痛。古方單劑為末，每服一錢。今注補增加後劑效。</p>
<p>杏葉防風（五錢焙）　香白芷（三錢）　威靈仙（二錢）　赤地榆（三錢）　過山龍（一錢）茶匙草（三錢）　引燒酒一鍾和水酒煎服或泡藥酒亦可。</p>
<p>（單方）治七種疝氣，古方單劑用，今加增用：</p>
<p>杏葉防風（二錢）　橘核仁（錢半炒）　蛇果草（一錢）　小茴香（一錢炒）　荔枝核（三錢燒）水煨，引點水酒服。</p>
<p>（單方）　治偏身氣疼、或疝氣，或膀胱氣疼。</p>
<p>杏葉防風（二錢）　吳茱萸（八分）　白頭翁（一錢）　小茴香（一錢鹽水炒）　赤木通（二錢）　水煎，引點水酒服。</p>
<p>（單方）　治一切瘧疾。</p>
<p>杏葉防風（新鮮搗汁一小鐘），點燒酒服，俟欲發未發之前，將渣於脈䐬上包好。過時方解。</p>
<p>——叢本卷上</p>

<h2>竹葉防風</h2>
<figure>
<img data-orig-src="urn:270:00187.jpg" alt="竹葉防風">
</figure>
<p>竹葉防風，味辛，性溫。以本體能瀉脾，以性味能治風。通十二經絡，引領即到。卑賤之品。治肺風熱，療一切風寒濕痹，筋骨疼痛、瘡癰發背等症。能解附子毒。</p>
<p>——叢本卷上</p>
<p>竹葉防風，產滇中最奇，治病神速。氣味辛、微甘，平。主治煩滿脅痛、頭面風寒、四肢攣疼，金瘡腫痛及男子一切勞病。久服補中益神，兼治左癱右瘓最良。</p>
<p>——範本卷八</p>

<h2>白花防風</h2>
<p>白花防風，氣味甘，平，無毒。主治大風頭眩痛、惡風、風邪目盲無所見、風行周身，骨節疼痛。久服輕身。</p>
<p>——範本卷八</p>

<h2>串枝防風</h2>
<p>串枝防風，氣味辛，平。主治頭暈、祛風散熱，退癍解毒。煎水洗癬瘡、疥癩，最效。</p>
<p>——範本卷八</p>

<h2>土千年健</h2>
<figure>
<img data-orig-src="urn:270:00188.jpg" alt="土千年健">
</figure>
<p>土千年健，一名烏飯子，又名千年矮，又名米飯果，即烏飯果根。味酸，性溫。治寒濕傷筋。此藥能舒經活絡，筋攣骨痛，痰火痿軟，半身不遂，手足頑麻，腳痛。酒為使，神效。</p>
<p>附藥酒方：千年健　鑽地風　石南藤　牛膝　秦歸　木瓜　以上泡酒用。</p>
<p>葉敷瘡消風。怔忡睡臥不寧者，採子煎服立瘥。</p>
<p>——叢本卷中</p>
<p>烏飯子、味甘、酸。採子曬乾聽用，久服能烏須黑髮。</p>
<p>——務本卷一下</p>

<h2>柿花</h2>
<figure>
<img data-orig-src="urn:270:00189.jpg" alt="柿花">
</figure>
<p>柿花，味甘，平，種類甚多。其性走脾、肺二經，滋潤五臟。治一切嘔吐、吞酸流液。金柿治反胃，米柿治大腸下血，水柿治咳嗽吐痰。或乾柿燒灰存性。蜜丸滾水下。</p>
<p>柿霜治氣隔不通，柿蒂治氣隔反胃，柿皮貼疔瘡無名腫毒。經霜葉敷臁瘡。花曬乾為末，治痘瘡破爛搽之。樹皮入麝香（一錢），包腹治陰症。</p>
<p>金柿，味甘。俗呼牛心柿。採此果千百枚曬乾，火煅煉蜜丸如彈子大，每服一丸，開水送下。久服輕身健脾，百病不生。</p>
<p>——務本卷一下</p>
<p>柿，味甘、澀，性溫，無毒。主治和脾，潤心肺，通耳鼻，消痰嗽，止渴，清水熱，止血。用火煅作餅者，性溫。能止痢疾，亦能潤喉清音而殺蟲。多食可去面上皯及腹中宿血。外有黃柿、紅柿、醂柿、朱柿、牛奶柿，其性冷，不可多食。綠柿寒冷，去胃熱，利水。柿霜消痰止嗽，忌同蟹食。</p>
<p>——範本卷九</p>

<h2>羊耳朵</h2>
<figure>
<img data-orig-src="urn:270:00190.jpg" alt="羊耳朵">
</figure>
<p>羊耳朵，味酸、苦，性微溫。花即廣中蜜蒙花。入肝經祛肝風，明目退翳膜，目澀羞明。尖葉以蜜炒，治肝經咳嗽，久咳用之良。</p>
<p>葉可貼臁瘡潰爛，頑瘡久不收口，貼之生肌長肉。</p>
<p>——叢本卷上</p>
<p>羊耳朵葉，味酸、苦，性微溫。花入官藥，名蜜蒙花。入足厥陰，祛風明目退翳。一切眼科將軍，最良，《別經》序之。此本草序其枝葉之功。</p>
<p>採葉研末，治一切瘡癰疔毒，潰爛生管，不能生肌，滲此神愈。久年陰瘡無膿血者。搽此神效。</p>
<p>採根、葉、花共曬乾研末，入血竭、冰片為刀傷藥甚佳。</p>
<p>採皮研細末入磁瓦器中，隨帶身邊，遇小兒生肝蟲目翳，口蝕黑暈，用此一捻吹入鼻中，可救。此草名為蟲見死草，以此草能化肝中之蟲為水也。</p>
<p>——範本卷四</p>

<h2>白龍鬚</h2>
<figure>
<img data-orig-src="urn:270:00191.jpg" alt="白龍鬚">
</figure>
<p>白龍鬚，一名白薇。味苦、澀，性微溫。專治面寒疼、肚腹痠痛、跌打損傷、筋骨疼痛。</p>
<p>單劑或為末，每服二錢。燒酒送下，水煎點酒服亦可。</p>
<p>——叢本卷中</p>

<h2>八仙草</h2>
<figure>
<img data-orig-src="urn:270:00192.jpg" alt="八仙草">
</figure>
<p>八仙草，味辛、苦，性微寒。入少陽、太陰二經。治脾家濕熱，諸經客熱，虛癆、童癆諸癆症，虛熱、煩熱，筋骨疼痛。濕氣傷筋，故筋骨疼。走小腸經，治五種熱淋，利小便，赤、白濁，玉莖疼痛，退血分煩熱，止小便血。</p>
<p>（附方）五種熱淋，小便赤、尿前急脹，馬口膿糊，玉莖疼痛。</p>
<p>滑石（二錢）　甘草（一錢）　八仙草（三錢）　雙果草（二錢）水煎，引點水酒服。</p>
<p>——叢本卷上</p>

<h2>梔子花</h2>
<figure>
<img data-orig-src="urn:270:00193.jpg" alt="梔子花">
</figure>
<p>梔子花，味苦，性寒。瀉肺火，止肺熱咳嗽，止鼻衄血，消痰。</p>
<p>（附方）　治傷風，肺有實痰、實火，肺熱咳嗽，此乃金受火制，以此治之。</p>
<p>梔子花三朵　蜂蜜少許同煎服，止咳嗽。</p>
<p>（又方）　治鼻血不止，奇效。</p>
<p>梔子花數片焙乾為末。吹入鼻孔即止。</p>
<p>——務本卷二</p>

<h2>紫參</h2>
<figure>
<img data-orig-src="urn:270:00194.jpg" alt="紫參">
</figure>
<p>紫參，味苦、甘平，性微溫。通行十二經絡。治風寒濕痹，手足麻木、腿軟戰搖、筋骨疼痛、半身不遂、久年痿軟、遠年流痰。為活絡強筋溫暖筋骨藥酒方中要劑。</p>
<p>舒筋活絡藥酒方：紫參（三兩）　秦歸（二兩）　川芎（一兩）　威靈仙（五錢）　桑寄生（五錢）　秦艽（五錢）　川牛膝（五錢）　老鸛草（五錢）　桂枝（五錢）　陳木瓜（一兩）　防風（五錢）　薏苡仁（五錢）　陳皮（一兩）　膽南星（三錢）　好酒六斤布袋貯藥浸酒內，重湯煎三炷香時，冷去火毒，每飲三杯。</p>
<p>——叢本卷上</p>

<h2>金銀花</h2>
<figure>
<img data-orig-src="urn:270:00195.jpg" alt="金銀花">
</figure>
<p>金銀花，味苦，性寒。清熱，解諸瘡，癰疽發背、無名腫毒、丹瘤、瘰癧。</p>
<p>藤，能寬中下氣、消痰、祛風熱、清咽喉熱痛。</p>
<p>——務本卷三</p>

<h2>續斷、鼓槌草</h2>
<figure>
<img data-orig-src="urn:270:00196.jpg" alt="續斷">
</figure>
<p>續斷，一名鼓槌草，又名和尚頭。味苦、微酸，性溫。入肝補肝，強筋骨，走經絡，止經中痠痛，安胎，治婦人白帶，生新血，破瘀血，落死胎，止咳嗽，咳血，治赤白便濁。</p>
<p>昔一人面寒腹痛堅硬，續斷（三錢）　燒酒（半鍾），　水（半鍾），煎服。</p>
<p>昔一人兩腿筋骨痠疼，服藥不效，用續斷五錢，醋半杯，炒乾。水煨點水酒服。</p>
<p>——務本卷三</p>
<p>鼓槌草，獨苗對葉，苗上開花似槌。氣味苦、淡，無毒。專治一切無名腫毒、楊梅、天泡諸瘡。每服七劑，一掃光全愈。忌用升藥，此症古來亦有。洗瘡即用此洗之最良。</p>
<p>——範本卷六</p>

<h2>小薊</h2>
<figure>
<img data-orig-src="urn:270:00197.jpg" alt="小薊">
</figure>
<p>小薊，二月生苗，葉嫩色黃，高二、三尺許，開紅、藍花，有刺，俗呼為雞腳刺，處處有之。氣味甘，溫，無毒。根養精保血，破宿血、生新血、暴下血，全瘡或血崩。搗汁服之立瘥。作菜食，除風熱。夏月煩熱不止，取汁服之可解。</p>
<p>——範本卷四</p>

<h2>大薊</h2>
<figure>
<img data-orig-src="urn:270:00198.jpg" alt="大薊">
</figure>
<p>大薊，一名雞腳刺，味苦、辛、微甜，性溫。入肝、脾、腎三經，消瘀生新、止吐血、鼻血、小便尿血、婦人紅崩下血。補諸經之血，消瘡毒，散瘰癧結核，久不能收口，生肌排膿。</p>
<p>（單方）　行經動怒，有血滲入脾經，血分、水分受病，兩腳腫脹麻木，腿上起紅紫斑。香附（一錢）　大薊（三錢）　大腹皮（一錢）　黃芩（二錢）　威靈仙（二錢水煎）　水酒點，臥時服。</p>
<p>（單方）　治婦人紅崩、下血不止、白帶良效。大薊（五錢）　土艾葉（三錢）　白雞冠花子（二錢）　木耳（二錢）　炒黃柏（五錢　白帶不用）　引水酒服。</p>
<p>（單方）　治婦人乾血癆，惡寒、發熱、頭痛，形體消瘦，精神短少。</p>
<p>大薊（二兩）　水牛肉（四兩）共入罐內煮爛，天明吃畢後，復熟睡，忌鹽，數服即愈。</p>
<p>（單方）　治男子尿血，血淋下血，疼痛不忍者效。大薊（三錢）　蒲公英（二錢）　豬棕草（一錢）　必提　珠根（三錢）　柳樹根（二錢）　點水酒服。</p>
<p>（單方）　結核於項，左右紅腫潰爛後成栗子瘡，潰爛出膿，久不收口者用獨根大薊，不拘多少，或煮水牛肉，或豬肉，或單用，煨點水酒服，半月收口全愈。外用新鮮者，搗爛入胎髮灰、兒茶、血竭同拌，敷瘡口，生肌立效。</p>
<p>——叢本卷中</p>
<p>大薊，高尺余，二月生苗，開紅、藍花，有刺。處處有之，俗呼為青刺薊。氣味甘，溫，無毒。主治女子赤、白沃、安胎、止吐血、鼻衄。令人肥。搗汁，止崩中漏下立瘥。葉，治腸癰、腹膩、瘀血作暈、撲損，生研酒下，或童便亦可。又治惡瘡疥癬，同鹽研熏之。</p>
<p>——範本卷四</p>

<h2>大一支箭</h2>
<figure>
<img data-orig-src="urn:270:00199.jpg" alt="大一支箭">
</figure>
<p>大一支箭，味甘、微苦，性溫陰也。滋陰潤肺，止肺熱咳嗽，除虛癆發燒，五勞可療。攻瘡毒，利小便，洗瘡神效。止咳血。</p>
<p>（附方）　治癆熱咳嗽、痰帶血絲，或咳血發熱，小兒咳血效。</p>
<p>大一支箭（五錢）　續斷（三錢）　花粉（二錢）　石膏（五分）　共為末。每服二錢，入碗內滾水調，略蓋片時溫服。</p>
<p>——叢本卷上</p>

<h2>魚眼草</h2>
<figure>
<img data-orig-src="urn:270:00200.jpg" alt="魚眼草">
</figure>
<p>魚眼草，味苦，性寒。治小兒臟腑積熱、風熱。小兒瀉綠水者，搗汁，乳燉服，或搗汁點水酒服。截瘧神效。</p>
<p>（補註）小兒乳食結，日安夜哭，蓋因腹痛屙綠屎之故。又治水疔，和砂糖搗爛。敷即愈。</p>
<p>——務本卷二</p>

<h2>小一支箭</h2>
<figure>
<img data-orig-src="urn:270:00201.jpg" alt="小一支箭">
</figure>
<p>小一支箭，一名白頭翁。味苦，性溫。攻散瘡毒，治小兒頭禿瘡，消散瘰癘結核，利小便，止尿血，止大、小腸下血，利熱毒，止膀胱偏墜氣痛，療乳蛾、痄腮紅腫。</p>
<p>（奇方）治小兒肺胃火熱、乳蛾、痄腮紅腫疼痛，發熱頭痛。</p>
<p>小一支箭（二錢）　連翹（二錢）　赤芍（一錢）　引點水酒服。</p>
<p>——叢本卷上</p>
<p>白頭翁，滇中最驗。如白薇而柔細稍長，莖上有毛。《本經》名野犬人。氣味苦，無毒。</p>
<p>主治溫瘧，狂症，寒熱，癥瘕積聚，氣癭，逐療金瘡，鼻衄，止毒痢，赤痢，腹痛，齒痛，百節骨痛，一切風氣邪熱，暖腰膝。滇中多明目退翳，解楊梅毒瘡，解汞毒入筋骨疼痛。</p>
<p>——範本卷三</p>

<h2>旋覆花、水朝陽草</h2>
<figure>
<img data-orig-src="urn:270:00202.jpg" alt="旋覆花">
</figure>
<p>旋覆花，味苦、咸，性微溫，有小毒。祛頭目諸風寒邪，止太陽、陽明頭疼，行陽明之經絡。乳汁不通、乳岩、乳癰紅腫疼痛。暴赤火眼、目疾疼痛、祛風明目、隱澀羞明怕日。傷風、寒熱咳嗽，老痰如膠。走經絡，止面寒腹疼，利小便　單腹脹。治風火牙根腫痛。</p>
<p>（附方）　治頭風疼。</p>
<p>旋覆花（一錢）　白菊（一錢）　川芎（一錢）　細辛（一錢）　黃芩（一錢）　羌活（一錢）　引用生薑一片　水煎服。</p>
<p>（又方）　治乳岩、乳癰、吹乳腫疼。</p>
<p>旋覆花（一錢）　蒲公英（一錢）　甘草節（八分）　白芷（一錢）　青皮（一錢）　水酒為引，水煎服。</p>
<p>（又方）　治暴赤火眼。</p>
<p>旋覆花（一錢）　枳殼（一錢）　白菊（三錢）　黃連（一錢）　白蒺藜（三錢）　不用引，水煎服之。</p>
<p>（又方）　治傷風、熱咳嗽。</p>
<p>旋覆花　杏仁　陳皮　知母　前胡　荊芥穗　引用燈心草，水煎服。</p>
<p>（又方）　治面寒疼。</p>
<p>旋覆花根　水牛肉　水酒為引，煎服。</p>
<p>（又方）　治單腹脹。</p>
<p>旋覆花　鯉魚　將魚腸去淨，藥入魚內，煎服。小便利，腫脹即消。</p>
<p>（又方）　治風火牙疼。</p>
<p>二、三月採旋覆花為末，搽牙根上。良久，去其痰涎，疼立止。</p>
<p>——務本卷三</p>
<p>水朝陽草，味甘、辛，無毒。生水內，似鼓槌草，包葉，初生子，花朝陽，葉尖長大，梗紫綠綿軟，獨苗。採取煮硫磺成汞，研粉，紅色為丸，不論百病，服此硫磺丸神效。一名萬寶丹，一名純陽丹，此丹救一切百病，藥到病安，其效如神。</p>
<p>——務本卷一上</p>

<h2>威靈仙</h2>
<figure>
<img data-orig-src="urn:270:00203.jpg" alt="威靈仙">
</figure>
<p>威靈仙，味辛、苦，性溫。行十二經絡。治胸膈中冷寒氣痛，開胃氣，能治噎膈，寒濕傷筋骨，止濕腳氣。燒酒煎服，祛脾風，多服損氣。</p>
<p>（附方）　治冷寒攻心、面寒背寒、肚腹冷痛，痞塊堅硬、滿腹膨脹。威靈仙（三錢）　香白芷（三錢）　赤地榆（四錢）　杏葉防風（五錢）　吳茱萸（三錢）　茶匙草（五錢）　過山龍（一錢酒炒）　用燒酒二斤煎熱，服二杯疼止。昔一人食糯米飯，傷食，結滯胃中不消。日久面黃飢瘦，胸膈膨脹，肚大青筋，或時作泄，乍寒乍熱，肢體酸困。</p>
<p>威靈仙（三錢）　沙糖（五錢）　以上二味，用水煎點水酒服。</p>
<p>又一人腳氣，腳邊腫疼，經絡疼痛，步履難行。用：</p>
<p>威靈仙（三錢）　水煎點水酒服。</p>
<p>又一人背寒痛不可忍。用：</p>
<p>威靈仙（三錢）　夏枯草（五分）　水煎點燒酒服。</p>
<p>——務本卷三</p>

<h2>臭靈丹</h2>
<figure>
<img data-orig-src="urn:270:00204.jpg" alt="臭靈丹">
</figure>
<p>臭靈丹，一名獅子草。味苦、辛，性寒，有毒。陰中之陽也，治風熱積毒，臟腑不和。通行十二經絡，發散瘡癰。五臟不和，積熱成毒，生疽癤。熱毒注於血分，肌肉成疥癩。多吃牛馬肉，積熱成毒，重生疽癤，輕生血風癬瘡。令人胸膈嘈雜，心犯作嘔吐。皮膚髮癢，煩熱不寧。一切風熱毒瘡，服之良效。</p>
<p>採得，陰乾為末。每服一錢，滾水點酒服。小兒痘後趕毒不收口，臭靈丹葉貼之愈。</p>
<p>（單方）截瘧。靈丹草尖七個，搗汁點酒服之。</p>
<p>——叢本卷中</p>

<h2>苦馬菜</h2>
<figure>
<img data-orig-src="urn:270:00205.jpg" alt="苦馬菜">
</figure>
<p>苦馬菜<u>涼血。治血熱妄行。止一切血症：吐血、嘔血、咯血、咳血、衄血、大腸下血、女子逆經倒血。消痰，消癭瘤，消咽喉結氣，化痰毒，洗瘡毒。</u></p>
<p>（附案）　昔有一人，吐血、咳血、咳嗽，痰帶血，發熱惡寒，肢體痠疼，自汗、盜汗，飲食無味。吐痰又如瑪瑙紅白，形樣似膿。一醫授以此方，後救數十人，其功良效，真乃奇方。苦馬菜（搗汁一小鐘）　全秦歸（三錢）　懷熟地（二錢）　杭芍（一錢）　懷生地（一錢五分）　粉丹皮（一錢）　陳皮（一錢）　川貝母（一錢）　黑元參（一錢）　白茯苓（一錢）　天門冬（三錢）　浙麥冬（二錢）　百合（一錢）　甘草（五分）　不用引，水煎服。忌魚、羊、煎炒熱物。</p>
<p>（補註）人身之血，猶地中之水也。水行就下，故下流運行不息，滋養臟腑，貫注經絡。血為榮，氣為衛，榮衛晝夜循環，運行不息。心生血，脾統血，肝藏血，腎納血，髒得血能津，腑得血能潤，目得血能視，舌得血能言，手得血能握，足得血能步。血隨氣行，氣逆而血逆矣。若氣血偏勝而疾有，勞傷火動，皆令失血。陽盛陰虛，火載血上，錯經妄行，則為逆矣。陽有餘，氣盛則升，血出上竅，自口鼻而出也。陽不足，氣虛則陷，血出下竅，自大小便而出也。先吐血、後見痰者，或痰出帶血絲者，是陰虛火盛，治以滋陰降火可也。先見痰、後見血、痰上帶紫黑血者，如瑪瑙紅白者，是肺胃積熱也，治以清肺化痰涼血之法。鮮血者，新血也，宜止之。紫黑成塊者，瘀血也，宜消去之。色淡微黃者，是白血，此症見之，是名危症也。鼻血名血衄，出於肝，因肝火熱極也。咳血出於肺，因傷風，肺有熱痰，陰虛肺勞咳血，宜作虛治。咯血出於胃，咯出血屑成塊也。腎虛不納血，嘔血出於脾。吐血出於脾胃。唾血出於腎，鮮血隨唾而出也。溺血、尿血出於小腸，熱積也。</p>
<p>——叢本卷中</p>

<h2>九里光</h2>
<figure>
<img data-orig-src="urn:270:00206.jpg" alt="九里光">
</figure>
<p>九里光，味苦，性寒。洗疥癩癬瘡，祛皮膚風熱。</p>
<p>——叢本卷下</p>

<h2>蛤螞草、車前子</h2>
<figure>
<img data-orig-src="urn:270:00207.jpg" alt="蛤螞草">
</figure>
<p>蛤螞草，子名車前子。味苦、咸，性微寒。清胃熱、利小便、消水腫、通利五淋赤白便濁，退眼赤。</p>
<p>車前子，味鹹，性寒。消上焦火熱，胃熱、明目、利小便、分利五淋，止水瀉。附　（奇方）治小兒因傷食吐瀉，不急調治，日久脾虛作脹，肚大筋青、肚腹臌脹、或瀉或發熱，服此方效。</p>
<p>車前子（五錢）　淮山藥（一兩五錢飯上蒸用一兩，生用五錢）　發熱加銀柴胡（三錢）　有蟲加蕪荑（三錢）無蟲不加。共為末，每服二錢，空心滾水下。</p>
<p>——務本卷三</p>

<h2>大楓草</h2>
<p>大楓草，一名蝦蟆葉，俗呼為大蛤蟆葉。味甘、苦，無毒。此草生川野間，遍地皆生。形似車前草，大葉細子，高尺余。主治一切虛燒發熱，通淋利水。治赤眼如神。又治金瘡膿血，婦人難產。久服輕身延年。</p>
<p>治眼目云遮即退，又治女子白帶。</p>
<p>又採子一、二升敷臍，可暖精生子。又治痢疾。根治大瘡。葉治肺癆。汁治喉風、瘧疾。</p>
<p>——務本卷一上</p>
<p>連枝大楓草，生滇中。形似車前草，俗呼大蛤蟆葉。主治癃止痛，利水道，快小便，除濕痹，久服輕身耐老。男子傷中，女子淋瀝，不飲食。養肺強陰，益精，令人有子。明目，瘡赤痛。</p>
<p>根、葉，氣味甘，寒。治金瘡止血、鼻血、血瘕、下血、止煩下氣。除小蟲陰㿉。葉，治泄精病及尿血。補五臟、明目、利便、通五淋。</p>
<p>——範本卷四</p>

<h2>沙參</h2>
<figure>
<img data-orig-src="urn:270:00208.jpg" alt="沙參">
</figure>
<p>沙參，味甘，性平、微寒。入肺經，能補肺氣，以及六腑之陰氣。肺氣盛則五臟六腑之氣皆盛。性微寒，故補陰氣。肺熱者，可以代人參用，刮去皮，銅鍋蜜炒。</p>
<p>（附方）專治諸虛之症。</p>
<p>沙參（一兩）　嫩雞（一隻去腸）　入沙參在雞腹內，用砂鍋水煎爛食之。若肺家有痰火及熱者、服之令人咽喉痛、牙齒痛。</p>
<p>評云：雞熱、非沙參熱也。</p>
<p>——務本卷二</p>

<h2>薺苨</h2>
<p>薺苨，氣味辛、甘，性寒。寒利肺，甘解毒。利中止嗽，消渴強中，並治疔癰瘡毒。</p>
<p>——範本卷十</p>
<p>杏葉沙參，又名薺苨。根莖似人參，葉不同，又似桔梗，但無心，與沙參異種。味甘，性微寒。入心、肺二經。利中氣，治乾咳，解百藥毒。中蠱毒，用杏葉沙參煨水。紅糖引服解。</p>
<p>——於本卷下</p>

<h2>蘭花參</h2>
<figure>
<img data-orig-src="urn:270:00209.jpg" alt="蘭花參">
</figure>
<p>蘭花參，味甘、微苦，性平。入心、脾二經，甘入脾、苦入心。補虛損，止自汗、盜汗，除虛熱。蓋煩勞則心家虛熱生焉。以參之甘益元氣，而虛熱自除也。夜多不寐，睡臥不寧。心生血、脾統血，心脾血虛，神不斂志，所以自汗、盜汗也。能生血，使脾健而統血。心神散亂者，服之最良。止婦人白帶。</p>
<p>（單方）　治勤苦勞心、產後失血過多、虛損勞傷、煩熱，自汗、盜汗，婦人白帶。</p>
<p>蘭花參（五錢）　筍雞（一隻去腸）　將藥入雞腹內煮，共和一處，煮濫食之。或豬淨膂肉亦可。</p>
<p>——叢本卷上</p>

<h2>狗屎花</h2>
<figure>
<img data-orig-src="urn:270:00210.jpg" alt="狗屎花">
</figure>
<p>狗屎花，一名倒提壺，一名一把抓。味苦、微咸，性寒。入肝、腎二經，升降肝氣，利小便，消水腫，瀉胃中濕熱。治黃疸眼仁發黃、周身黃如金，止肝氣疼。治七種疝氣疼。</p>
<p>白花者治婦人白帶、淋症。</p>
<p>紅花者治婦人赤帶、紅崩、瀉膀胱火熱。</p>
<p>（單方）　治男子、婦人白帶、黃疸、淋瀝、眼目白輪黃如金色、周身黃色、頭面浮腫、兩足水腫。</p>
<p>藍狗屎花根（一兩）　金鐘茵陳（五錢）　引點水酒服，忌煎、炒、魚、羊、蛋、蒜、豆。</p>
<p>（單方）　治七種疝氣疼、小腸氣疼、膀胱氣疼、偏墜、腎子腫大、腎囊腫硬光亮如水。藍狗屎花葉（曬乾五錢或一兩）　荔枝核（七個火燒）　茴香子（二錢炒）水煨，臨服點水酒。</p>
<p>——叢本卷下</p>

<h2>地骨皮</h2>
<figure>
<img data-orig-src="urn:270:00211.jpg" alt="地骨皮">
</figure>
<p>地骨皮，即枸杞根皮。味苦，性寒。治肺熱勞燒，骨蒸發熱，諸經客熱。</p>
<p>（單方）　枸杞尖作菜食，和雞蛋炒吃，治少年婦人白帶。</p>
<p>——叢本卷中</p>

<h2>酸漿草</h2>
<figure>
<img data-orig-src="urn:270:00212.jpg" alt="酸漿草">
</figure>
<p>酸漿草，味辛、咸，性溫。利小便，治五淋玉莖疼痛，攻瘡毒，治腹癰，破氣血。</p>
<p>——叢本卷下</p>
<p>酸漿草，氣味酸，性微溫。主治癰疽發背大毒、腎腫莖痛等症。服之，可以破血、消腫、通利甚妙。</p>
<p>——範本卷七</p>

<h2>刺天茄</h2>
<figure>
<img data-orig-src="urn:270:00213.jpg" alt="刺天茄">
</figure>
<p>刺天茄，即天茄子。味苦、甘，性寒。治牙齒疼，為末搽之即愈。療腦漏鼻淵，祛風，止頭痛，除風邪。</p>
<p>——叢本卷下</p>
<p>苦子，味苦、微甘，性大寒。降也，陰也。消酒積下氣，發汗，解大腸積熱。食之，令人瀉下痰涎，腸微痛，推腸胃宿食，積滯，寬中，消膨脹。</p>
<p>——務本卷二</p>

<h2>天天茄</h2>
<figure>
<img data-orig-src="urn:270:00214.jpg" alt="天天茄">
</figure>
<p>天天茄，味甘、苦，性大寒。治小兒風熱，攻瘡毒，洗疥癩癢痛，祛皮膚風熱，用枝葉。</p>
<p>——叢本卷下</p>
<p>天天茄，一名救兒草，一名後紅子，味苦，性大寒。今滇中多有。</p>
<p>主治小兒風邪，熱症驚風，化痰解疾，亦治痘風瘡、遍身風癢。疔可攻能散。</p>
<p>採葉洗瘡，其效如神。</p>
<p>——範本卷四</p>

<h2>土瓜（山土瓜）</h2>
<figure>
<img data-orig-src="urn:270:00215.jpg" alt="土瓜">
</figure>
<p>土瓜，味甜，性平，無毒。一苗便葉，似何首烏，根下結瓜。主治補脾，解胃熱，而寬中。利小便，止大腸下</p>
<p>（單方）　土瓜皮點水酒煎湯服，治膀胱偏墜氣痛，或一子大硬。</p>
<p>補註　紅土瓜入脾、胃二經，得土之氣，故有補脾之說。血入胃脘，大腸下血治效。</p>
<p>——叢本卷中</p>

<h2>白雲瓜</h2>
<figure>
<img data-orig-src="urn:270:00216.jpg" alt="白雲瓜">
</figure>
<p>白雲瓜，味甘甜，無毒。生金沙江邊有水處。梗甚硬。綠青淡黑葉。開紫花。根下結瓜，生食令人不飢。</p>
<p>葉，治傷寒頭疼，不問陰陽兩感，或陰毒、或陽毒。或有汗、或無汗，或亂語失汗、肺津火盛、鼻血不止，或產後傷寒，服之神效。</p>
<p>梗，燒灰治走馬牙疳。</p>
<p>瓜，熬膏，治中風不語，或痰湧氣結，左癱右瘓，半身不遂，酒毒流於四肢，不能行動。每服一錢，開水下，神效。</p>
<p>花為末，治腦漏。</p>
<p>皮為末，調蜜搽鼻糟。</p>
<p>——務本卷一上</p>

<h2>金鐘茵陳</h2>
<figure>
<img data-orig-src="urn:270:00217.jpg" alt="金鐘茵陳">
</figure>
<p>金鐘茵陳，味苦，性寒。利小便。療胃中濕熱，痰發黃、或眼仁發黃、或周身發黃，消水腫。服後忌豆。</p>
<p>——叢本卷下</p>

<h2>烏藥</h2>
<figure>
<img data-orig-src="urn:270:00218.jpg" alt="烏藥">
</figure>
<p>烏藥，一名臭牡丹。味辛、苦，性溫。消胸膈肚腹脹，下氣，利小便，消水腫，止氣逆腹痛。</p>
<p>烏藥花，治婦人紅崩，點水酒煨服。</p>
<p>——叢本卷下</p>

<h2>夏枯草（白花夏枯）</h2>
<figure>
<img data-orig-src="urn:270:00219.jpg" alt="夏枯草">
</figure>
<p>夏枯草，有白花夏枯、有益母夏枯。味辛、微苦，性寒。入肝經。治肝熱，除肝風、暴赤火眼，目珠夜脹痛。外障可用，內障不可用。開肝鬱，行肝氣。</p>
<p>（單方）　止牙齒疼痛，燒洗凍瘡。蓋因冬至發生，稟純陽之氣，至夏而枯，故名夏枯草。</p>
<p>——務本卷二</p>

<h2>夏枯草（益母夏枯）</h2>
<figure>
<img data-orig-src="urn:270:00220.jpg" alt="夏枯草">
</figure>
<p>夏枯草（見前夏枯草原文）</p>

<h2>接骨草</h2>
<figure>
<img data-orig-src="urn:270:00221.jpg" alt="接骨草">
</figure>
<p>接骨草，一名蓮臺夏枯草，又名毛葉夏枯，又名燈籠草。味苦，性溫，行十二經絡。治筋骨痰火疼痛手足麻木不仁。祛周身遊走之風，散瘰癧手足痰核。治跌打損傷，接骨。止腦漏、鼻淵效。包痰火紅腫疼痛。</p>
<p>（單方）　治一女子兩腿生核，形如桃李，紅腫硬痛。</p>
<p>接骨草（三錢）　引點水酒服，五服後痊愈。至二年又發，加威靈仙　防風　虎掌草三服而愈。</p>
<p>（單方）　吳姓以此草治跌打損傷。紅腫疼痛，不能落地。接骨草　苧麻根　蜂蜜　雞蛋清　大薊　共五味，　搗爛包患處。一宿一次，三次痊愈。</p>
<p>日久腫疼，加生薑　蔥頭（三棵）　再包。</p>
<p>治痰火發時，或手足紅腫疼痛。</p>
<p>接骨草（五錢）　雞腳刺根（三錢）　土黃連（二錢）　共搗爛點酒包敷疼處三次，腫消疼止後加蒼耳　白芷　川芎　去黃連　雞腳刺根　點水酒煎服三次。此二方屢經證驗，惟新病可用，久病不可用。</p>
<p>（單方）　治腦漏疼痛，鼻流黃涕腥臭。</p>
<p>接骨草（三錢）　增補加香　白芷　川芎　蒼耳子　引點水酒服。</p>
<p>一人路遇狂風吹著，口歪眼斜，半身麻木疼，用之神效。</p>
<p>接骨草　防風　鉤藤　膽南星　引點水酒、燒酒服，良效。</p>
<p>——叢本卷上</p>
<p>接骨草，氣味辛、平，性溫。此草行十二經絡，治跌打損傷，骨碎筋斷，酒下如神。或左癱右瘓，四肢不仁。服之則愈。</p>
<p>——範本卷四</p>

<h2>繡球防風</h2>
<figure>
<img data-orig-src="urn:270:00222.jpg" alt="繡球防風">
</figure>
<p>繡球防風，味苦、辛，性微溫。入肝經，破肝家滯結鬱氣，舒肝氣流結，破肝血，通經閉，祛風熱，明目，退翳膜遮睛，治小兒雀眼、白翳、青盲殺肝蟲。但肝氣實有鬱結者可用，若肝虛者忌之。</p>
<p>（奇方）小兒痞疳攻眼。雀眼、青盲（雀眼者，不有翳膜，只晚不見物），白翳遮睛。繡球防風（一兩）　蛤粉（六錢煅）共為末，每服五分。白羊肝（三錢）　竹刀破開羊肝，將藥入肝內，苧麻綁好，入瓦罐內煎吃，五服痊愈。忌鹽。</p>
<p>——叢本卷上</p>
<p>繡球防風，味苦、淡，平，無毒。主治楊梅結毒，癰疽發背，無名腫毒。洗癬瘡，疥癩良。其子同地草果為末，用黑羊肝煎湯，治小兒疳積眼眥最效。</p>
<p>——範本卷八</p>

<h2>麥穗夏枯草</h2>
<figure>
<img data-orig-src="urn:270:00223.jpg" alt="麥穗夏枯草">
</figure>
<p>麥穗夏枯草，開紫花者形如麥穗，又名鐵線夏枯草。味苦、微辛，性微溫。入肝經，祛肝風，行經絡。治口眼歪斜，止筋骨疼，舒肝氣，開肝鬱。治目珠脹痛，消散瘰癧，周身結核，手足、周身節骨痠疼。</p>
<p>（附方）治嘴歪，或因惡風吹著，或因胃痰犯肝，口眼歪斜。單用麥穗夏枯草一味，燒酒服，應效。或。</p>
<p>麥穗　夏枯草（三錢）　膽南星（五分）　防風（一錢）　鉤藤（一錢）　水煎引點水酒，臥時服。</p>
<p>（附案）有紀姓者，身胖多痰，因風吹口歪，用麥夏枯點水酒服立愈。後傳方與人。屢用屢驗。</p>
<p>——叢本卷上</p>

<h2>黃芩</h2>
<figure>
<img data-orig-src="urn:270:00224.jpg" alt="黃芩">
</figure>
<p>黃芩，味苦，性寒。上行瀉肺火，下降瀉膀胱火。男子五淋，女子暴崩，調經安胎，清熱。胎中有火熱不安，清胎熱，除六經實火、實熱。所謂實火可瀉，黃芩是也。熱症多用之。</p>
<p>（奇方）　治婦人月水過多，將成暴崩。治效。黃芩（一錢酒炒）　黃柏（一錢炒黑色）　香附（一錢五分童便浸）　白芍（一錢）　龜板（二錢酥炙）　臭椿皮（二錢）　土艾葉（一錢炒）　不用引，煎服。</p>
<p>（補註）　月水過多不止，是陰血不足，以震動脾土胞絡之火，故血走失而越常度也。是方用黃芩　黃柏制火，芍藥　龜板滋陰，為壯水之主，以鎮陽光也。艾葉之苦，椿皮之澀，所以固脫。又以香附之辛，開其鬱熱耳。</p>
<p>——叢本卷中</p>

<h2>馬尿花</h2>
<figure>
<img data-orig-src="urn:270:00225.jpg" alt="馬尿花">
</figure>
<p>馬尿花，一名水旋覆。味苦、微咸，性微寒。治婦人赤白帶下。生海中草地邊，仙人塘、近華浦前。</p>
<p>（單方）　治婦人紅崩、白帶。水旋覆為末，每服一錢，水牛肉湯送下。</p>
<p>——叢本卷中</p>

<h2>良薑</h2>
<figure>
<img data-orig-src="urn:270:00226.jpg" alt="良薑">
</figure>
<p>良薑，味辛，性溫。入脾、胃二經。治胃氣疼、面寒疼、胸腹背寒疼痛、積食氣脹。</p>
<p>——叢本卷中</p>

<h2>草果藥</h2>
<figure>
<img data-orig-src="urn:270:00227.jpg" alt="草果藥">
</figure>
<p>草果藥，形如草果而小，故名。產於寧州薄溪石山。味辛、微苦，性大溫。產滇中者最效。主治寬中理氣。消胸膈膨脹，開胃，消宿食。</p>
<p>（附方）治九種胃氣疼痛，面寒背寒疼，痞塊積滯疼痛。草果藥（新瓦焙二兩）　木香（三錢）共為細末，每服一錢，熱燒酒服。</p>
<p>——務本卷三</p>
<p>豆蔻，即草果，味辛，性溫，無毒。生山野中或疏圃地。葉似蘆，開白花，結果，內含瓤，藏子如豆蔻而粒大。能消食積，解冷宿結滯之郁，開通胃脾，快利中膈，令人多進飲食。今人多用為香料，調劑飲食甚良，又能祛除蠱毒，佩之能遠患也。</p>
<p>——《圖考》卷二十五引《滇南本草》</p>

<h2>金針菜</h2>
<figure>
<img data-orig-src="urn:270:00228.jpg" alt="金針菜">
</figure>
<p>金針菜，味甘，平。治婦人虛燒血乾。久服大生氣血。</p>
<p>——務本卷一下</p>

<h2>漏蘆</h2>
<figure>
<img data-orig-src="urn:270:00229.jpg" alt="漏蘆">
</figure>
<p>漏蘆，一名蘆蔥，又名萱草，又名宜男花。味甘、平，性寒。治乳結紅腫硬痛，乳汁不通，乳癰乳岩，攻癰瘡。滇中產者，其性補陰血，止腰疼，治崩漏，止大腸下血。</p>
<p>（附方）　治男婦腰痛。</p>
<p>漏蘆根果（十五個）　豬腰子（一個）　以上二味水煎服三次。</p>
<p>（又單方）　治大腸下血，諸藥不效者用此良。</p>
<p>漏蘆根果（十個）　茶花（五分）　赤地榆（三錢）　象牙末（一錢）　以上四味水煎服三次。</p>
<p>——務本卷三</p>

<h2>鹿竹</h2>
<figure>
<img data-orig-src="urn:270:00230.jpg" alt="鹿竹">
</figure>
<p>鹿竹，一名兔竹。味甘，性平，無毒。根如嫩生薑色，俗呼生薑，藥名黃精，洗淨，九蒸，九曬，服之甘美。俗亦能救荒，故名救窮草。主補中益氣，除風濕，安五臟。久服輕身延年。治五勞七傷。助筋骨、耐寒暑、益脾胃、開心肺。能辟穀、補虛、添精，服之效矣。</p>
<p>——務本卷一上</p>

<h2>葳參</h2>
<figure>
<img data-orig-src="urn:270:00231.jpg" alt="葳參">
</figure>
<p>葳參，一名玉術。味甘、微苦，性平、微溫。入脾，補氣血，補中健脾。脾經多氣多血，故氣血雙補。脾、胃為人之總統，後天根本，灌溉經絡，長養百骸。脾、胃盛而資以為生者是也。蒸露三次曬乾用。</p>
<p>（單方）治男婦虛症，肢體痠軟，自汗、盜汗。</p>
<p>葳參（五錢）　丹參（二錢五分）　不用引，水煎服。</p>
<p>（補註）此方之義，效古書八珍湯。葳參補氣，丹參補血。</p>
<p>——叢本卷上</p>

<h2>重樓</h2>
<figure>
<img data-orig-src="urn:270:00232.jpg" alt="重樓">
</figure>
<p>重樓，一名紫河車，一名獨腳蓮。味辛、苦、微辣，性微寒。俗云：是瘡不是瘡，先用重樓解毒湯。此乃外科之至藥也。主治一切無名腫毒。攻各種瘡毒癰疽，發背痘疔等症最良，利小便。</p>
<p>（單方）治婦人乳結不通，紅腫疼痛與小兒吹著。</p>
<p>重樓（三錢）　水煎，點水酒服。</p>
<p>——叢本卷上</p>

<h2>白芨</h2>
<figure>
<img data-orig-src="urn:270:00233.jpg" alt="白芨">
</figure>
<p>白芨，味辛、平，性微溫。治癆傷肺氣，補肺虛，止咳嗽，消肺癆咳血，收斂肺氣。</p>
<p>——務本卷三</p>

<h2>山稗子</h2>
<figure>
<img data-orig-src="urn:270:00234.jpg" alt="山稗子">
</figure>
<p>山稗子，米味甘、殼澀、根、葉苦澀，性微寒。專治婦人散經敗血之症。</p>
<p>（補註）婦人經行，每三十個時辰兩日半期，故謂經期有準繩。有婦人氣血虧損，腎、肝血虛，行經頭暈，耳鳴、發熱，五心煩熱、腰疼，肚腹冷疼，氣脹，心慌怔忡，血行淡黃色，或三天已止、或五天再行、七八天又行方止。故有散經敗血之名。（單方）婦人月水過多，將成崩症，或已成血崩，用山稗子以五錢為度，煎湯點水酒服，良效。</p>
<p>——務本卷二</p>

<h2>香附</h2>
<figure>
<img data-orig-src="urn:270:00235.jpg" alt="香附">
</figure>
<p>香附，味辛，性微溫。調血中之氣也，則有推行之意。開鬱氣而調諸氣，寬中消食，止嘔吐，和中養胃，進食。氣血調而陰陽固守，憂鬱開而疾病不生，開鬱調氣要藥，女人之至寶也。</p>
<p>（補註）先賢制十珍香附丸。</p>
<p>大理府香附十四兩，每份二兩，分為七份。</p>
<p>一份　用童便浸，童便滋離中之陰也。</p>
<p>一份　用好酒浸，好酒行經絡。</p>
<p>一份　用醋浸，醋開鬱，消瘀血，順氣。</p>
<p>一份　用鹽水浸，鹽水清坎水。</p>
<p>一份　用茴香湯浸，滋腎水，補腰膝。</p>
<p>一份　用益智仁湯浸，上行暖胃，下行補腎強志。</p>
<p>一份　用蘿蔔湯浸，消痰，消食積也。</p>
<p>春浸二日，夏浸一日，秋浸三日，冬浸五日。</p>
<p>制畢焙乾，以香附為君，加蘄艾（四兩）　熟地（四兩）　人參（二兩）　歸身（四兩）　阿膠（二兩）　撫芎（二兩）　淨棗仁（二兩炒）　白茯苓（二兩）　白朮（二兩土炒）　天冬（二兩五錢）　縮砂仁（二兩五錢）　淮山藥（二兩）　橘紅（一兩）　元胡（一兩五錢醋炒）　黃芩（二兩五錢酒炒）　益母草（四兩）　炙草（九錢）　以上俱上好之藥。如法炮製，共為末，水酒煮神麯湯，煉蜜為丸。每服三錢，白滾湯送下。</p>
<p>——叢本卷下</p>

<h2>必提珠</h2>
<figure>
<img data-orig-src="urn:270:00236.jpg" alt="必提珠根">
</figure>
<p>必提珠根，味苦、微甘平，性寒。無毒。入脾、膀胱二經。利小便。治熱淋疼痛，治尿血、溺血、淋血、玉莖疼。胎墜，消水腫。</p>
<p>（單方）治血淋。</p>
<p>必提珠根（二錢）　蒲公英（一錢）　豬棕草（一錢）　楊柳根（一錢）　引點水酒服。</p>
<p>——叢本卷下</p>

<h2>甘蔗</h2>
<figure>
<img data-orig-src="urn:270:00237.jpg" alt="甘蔗">
</figure>
<p>甘蔗，味甘、酸。治一切百毒諸瘡，癰疽發背，搗爛敷之。汁，治心中恍惚，神魂不定，中風失音，頭髮黑暈，衝開水下。又熬餳食，和胃更佳。</p>
<p>——務本卷一下</p>
<p>甘蔗，氣味甘，性微寒，無毒。主治下氣，和中，助脾氣，利大腸、小腸，止渴，解酒。治嘔吐反胃。同薑汁服之，可解河豚毒。同酒食之生痰。不可多食，多食發虛熱之症。</p>
<p>——範本卷九</p>

<h1>第二卷</h1>

<h2>鳳尾草</h2>
<figure>
<img data-orig-src="urn:270:00238.jpg" alt="鳳尾草">
</figure>
<p>鳳尾草，生山中有水處，軟梗，此草與晴明草相似，然掃天晴明草硬梗。味辛。無毒。採枝葉用，忌犯鐵器。主治跌打損傷，筋斷骨碎，敷患處。又治脫肛，敷囟門即入，隨後換藥，神效。此草又能潰人大瘡。</p>
<p>——務本卷一上</p>
<p>鳳尾草，形似茴香。年多者，有紅稈，細綠葉。主治跌打損傷，散血定痛。</p>
<p>——範本卷五</p>

<h2>過山龍、穿山藤</h2>
<figure>
<img data-orig-src="urn:270:00239.jpg" alt="過山龍">
</figure>
<p>過山龍，味苦、辣，性微寒。有小毒。降也。下氣，消胸中痞滿橫膈之氣，推胃中隔宿之食，去年久腹中之堅積，消水腫。其性走而不守，其用沉而不浮，得檳榔良。此草藥中之虎將也，用宜慎之！</p>
<p>（附方）　治傷食成瘧，用之截食瘧。</p>
<p>過山龍（三分）廣檳榔（一錢）蓮子（五分）如象吃檳榔、蘆子一樣，亦用石灰。</p>
<p>（又方）　治消水腫，氣實者用，虛者忌。</p>
<p>過山龍（五分　細末）　糠瓢（一錢五分　火煅存性）　檳榔（一錢）　用檳榔　糠瓢煨湯，吃過山龍末，以瀉為度。</p>
<p>——務本卷三</p>
<p>穿山藤，生山中，藤長丈餘，上有毛刺，綠色，根老方可採取。味苦、辛，性寒。有小毒。降也。主治下氣，消腹中痞積，推胃中之宿食，年久腹中堅積。消水腫血腫，亦治筋骨疼痛、四肢不仁。採根曬乾為末，治五積、六聚。胸中血積成塊，俗名血鼠，燒酒送下。加檳榔、雷丸共為末，使君子湯送下，消寸白蟲，成團下之。熬水，洗風癩疔瘡立愈。</p>
<p>——範本卷五</p>

<h2>過江龍</h2>
<figure>
<img data-orig-src="urn:270:00240.jpg" alt="過江龍">
</figure>
<p>過江龍<u>發散表汗，手足濕痹不仁、麻木，濕氣流痰。筋骨疼痛、或打傷筋骨、誤傷經絡，用力勞傷，筋骨疼痛。能強筋舒筋，活絡定痛，發散風寒濕氣、膀背疼痛、背寒困痛。</u></p>
<p>（附方）　過江龍泡酒，治膀背疼痛，手足麻木不仁，周身經絡疼痛，或用力過多，周身疼痛發睏，腳腿轉筋，寒濕傷筋，經絡作脹痠疼。此酒舒筋、活絡、定痛，神效。</p>
<p>過江龍（五兩去葉）　八仙草（二兩）　牛膝（五錢）　全當歸（三兩）真穀子酒十斤，將藥入罐內，罐口紮緊，無令泄氣，於鍋內重湯煎一炷香為度，取出露一夜，去火毒，臨用將酒燉熱，隨量服。</p>
<p>——務本卷三</p>
<p>掃天晴明草，又名鳳凰尾，一名鳳凰草，又名鋪地虎、舒筋草。味甘、酸、苦，性熱。無毒。此草形似茴香，其葉細小。主治一切跌打損傷，筋骨打斷，敷之即愈，其效如神。做刀傷藥，敷大毒瘡，痢疾、血淋，服之神效。又治婦人血鼠、治五淋白濁、治大腸下血、治血淋疼痛、治婦人血崩。</p>
<p>——務本卷一上</p>

<h2>蕨菜</h2>
<figure>
<img data-orig-src="urn:270:00241.jpg" alt="蕨菜">
</figure>
<p>蕨菜，味甘滑，性冷。主治去暴熱，利水。兼令氣下降。</p>
<p>——範本卷八</p>

<h2>山胡椒</h2>
<figure>
<img data-orig-src="urn:270:00242.jpg" alt="山胡椒">
</figure>
<p>山胡椒，味苦、辛，性溫。入脾腎二經。治面寒疼痛，暖腰腎，而興陽道。治陽痿。泡酒服。並解汞毒。</p>
<p>消瘰癧結核，山胡椒　秦歸　泡服，三月見效。</p>
<p>——叢本卷中</p>
<p>山胡椒，氣味辛，大溫。無毒。主治下氣，溫中，去瘀，除臟腑中風冷，去胃口虛冷氣，亦除寒濕，霍亂、吐瀉、轉筋，服之最良。</p>
<p>——範本卷八</p>

<h2>虎掌草</h2>
<figure>
<img data-orig-src="urn:270:00243.jpg" alt="虎掌草">
</figure>
<p>虎掌草，味苦、辣，性寒。有小毒。行經絡，攻熱毒，攻胃中痰毒，胃有痰毒，飲食嘔吐。消疽癤諸瘡紅腫，血風疥癩癬瘡。治瘰癧核瘡、結核、痰核、氣瘰。或有潰爛，痰入經絡，紅腫疼痛，走注痰火症，外乳蛾痄腮腫疼，內乳蛾咽喉腫疼，牙根腫疼。</p>
<p>（奇方）　名五虎湯，治痰咳、結氣，瘰核腫硬如桃李，未破，繞項生者。</p>
<p>虎掌草（二兩）　小九牯牛（一兩）　紫夏枯草（一兩）　白頭翁（一兩）　威靈仙（五錢）　好酒２斤泡，每晚上燉熱服三杯，二十一日痊愈，核自消散。氣實者可用，氣虛者禁忌。</p>
<p>（增補附方）　治同前症</p>
<p>貝母　香附　川芎　連翹　牛膝　牛蒡子　夏枯草　防風各等份引點水酒服。氣虛者佐以四君子湯，血虛四物湯。</p>
<p>根，煎湯點酒，截瘧神效。</p>
<p>——叢本卷上</p>
<p>虎掌草，形似天南星，昔東山老人在滇，滇萬民個個染瘟疫，身上忽起一疔紅線，線穿心則亡，速用此敷之，神效。若紅疔破，內有一白刺，似毛形，用針挑去，周圍用此藥搽之，可救萬民。滇中火地多染此症。</p>
<p>——範本卷三</p>

<h2>升麻</h2>
<figure>
<img data-orig-src="urn:270:00244.jpg" alt="升麻">
</figure>
<p>升麻，味苦、平，性寒。升也，陰中之陽也。引諸藥遊行四經。發表傷寒無汗，發表小兒痘疹要藥。解諸毒瘡疽，止陽明齒痛，祛諸風熱。</p>
<p>（補註）　升麻湯，治小兒痘、痧疹不明，發熱頭痛，傷風咳嗽，乳蛾痄腮。</p>
<p>升麻（五分）　前胡（八分）　甘葛（五分）　黃芩（一錢）　梔子（八分　炒）　牛蒡子（一錢）　甘草（三分）　桔梗（五分）　薄荷（五分）　川芎（一錢）　引用燈芯一束煎服。咳嗽加桑皮　陳皮　杏仁。喘加蘇子　川貝母。</p>
<p>（補註）　治小兒痧疹發表後，發熱咳嗽，痧疹內收，痰喘氣湊，咽喉疼痛，咳嗽音啞，肺熱等症。</p>
<p>前胡（一錢）　升麻（三分）　茯苓（一錢）　連翹（一錢）　防風（五分）　桔梗（八分）　薄荷（五分）　淡竹葉（一錢）　水煎服。</p>
<p>——務本卷三</p>

<h2>木通、風藤草</h2>
<figure>
<img data-orig-src="urn:270:00245.jpg" alt="木通">
</figure>
<p>木通，一名風藤草根。味淡平，性平。瀉小腸經實熱，即效。清利水道，功效最良。能消水腫，通利五淋白濁，小便癃閉玉關，並治暴發火眼疼痛等症。</p>
<p>（附方）　治火眼疼痛。</p>
<p>風藤草尖不拘多少。用潮紙包定，於子母火內微炮，擠汁點目內，要將灰去淨。</p>
<p>（又方）　治尿結，小兒尿結更良。</p>
<p>風藤草尖，用新鮮者，不拘多少，搗汁去渣，點水酒服之，良效。</p>
<p>——務本卷三</p>
<p>風藤草，氣味甘、苦，性平。主治一切風癢，筋骨疼痛，補血、和血、散血、疏風散熱，一切瘡疥，煎湯浴之最良。搗葉，散瘡毒之腫痛。</p>
<p>——範本卷十</p>

<h2>苤藍</h2>
<figure>
<img data-orig-src="urn:270:00246.jpg" alt="苤藍">
</figure>
<p>苤藍，味辛、澀。治脾虛火盛，中膈存痰，腹內冷疼。又治小便淋濁。又治大麻風、疥癩之疾，服之立效。生食止渴化痰，煎服治大腸下血。燒灰為末治腦漏鼻疳。吹鼻治中風不語。葉可敷惡瘡，皮治淋症最效。</p>
<p>——務本卷一下</p>
<p>掰藍，味甘、辛，性冷。主治寬中利膈，解酒，多損氣，患惡瘡者忌食。</p>
<p>——範本卷八</p>

<h2>白菜</h2>
<figure>
<img data-orig-src="urn:270:00247.jpg" alt="白菜">
</figure>
<p>白菜，一名菘菜。味甘，性平。主消痰，利小便，止咳嗽，清肺熱。</p>
<p>——叢本卷下</p>
<p>白菜，本草謂之白菘，味甘，性涼。無毒。去魚腥、和中、消食、解酒、利腸胃。多食髮膚癢，胃寒。有足疾者勿食。如多食傷者，姜能解之。</p>
<p>——範本卷八</p>

<h2>青菜</h2>
<figure>
<img data-orig-src="urn:270:00248.jpg" alt="青菜">
</figure>
<p>青菜，一名苦菜。味苦，性大寒。解五經之邪熱。涼血熱、寒脾胃，發肚腹中諸積，利小便，不可多用。</p>
<p>（附方）　治婦人乳結紅腫疼痛。</p>
<p>紫苦菜搗汁，水煎，點水酒服。</p>
<p>——務本卷三</p>

<h2>芥菜</h2>
<figure>
<img data-orig-src="urn:270:00249.jpg" alt="芥菜">
</figure>
<p>芥菜，味辛，性溫。利九竅而開胃化痰。</p>
<p>——範本卷八</p>

<h2>黃芽白菜</h2>
<figure>
<img data-orig-src="urn:270:00250.jpg" alt="黃芽白菜">
</figure>
<p>黃芽白菜，味甘、微酸，性微寒。走經絡，動痰火，利小便。</p>
<p>——務本卷三</p>

<h2>薺菜</h2>
<figure>
<img data-orig-src="urn:270:00251.jpg" alt="薺菜">
</figure>
<p>薺菜，味微辛、苦，性平。清肺熱，消痰，止咳嗽，除小腸經邪熱，利小便。</p>
<p>（單方）　治肺熱咳嗽，用雞蛋煮吃。</p>
<p>——叢本卷下</p>

<h2>蘿蔔、萊菔子、白（紅）蘿蔔稈葉</h2>
<figure>
<img data-orig-src="urn:270:00252.jpg" alt="蘿蔔">
</figure>
<p>蘿蔔，即萊菔，生味辛，熟味甘，性溫。入脾肺二經。寬中下氣，消宿食。解香油毒，治麥面積。熟吃之，醒脾氣，化痰涎，解酒消食，利五臟而補中。生吃破血、寬腸、動痰、逆氣上升、咳嗽忌用。</p>
<p>——叢本卷下</p>
<p>萊菔子，即蘿蔔子，味辛，性溫。入脾肺二經，下氣寬中，消膨脹，消痰涎，消宿食，消面積滯，降痰，定吼喘，攻腸胃積滯，治痞塊，治單腹疼。</p>
<p>（附萊菔丹）　專治男婦單腹脹，形如鑼鍋，腫硬脹滿，小兒肚大筋青，神效。萊菔子（五錢）　白豆蔻仁（去殼五錢）　牙皂（二錢五分）　吳神麯（五錢）　巴豆殼（五錢）　過山龍（五錢酒炒）　草血竭（一兩五錢）　川鬱金（五錢）　檳榔（五錢）　木香（二錢）　沉香（三錢）　面目浮腫，足腫加土狗（一兩去足翅）　共為細末，水疊為丸或為末亦可，滾水服（二錢）服至二十一日後痊愈。此丹專治諸氣不調，鬱結不升，上焦閉塞，脾胃不和，飲食停滯不化，氣逆不舒，胸膈脹滿，嘔吐噁心，心腹膨脹，吞酸吐酸，飽悶打呃，心脾氣疼，酒積食積，每服（二錢）　滾水送下。</p>
<p>此方又治九種胃氣疼痛，此病因內傷七情，外感六郁，客寒犯胃，內外相博，氣道閉塞，鬱於中焦，遂成胃氣疼痛之症。每服（二錢）荔枝核（三個火上燒為末）　同茴香子（一錢）　煨湯送下，奶母、孕婦勿服。忌魚、牛、羊、蛋、蒜、生冷、麵食。</p>
<p>——務本卷三</p>
<p>白蘿蔔稈葉，（紅白二種，經霜陰乾）。味甘，性溫。入脾胃二經。治脾胃不和，宿食不消，胸膈膨脹，醒脾氣，開胃寬中，噎膈打呃，硬食膨脹，嘔吐酸水，赤白痢疾，婦人乳結，乳腫，經閉。</p>
<p>葉，解一切參毒熱邪。煮水治天行疫疾。</p>
<p>昔一劉姓老人，年六十餘歲，因吃飯著氣，得噎食病，胸膈膨脹，肚腹嘈餓，吃飯脹疼，嘔吐打呃，食積在胸膈不消，飲食不下，或噎或哽，張口吐痰涎，用藥不效，服此方痊愈。白蘿蔔稈（五錢鍋內微炒）　吳神麯（三錢）　白蔻仁（三錢去淨殼）　共為細末，每服（三錢）　淡薑湯送下。此方並治紅白痢疾，加枳殼炒山楂　各等份煎服。</p>
<p>——務本卷三</p>
<p>紅蘿蔔稈葉，味甘平，性溫。入陽明胃經。行血破血。乳汁不通，奶硬紅腫疼痛，婦人經閉，血痢，裡急後重。</p>
<p>（附單方）　治紅痢、血痢、腹疼，裡急後重。</p>
<p>紅蘿蔔稈（三錢）　神麯（二錢）　山楂（三錢）　沙糖（二錢）水煎服。</p>
<p>（又單方）　治婦人奶結，紅腫疼痛，乳汁不通，或被壓著，或小兒咬著吹著。</p>
<p>紅蘿蔔稈葉不拘多少，搗汁一杯，新鮮更好，煨熱點水酒，或燒酒服亦可。</p>
<p>——務本卷三</p>

<h2>白牛膝</h2>
<figure>
<img data-orig-src="urn:270:00253.jpg" alt="白牛膝">
</figure>
<p>白牛膝，一名太極草，一名狗辱子，一名狗褥子，又名狗奪子。味苦、酸，性溫。補肝，行血，破瘀塊，涼血熱。治月經閉澀，腹痛，產後發熱，虛燒蓐勞，室女逆經，衄嘔吐血，紅崩白帶，尿急淋瀝，寒濕氣盛，筋骨疼痛，強筋舒筋，攻瘡癰熱毒紅腫，痄腮乳蛾，男子血淋，赤白便濁，婦人赤白帶下。但墜胎，孕婦忌服，水酒為使。</p>
<p>（附方）　治婦人產後七天內傷風或著氣，寒邪入於血分，頭痛怯寒，潮熱口乾，胸膈飽脹，不思飲食，肝氣作痛，惡露不止，蓐勞等症。</p>
<p>白牛膝（二錢）　生地（一錢）　丹皮（一錢）　秦歸（二錢）　元參（一錢）　地骨皮（一錢）　銀柴胡（一錢）　黃芩（一錢）　白茯苓（一錢）　水煎點童便服。　此方又治婦人五種勞熱，月經不調，燒經作血，或伸縮參差，白帶漏下，小便淋瀝，手心發熱，午後怕冷，夜間發燒煩渴，天明時汗乾熱退，次早頭暈、耳鳴、心慌、四肢痠軟、飲食無味、精神短少，此虛症已見，即以前方加減用之。煩渴，加麥冬　淡竹葉；泄瀉，加准藥　蓮子　糯米一勺；咳嗽，加天冬　陳皮　百合；吼喘，加杏仁　兜鈴　蘇子　瓜蔞仁　陳皮；咳血，加茅根　扁柏　苦馬菜汁；又咳帶血絲，頭暈耳鳴，加荊芥穗；心慌不眠，加棗仁　龍眼肉　柏子仁　遠志；胸膈膨脹，加神麯　厚朴　砂仁；不思飲食，加蓮子　神麯。皆點童便服。</p>
<p>又通經閉，消血塊癥瘕，行周身經絡，強筋舒骨，止筋骨疼痛，消痰火，癱瘓痿軟，四肢麻木不仁，退婦人肝虛勞熱，筋骨發燒，補益任督二脈，於督脈尤甚，凡婦人久不胎育，因任督二脈虛損，以至不能受胎生育，及白帶等症。治法，以行經後服一兩次即孕。</p>
<p>（附方）　治肝家虛熱或筋骨發燒，午後怯冷，夜間作燒，四肢痠軟，飲食無味，虛汗不止。</p>
<p>白牛膝（二錢）　地骨皮（二錢）　水煎，點童便、水酒服。</p>
<p>（又方）　治婦人肝腎虛損，任督二脈虧傷，不能孕育，以及白帶淋瀝等症。</p>
<p>白牛膝（三錢）　小公雞（一隻去腸）　將藥入雞內，亦可入鹽，煨爛，空心服之，每月經行後服一次，即有孕。若不食雞者，單用白牛膝（三錢）　煎湯，點水酒服，亦可也。</p>
<p>（補註）　白牛膝強筋骨，功勝川牛膝，但有孕者忌服，其性能墜胎故也。</p>
<p>（附案）　昔王姓一室女，因鬱怒傷肝，感冒風寒，日久潮熱惡寒，漸次月經閉止，形體消瘦，已成虛勞，服此三、四次，熱退經行，遂無恙。</p>
<p>——務本卷二</p>

<h2>小九牯牛</h2>
<figure>
<img data-orig-src="urn:270:00254.jpg" alt="小九牯牛">
</figure>
<p>小九牯牛，味辛、苦，性寒。走肝經，筋骨疼，通經絡，破血，散瘰癧結核，攻癰疽紅腫。癰疽生於二肩，或在脊骨第七、八、九節上，或⿸疒念在肩井穴上，加苦連翹服之，有膿者出頭，無膿者消散。</p>
<p>治跌打損傷，為末，敷患處，三日後則全好矣。</p>
<p>——叢本卷下</p>

<h2>鵝腸菜</h2>
<figure>
<img data-orig-src="urn:270:00255.jpg" alt="鵝腸菜">
</figure>
<p>鵝腸菜，味甘、淡，性平。補中益氣，消痰，止頭疼，頭目眩暈，利小便，治肝積肥氣，止玉莖疼痛，治勞淋，赤白便濁，婦人赤白帶下。</p>
<p>昔一婦人得頭暈病，每發頭眩暈，眼見黑花，噁心嘔吐，飲食不下。後得此方服效。</p>
<p>鵝腸菜（不拘多少），豬肚（一個），煎食二次痊愈。</p>
<p>（又方）　鵝腸菜（不拘多少）煮雞蛋食亦效。</p>
<p>——務本卷三</p>

<h2>馬齒莧</h2>
<figure>
<img data-orig-src="urn:270:00256.jpg" alt="馬齒莧">
</figure>
<p>馬齒莧，味酸、咸，性微溫。入胃益氣，清暑熱，寬中下氣，潤腸，消積滯，殺蟲。療痔瘡紅腫疼痛。能催生下胎。葉搗汁服，能解鉛毒。</p>
<p>（附方）</p>
<p>一治赤、白痢，用馬齒莧搗汁和雞白服。</p>
<p>一治多年惡瘡，用馬齒莧搗爛，敷兩三遍即瘥。</p>
<p>一治禿瘡濕癬，用馬齒莧燒灰，煎膏塗之。</p>
<p>一治小兒丹毒，用馬齒莧搗汁飲，渣塗之。</p>
<p>——務本卷三</p>

<h2>斑莊根</h2>
<figure>
<img data-orig-src="urn:270:00257.jpg" alt="斑莊根">
</figure>
<p>斑莊根，味苦、微澀，性微寒。攻諸腫毒，止咽喉疼痛，利小便，走經絡。治筋骨疼，痰火痿軟，手足麻木戰搖，五淋白濁，痔漏瘡癰，婦人赤白帶下。</p>
<p>（附單方）　治筋骨、痰火，手足麻木戰搖，痿軟等症。</p>
<p>斑莊根（一兩）　川牛膝（五錢）　川加皮（五錢）　防風（五錢）　桂枝（五錢）　木瓜（三錢）　秦歸（五錢）　川芎（三錢）　燒酒三斤　泡服。</p>
<p>——務本卷三</p>

<h2>水紅花子、葒草</h2>
<figure>
<img data-orig-src="urn:270:00258.jpg" alt="水紅花子">
</figure>
<p>水紅花子，味苦、平，性寒。破血。治小兒痞塊積聚，消一切年深日久堅積，療婦人石瘕症。</p>
<p>——務本卷三</p>
<p>葒草，氣味鹹、平。無毒。主治消渴、去熱、散氣、消積、止痛，消痞塊最良（按：葒草即蓼草）。</p>
<p>——範本卷八</p>

<h2>商陸</h2>
<figure>
<img data-orig-src="urn:270:00259.jpg" alt="商陸">
</figure>
<p>商陸，俗名大藥。味辛、微苦，性微寒。有小毒。主治利小便，消水腫，攻瘡癰。有赤白二種，白者可用，赤者不入藥；然可研末，調熱酒擂跌打青黑之處，神效，再貼膏藥更好。</p>
<p>（補註）　按商陸行消分利之劑，今人以為大藥煮肉吃，有大補人虛勞之症，非也，不宜用。</p>
<p>——務本卷三</p>

<h2>甜菜</h2>
<figure>
<img data-orig-src="urn:270:00260.jpg" alt="甜菜">
</figure>
<p>甜菜，一名牛皮菜，味甘，性平。入陽明經。治中膈冷痰，胸中食積，不宜多食，發胃，動痰，走經絡。</p>
<p>按：甜菜吃之，有損無益，動肝氣，發胃氣疼，發背寒、面寒，發痰火筋骨疼痛，肚有疾者，吃之發病。</p>
<p>——叢本卷下</p>

<h2>灰挑銀粉菜</h2>
<figure>
<img data-orig-src="urn:270:00261.jpg" alt="灰挑銀粉菜">
</figure>
<p>灰挑銀粉菜，又名灰挑葉、灰汞草。生有水處，綠葉細子，葉上有銀霜。味辛。採取主治一切五痔漏瘡。煎水洗之，其效如神。即治癩亦佳。作菜食，令人無噎食反胃。煎湯食，治赤眼腫疼，洗眼去風熱。</p>
<p>——務本卷一下</p>

<h2>菠菜</h2>
<figure>
<img data-orig-src="urn:270:00262.jpg" alt="菠菜">
</figure>
<p>菠菜，一名紅根菜，味甘微辛，性溫。入脾、肺二經。祛風明目，開通關竅，傷利腸胃，解酒，通血。</p>
<p>按：菠菜傷腸胃，傷風者忌食，引風邪入臟腑經絡，令人咳嗽多不止。</p>
<p>——叢本卷下</p>

<h2>土牛膝</h2>
<figure>
<img data-orig-src="urn:270:00263.jpg" alt="土牛膝">
</figure>
<p>土牛膝，味酸。治疔瘡癰疽，搗爛，敷患處。亦能打胎。同豬肉煨食之，能明目。</p>
<p>——務本卷一下</p>
<p>紅牛膝，一名相牛膝，一名杜牛膝，又名雞豚草，又名雞豚膝。味酸、辛，性微寒。陰也，降也。入肝脾二經，行十二經絡，行血，破瘀血、血塊，涼血熱。治婦人室女經行月事之期。惡寒怯冷、發熱、腹痛、胸脅氣脹。錯經妄行、吐血、衄血、咳痰帶血，此由陰虛火盛，虛火逼血以致妄行，治宜滋陰降火。</p>
<p>（附方）　紅牛膝（二錢）　淮生地（一錢）　土丹皮（八分）　黑元參（一錢）　枳殼（一錢）　苦馬菜（二錢）　延胡（三錢）水煎，點水酒、童便服之。</p>
<p>（又方）　治紅崩初起，赤白帶下，小便淋瀝，或急脹等症。</p>
<p>紅牛膝（三錢）　清明楊柳（二錢）　土茯苓（二錢）　水煎，點水酒服。</p>
<p>（又方）　治乳蛾、痄腮，牙根，咽喉腫痛，湯水難下，以及喉閉、喉風等症。</p>
<p>紅牛膝（三錢）　苦馬菜根（二錢）　白頭翁（二錢）　射干（一錢）　赤芍（五分）　甘草（五分）　水煎服。</p>
<p>（又方）　治五淋赤白便濁。</p>
<p>紅牛膝（一錢）　木賊根（二錢）　秦艽（一錢）　八仙草（一錢）　甘草（五分）　水煎，點水酒服。</p>
<p>（又方）　治癰疽瘡癤，七天後服之，消腫潰破。</p>
<p>紅牛膝不拘多少，水煎，點水酒服。</p>
<p>（補註）　紅牛膝應驗方於虛勞發熱症，重用紅牛膝退虛熱，服之身涼，若有涼一、二天或七、八天後復熱者。此皆危症難治。</p>
<p>（附案）　昔有何姓婦人，七月內小產，用補氣藥過急，瘀血不盡，遂成尿血症，腰腹疼痛，微發熱，口乾煩渴，舌燥，肚腹微痛，小便時滴鮮血一、二點，延醫調治，一治以血崩，一治以赤白帶下。均不見效，遂用紅牛膝方，三服燒退，下乾紫血一小塊後，遂痊愈。</p>
<p>（附燒經血論）人稟陰陽五行之氣以生，有生之後，男則血氣調和，女則氣有餘而血不足。婦人燒經血，至令經水不調，夫氣以行之，血以濡之，氣行則血行，氣逆則血逆。遇月信時，有犯忿怒妒嫉則血逆，逆久則燒經血，蓋鬱怒傷肝，肝為血海，又主臟血，衝任之系，寄屬腎肝，衝任傷，則肝血失守，氣盛血逆，是涸血海之波，使滯不流行為病。症見經期前或三日、或五日，如傷風形症，頭痛、身困、畏寒、發熱、煩渴，時作腰腿胸膈疼痛，乳腫，腰脅小腹急脹，發熱，至三、四天。然後月信方至，其色淡黃或紫黑，經行甚滯澀，或成散經，延綿八、九日方止。一止之後，頭暈、心慌、耳鳴、自汗，五心煩熱，肢體痠軟，精神短少，飲食無味，七、八天後方能復原。次者月信過期方行，或三十五天，或四十天，以後期數漸遠，病勢漸重。又有經竟不行，午後畏寒，形如瘧症，夜間煩渴發熱，飲食減少，癆積咳嗽，腹中塊積，或左或右，上攻心口疼痛，手麻足腫，漸成危症。又有三、四十歲經閉不行，以成死症。蓋女以血為主，若血閉住，是無生化，血不貫通難滋百骸也。</p>
<p>——務本卷二</p>

<h2>牛膝</h2>
<figure>
<img data-orig-src="urn:270:00264.jpg" alt="牛膝">
</figure>
<p>牛膝，一名鐵牛膝，綠片有白絲者是。味酸、微辛，性微溫。入肝經，走經絡，止筋骨疼痛，強筋舒筋，止腰膝痠麻，破瘀，墜胎，散結核，攻瘰癧，散癰疽、疥癩、血風瘡、牛皮癬、膿窠瘡、鼻淵、腦漏等症。</p>
<p>（附方）　治筋骨疼痛，腰膝酸，手足麻。</p>
<p>牛膝（二錢）　杜仲（二錢鹽水炒）　夏枯草（一錢）　香附（一錢童便炙）　固脂（一錢鹽水炒）　核桃（二個用肉搗爛）水煎，點黃酒服。</p>
<p>（又方）　治瘰癧結核，疥癩血風瘙癢。</p>
<p>牛膝　當歸　川芎　白芷　五味子　生地　皂角刺　以上每味（一錢五分），用土茯苓（二兩）　煎湯二碗，入藥煎服，數服而愈。</p>
<p>——務本卷二</p>

<h2>莧菜（白莧菜）</h2>
<figure>
<img data-orig-src="urn:270:00265.jpg" alt="莧菜">
</figure>
<p>莧菜，家園種，有赤、白二種。味鹹，性微溫。白者入氣，赤者入血。白動痰，赤破血。治大、小便不通，化蟲，去寒熱，能通血脈，逐瘀血，但不可多食，恐耗散胃氣，忌鱉同食。</p>
<p>——務本卷三</p>
<p>莧菜，味甘，性冷。無毒。青色，分氣，除熱利竅。赤者治痢，產婦食之易產。紫莧解毒。諸莧利大、小腸之熱結。凡脾胃虛弱者忌食。</p>
<p>——範本卷八</p>

<h2>莧菜（紅莧菜）</h2>
<figure>
<img data-orig-src="urn:270:00266.jpg" alt="莧菜">
</figure>
<p>莧菜同白莧菜。</p>

<h2>野莧菜</h2>
<figure>
<img data-orig-src="urn:270:00267.jpg" alt="野莧菜">
</figure>
<p>野莧菜，味鹹，性微溫。白者祛肺中痰積，赤者破腸胃中血積，赤白同用，打肚腹中毛髮之積，消蟲積，殺寸白蟲，下氣消脹。洗皮膚瘙癢、皮膚遊走之風。</p>
<p>——務本卷三</p>

<h2>胡麻飯</h2>
<figure>
<img data-orig-src="urn:270:00268.jpg" alt="胡麻飯">
</figure>
<p>胡麻飯，味甘、辛，性平無毒。軟枝細葉，枝尖上有一撮細子。採取熬膏服食，健燥脾胃。採子，治肺癆吐血。採葉，治風邪入竅，口不能言。採根，治頭風疼痛。</p>
<p>——務本卷一上</p>

<h2>赤地榆</h2>
<figure>
<img data-orig-src="urn:270:00269.jpg" alt="赤地榆">
</figure>
<p>赤地榆，一名萬兩金。味苦、微澀、酸，性微寒。止面寒、背寒、肚腹痛、日久大腸下血，七天後赤白痢症。</p>
<p>（附方）　治面寒、背寒、肚腹疼痛。</p>
<p>赤地榆（一錢　為末）熱燒酒下。</p>
<p>（又方）　地榆槐角丸，治腸胃積熱、大腸經便血、或腸風便血，紅白痢症。</p>
<p>赤地榆（一兩炒）　槐角（三錢炒或花亦可）　枳殼（五錢）　黃芩（三錢）　荊芥穗（二錢）　全秦歸（五錢）　黃連（二錢　酒炒）　共為細末合丸桐子大，每服（二錢）　米湯送下。</p>
<p>——務本卷二</p>

<h2>山皮條</h2>
<figure>
<img data-orig-src="urn:270:00270.jpg" alt="山皮條">
</figure>
<p>山皮條，一名矮它它，又名矮陀陀。味辛、辣、微苦，性微溫。有小毒。下氣，治婦人氣逆，肚腹疼痛，寬中理氣，胸膈肚腹膨脹，止面寒梗硬脹疼，能退男女勞燒發熱，良效。</p>
<p>（附方）　治婦人氣脹，肚腹疼痛，並止面寒梗硬脹痛。寬中。</p>
<p>山皮條（一兩　微焙）　豬牙皂（一錢）　酒大黃（五分）　共為細末，每服（二錢）　熱燒酒服。</p>
<p>——務本卷三</p>

<h2>苦丁香</h2>
<figure>
<img data-orig-src="urn:270:00271.jpg" alt="苦丁香">
</figure>
<p>苦丁香，即野丁香，花開五色，用根。味鹹、微辛，性寒。入膀胱經。治膀胱偏墜、疝氣疼痛，利小便。若泡水吃。可消水腫。葉，貼臁瘡。</p>
<p>——務本卷二</p>

<h2>冬瓜、冬瓜皮</h2>
<figure>
<img data-orig-src="urn:270:00272.jpg" alt="冬瓜">
</figure>
<p>冬瓜，味甘淡，性平和。入脾肺二經。潤肺，消熱痰，止咳嗽，利小便。治痰吼氣喘，薑湯下。又解遠方瘴氣。又治小兒驚風。</p>
<p>仁，治腸癰。</p>
<p>——務本卷三</p>
<p>冬瓜皮，味甘淡、平，性微寒。入脾肺二經。止渴、消痰，利小便。熬水洗痔，良。治中風，皆效。</p>
<p>（附方）　治咳嗽</p>
<p>冬瓜皮（五錢　要經過霜者）　蜂蜜（少許）　水煎服。</p>
<p>（又方）　冬瓜皮　干茄子根　洗凍瘡效。</p>
<p>——務本卷二</p>

<h2>西瓜</h2>
<figure>
<img data-orig-src="urn:270:00273.jpg" alt="西瓜">
</figure>
<p>西瓜，味甘，性寒。無毒。治一切熱症，痰湧氣滯。解暑熱、酒毒、除煩止渴，治喉、血痢。</p>
<p>仁，潤腸、清肺、補中。</p>
<p>根、葉，煎湯服治水瀉痢疾。</p>
<p>——務本卷一下</p>

<h2>黃瓜</h2>
<figure>
<img data-orig-src="urn:270:00274.jpg" alt="黃瓜">
</figure>
<p>黃瓜，味辛、微苦，性大寒。動寒痰，胃冷者，食之，腹痛吐瀉，解瘡癬熱毒，消煩渴。治咽喉十八症。葉，煎服即愈；多食者吐。根，搗爛，敷大惡瘡，效。</p>
<p>（附單方）　治黃水瘡</p>
<p>黃瓜藤（陰乾火焙存性）　枯礬共為細末，搽瘡上，黃水即干。內服解毒湯。</p>
<p>——務本卷三黃瓜，味甘淡、微苦，性寒。有小毒。主治清熱解渴，利水，多食損陰血而發瘡疥，患諸病後忌食。</p>
<p>——範本卷八</p>

<h2>南瓜</h2>
<figure>
<img data-orig-src="urn:270:00275.jpg" alt="南瓜">
</figure>
<p>南瓜，一名麥瓜。味甘、平，性微寒。入脾胃二經，橫行經絡，分利小便，胃中有積者，吃之，令人氣脹作呃逆，發肝氣疼，胃氣疼者，動氣，不宜多吃。</p>
<p>——叢本卷下</p>
<p>南瓜，味甘，性溫。主治補中氣而寬利。多食髮腳疾及瘟病，同羊肉食之，令人滯氣。</p>
<p>——範本卷八</p>

<h2>甜瓜</h2>
<figure>
<img data-orig-src="urn:270:00276.jpg" alt="甜瓜">
</figure>
<p>甜瓜，一名香瓜。味甘，性平。治風濕麻木，四肢疼痛。花，敷瘡散毒。皮，泡水止牙疼。根、葉，煎湯洗風癩。</p>
<p>——務本卷一下</p>

<h2>葫蘆</h2>
<figure>
<img data-orig-src="urn:270:00277.jpg" alt="葫蘆">
</figure>
<p>葫蘆，味甘、淡，性寒。陰也。冷胃，動寒疾。有寒疾食之，肚腹疼，發腹中風濕、痰積。有風濕痰積食之，發出風疹，瘙癢，不宜多食。</p>
<p>——務本卷三</p>
<p>葫蘆，氣味甘、冷。主治解熱、除煩、潤肺、通淋、利小便，多食令人吐利腳痛。</p>
<p>——範本卷八</p>

<h2>瓠匏</h2>
<figure>
<img data-orig-src="urn:270:00278.jpg" alt="瓠匏">
</figure>
<p>瓠匏，味甘、苦，形似西瓜，名匏。用以盛水，味甘者作菜食，又分甜苦二種。苦能下水，令人吐，除面目風邪，四肢浮腫。甜能利水，通淋，除心肺煩熱。葉曬乾，搗碎為末，盛於磁器內，隨身邊，或走路口渴，用末（一錢），入水飲，不中水毒；或蛇蟲蛤蟆扒過之物，人誤食中毒，此末亦可解。加雄黃，能解啞瘴山嵐之毒；加松筆頭，解一切火毒；凡中毒藥，但可（一、二錢）開水送下。</p>
<p>——務本卷一下</p>

<h2>瓠子</h2>
<figure>
<img data-orig-src="urn:270:00279.jpg" alt="瓠子">
</figure>
<p>瓠子，一名龍蜜瓜、一名天瓜。味甘，寒。處處皆有。治小兒初生，周身無皮，用瓠子燒灰調菜油搽之，神效；又治左癱右瘓，燒灰，酒下；又治痰火腿腳疼痛，烤熱包之，即愈；又治諸瘡膿血流潰，楊梅結毒，橫痃、魚口，用蕎麵包好，以火燒焦，去面為末，服之。作菜不可多食，多則腹痛、心寒、嘔吐。葉，治風癲作狂。根，治痘瘡倒靨。子，煎湯治啞瘴、棒瘡跌打，搽之神效。與生薑同服，治咽喉腫疼。</p>
<p>——務本卷一下</p>

<h2>絲瓜、絲瓜花</h2>
<figure>
<img data-orig-src="urn:270:00280.jpg" alt="絲瓜">
</figure>
<p>絲瓜，一名天吊瓜、一名純陽瓜。味甘，性平。治五臟虛冷，補腎補精，或陰虛火動，又能滋陰降火。久服能烏須黑髮，延年益壽。葉，曬乾為末，治絞腸痧。皮，曬乾為末，治金瘡疼。但陰素太虛者，多食又能滑精，故有名倒陽菜者。</p>
<p>——務本卷一下</p>
<p>絲瓜，味甘，性涼。無毒。主治解熱、涼血、通經、下乳汁、利腸胃。並治痰火及癰疽瘡、齒蠚、胎毒。</p>
<p>——範本卷八</p>
<p>絲瓜花，味甘、微苦，性寒。清肺熱、消痰、下氣、止咳、止咽喉疼、消煩渴、瀉命門相火。</p>
<p>（附單方）　治肺熱咳嗽，喘急氣促。</p>
<p>絲瓜花　蜂蜜　煎服。</p>
<p>（又方）　治小兒痘壓後，餘毒未盡，發出痘毒，硬節紅腫，或乳蛾、痄腮，或痧疹毒熱，痰喘咳嗽，吃之，有膿出頭，無膿消散。乾絲瓜種，九月間經霜露陰乾者，為末，每服（三錢）水煎，點水酒服。</p>
<p>（又方）　治腸風下血，痔漏脫肛。</p>
<p>絲瓜根，經霜者陰乾，每服（三錢），　用真菜油一點入罐底，水煎服。</p>
<p>——務本卷三</p>

<h2>苦瓜</h2>
<figure>
<img data-orig-src="urn:270:00281.jpg" alt="苦瓜">
</figure>
<p>苦瓜，味苦，性寒。入心、脾、肺三經。除邪熱，解勞乏，清心明目。瀉六經實火，清暑益氣，止煩渴。</p>
<p>按：苦瓜性寒，脾胃強盛吃之無事，脾胃虛弱吃之，令人作泄腹疼。</p>
<p>——叢本卷下</p>
<p>苦瓜，味苦，性寒平。治一切丹火毒氣，療惡瘡結毒，或遍身已成芝麻疔、大疔瘡，疼難忍者，取葉，曬乾為末，每服（三錢），無灰酒下，神效。又治楊梅瘡。又此瓜花煅為末，治胃氣疼，開水下；治眼疼，燈草湯下。</p>
<p>——務本卷一下</p>

<h2>瓜蔞</h2>
<figure>
<img data-orig-src="urn:270:00282.jpg" alt="瓜蔞">
</figure>
<p>瓜蔞，迤西各處俱有。性微寒。入肺經，化痰。治寒嗽、傷寒、結胸、解渴、止煩。</p>
<p>要去殼用仁。重紙包好，磚壓摻之，去油用。</p>
<p>——叢本卷中</p>

<h2>天花粉</h2>
<figure>
<img data-orig-src="urn:270:00283.jpg" alt="天花粉">
</figure>
<p>天花粉，味苦，性寒。治肺癰，排膿，消煩渴，止肺熱，消跌打損傷瘀血，清化日久老痰黃痰，下氣，解瘡毒，治癰瘡腫毒，並止咳嗽帶血。</p>
<p>昔一人被打傷右邊脅腰，咳嗽多年不愈，胸膛疼痛難忍，不時又作吼喘，後得一人傳以此方，連服數劑，半月而愈。</p>
<p>（附方）　治跌打損傷</p>
<p>天花粉不拘多少，每服（二錢）引用石膏　豆腐滷調服三次，其人咳去紫黑瘀血數口，胸膛不疼，咳嗽亦止。服藥後作嘔發吐，其病方除。</p>
<p>——務本卷三</p>
<p>解毒草，一名天花粉，外科藥。此草用法不同本草。治梅瘡攻鼻，紅腫陷落。用此草常服之，可以解毒，而紅腫之處自消。一切瘡症，服之，無不神效。</p>
<p>——範本卷十</p>

<h2>白淑氣花</h2>
<figure>
<img data-orig-src="urn:270:00284.jpg" alt="白淑氣花">
</figure>
<p>白淑氣花，用小朵者，根又名土黃耆，味甘、微澀，性平。凡白帶、筋骨疼良效。</p>
<p>（附方）　治白帶</p>
<p>白淑氣花（不拘多少）水煎，點水酒服。</p>
<p>——務本卷三</p>
<p>白蜀葵，一名小蜀耆，味甘、微酸，性微溫。行經絡，治手足痿軟，筋骨疼痛，止婦人白帶。</p>
<p>——務本卷三</p>

<h2>芙蓉花</h2>
<figure>
<img data-orig-src="urn:270:00285.jpg" alt="芙蓉花">
</figure>
<p>芙蓉花，味苦、甜，性寒。無毒。主治清肺、涼血、散熱、消腫，其應如響。入肺，止咳嗽。解諸瘡毒。單劑煎湯，止咳嗽。其葉可箍瘡出頭。</p>
<p>——務本卷二</p>

<h2>木槿花</h2>
<figure>
<img data-orig-src="urn:270:00286.jpg" alt="木槿花">
</figure>
<p>木槿花　味微苦、平，性微寒。治婦人白濁帶下，男子遺精，良效。枝、根，治瘡癰。</p>
<p>（附方）　治婦人白帶。</p>
<p>木槿花（二錢　為末），入人乳半鍾，將花末拌於乳內，飯上蒸熟，食之效。</p>
<p>——務本卷三</p>

<h2>土黃耆</h2>
<figure>
<img data-orig-src="urn:270:00287.jpg" alt="土黃耆">
</figure>
<p>土黃耆，一名耆菜葉。味辛、微甘，性溫。生福建、四川者，主於補氣。土生者，主於破結氣，下中氣，止氣疼，散瘀血，祛痰，消癭瘤。生吃令人瀉，蜜炒用。</p>
<p>（附方）　治一人生癭瘤於項，咽喉內氣粗喘促，喉內有痰聲，響而不止。</p>
<p>土黃耆（一兩蜜炒）　皮硝（三錢）　豬眼子（五錢）新瓦焙，去油，共為細末，蜜丸。每服（三錢）　滾水送下。吃至三天後人面消瘦，至七天後痊愈。</p>
<p>——務本卷二</p>

<h2>王不留行</h2>
<figure>
<img data-orig-src="urn:270:00288.jpg" alt="王不留行">
</figure>
<p>王不留行，一名拔毒散。味苦，性寒。治婦人乳汁不通、乳癰、乳結紅腫。消諸瘡腫毒。治小兒尿血，血淋，祛皮膚瘙癢，消風解熱。梗、葉，細末醋調，敷癰疽瘡潰散。</p>
<p>——務本卷三</p>
<p>王不留行，此藥性主走而不滯。氣味苦，平。無毒。主治金瘡、止血、逐痛、出刺、除風痹內塞、止心煩、鼻衄、解癰疽毒、通乳竅、散血、利小便，其功最良。人多輕視，故特著之。</p>
<p>——範本卷十一</p>
<p>小年藥，又名拔毒散，一名扒毒散。治一切瘡毒腫痛，為末，醋調敷。</p>
<p>——務本卷二</p>

<h2>雞腸狼毒</h2>
<figure>
<img data-orig-src="urn:270:00289.jpg" alt="雞腸狼毒">
</figure>
<p>雞腸狼毒，一名隔山消、一名順水龍，虎狼之性，故有狼毒之名。味苦、辣、麻，性微寒。有毒。降也。主治利水道，消水腫，殺蟲，攻腸胃中積滯。此藥消水腫見效速。</p>
<p>——務本卷三</p>

<h2>大狼毒</h2>
<figure>
<img data-orig-src="urn:270:00290.jpg" alt="大狼毒">
</figure>
<p>大狼毒，白綠稈有效，紫稈無效。味苦、麻，性溫。有大毒。不可入藥。搽疥癩瘡。為細末，加花椒為末少許，或香油、或豬油調搽，避風。如不避風，令人腫塌皮。</p>
<p>——務本卷三</p>

<h2>土瓜狼毒</h2>
<figure>
<img data-orig-src="urn:270:00291.jpg" alt="土瓜狼毒">
</figure>
<p>土瓜狼毒，味苦、麻，性溫。有毒。沉也。主治推胃中年久積滯，下氣。治胃氣疼痛，食積結滯，消水腫，破血積，打蟲積，打痰毒。此藥之性猛勇真如虎狼也。</p>
<p>——務本卷三</p>
<p>䕡茹，氣味辛，性寒平。主治筋骨疼痛，手足痿軟，毒氣流於經絡及一切諸瘡，無不神效。</p>
<p>——範本卷十</p>

<h2>蛇含草</h2>
<figure>
<img data-orig-src="urn:270:00292.jpg" alt="蛇含草">
</figure>
<p>蛇含草，生田野間有水處，軟枝細藤，葉綠，結子色赤，鮮豔似荔枝，鮮而潤者佳。氣味甘，性平。無毒。主治除心腹邪氣，濕痹，疽痔、鼠瘻、惡瘡，蛇、蠍、蜂螫之毒。搗爛成膏。有中瘟疫者，服之亦解。亦治蠱毒。採葉，曬乾為末，收磁瓦器內，黃蠟封口，遇小兒中蟲毒者，吹鼻孔中，蟲自鼻孔即出。或遇中風不省人事者，服之立蘇，中瘟疫者，吹之可解。敷無名腫毒立效。</p>
<p>——範本卷九</p>

<h2>青刺尖</h2>
<figure>
<img data-orig-src="urn:270:00293.jpg" alt="青刺尖">
</figure>
<p>青刺尖，味苦，性寒。主攻一切癰疽毒瘡，有膿者出頭，無膿者立消。散結核，嚼細，用酒服。</p>
<p>——叢本卷下</p>

<h2>金櫻子</h2>
<figure>
<img data-orig-src="urn:270:00294.jpg" alt="金櫻子">
</figure>
<p>金櫻子，味酸、澀性微溫。入脾腎二經。主治日久下痢，血崩帶下，澀精遺泄，用時去子、毛，淨用殼。</p>
<p>——務本卷三</p>

<h2>白地榆</h2>
<figure>
<img data-orig-src="urn:270:00295.jpg" alt="白地榆">
</figure>
<p>白地榆，一名鼠尾地榆、鼠地榆。味苦、澀，性微寒。治久寒、面寒疼、肚腹疼。</p>
<p>（附方）　治症同上。</p>
<p>白地榆焙為末，每服（二錢）　熱燒酒送下。</p>
<p>（又方）　治紅白痢、禁口痢，累效。</p>
<p>白地榆（二錢紅痢用紅、白痢用白）</p>
<p>烏梅（五枚炒）　山楂（一錢）　水煎服。紅痢紅糖為引，白痢白糖為引。</p>
<p>——務本卷二</p>

<h2>鐵馬豆</h2>
<figure>
<img data-orig-src="urn:270:00296.jpg" alt="鐵馬豆">
</figure>
<p>鐵馬豆，一名黃花馬豆。味苦，性微寒。入肝膽二經，主瀉肝膽之火，治寒熱往來，子午潮熱。搗爛曬乾，用醋調搽寒疝子腫，最效。</p>
<p>（附單方）　治婦人室女干勞發熱，午後怕冷，夜間發熱，咳嗽吐痰。</p>
<p>鐵馬豆（三錢）　淮熟地（三錢）　咳嗽，加響鈴草（二錢　蜜炒）　痰咳，加云陳皮（二錢）水煎，點童便服。</p>
<p>——務本卷三</p>

<h2>南扁豆</h2>
<figure>
<img data-orig-src="urn:270:00297.jpg" alt="南扁豆">
</figure>
<p>南扁豆，味甘、平，性微溫。治脾胃虛弱，反胃冷吐，久瀉不止，食積痞塊，小兒疳積。解酒毒，調五臟；婦人吐酸，白帶，燒酒炒黃為末，每服（三錢）　開水下。葉，燒灰搽金瘡膿血。根，治大腸下血痔漏冷淋。梗，治風痰迷竅，癲狂亂語。同硃砂為末薑湯下。</p>
<p>（健脾方）扁豆（四兩土炒）　萊菔子（一兩）　小黑豆（一兩酒炒）　共為末，每服（三錢）　開水下或薑湯下。</p>
<p>——務本卷一下</p>

<h2>毛豆</h2>
<figure>
<img data-orig-src="urn:270:00298.jpg" alt="毛豆">
</figure>
<p>毛豆，味平。治脾胃虛弱，小兒疳積。能開胃健脾。</p>
<p>——務本卷一下</p>

<h2>紅豆</h2>
<figure>
<img data-orig-src="urn:270:00299.jpg" alt="紅豆">
</figure>
<p>紅豆，補中理氣，滋腎益神。蒸服，可治諸虛百損。</p>
<p>——範本卷八</p>

<h2>刀豆</h2>
<figure>
<img data-orig-src="urn:270:00300.jpg" alt="刀豆">
</figure>
<p>刀豆，味甘，性寒。治風寒濕氣，利腸胃。燒灰，酒送下。子，能健脾。</p>
<p>——務本卷一下</p>

<h2>葛根葛花</h2>
<figure>
<img data-orig-src="urn:270:00301.jpg" alt="葛根">
</figure>
<p>葛根（味甜者甘葛，味苦者苦葛）。味甘，性微寒。入陽明經。治胃虛消渴，傷風、傷暑、傷寒，解表邪，發寒熱往來。濕瘧、解中酒熱毒。小兒痘疹初出要藥。</p>
<p>（葛根湯）　治傷風、傷暑、解表邪熱、發汗，小兒傷風、傷寒、痘疹初出難明，發熱頭疼憎寒。</p>
<p>葛根（一錢）　赤芍（五分）　前胡（一錢）　黃芩（一錢）　薄荷（五分）　甘草（五分）引用燈芯，煎服。</p>
<p>——務本卷三</p>
<p>葛花，味甘平、微苦，性微寒。治頭目眩暈，憎寒壯熱，解酒醒脾胃，酒毒酒痢，飲食不思，胸膈飽脹發呃，嘔吐酸痰，酒毒傷胃，吐血嘔血。消熱，解酒毒。</p>
<p>（附方）　葛花解酒湯，治飲酒過度，俗名害酒，頭暈腦疼，身軟體困，自汗發渴，憎寒發熱，胸膈飽脹，干呃吐嘔，面寒脹疼，飲食不思，面黃肌瘦，筋骨疼痛。</p>
<p>葛花　厚朴　神麯　藿香　麥芽　白芷　柴胡　枳殼　各等份　引用淡竹葉　水煎服。煩熱，加梔子，胃寒，加砂仁。</p>
<p>按：酒症，大便不通，飲食不進，肚腹疼痛，筋骨痠疼，怕冷發熱，此等之症，最難調治。大便不通，只可用潤腸之劑，不可用巴豆瀉藥。若用巴豆，大便雖利，恐傷身體，手軟。又有酒傷經絡，手足痿軟，另當選方調治。此方藥輕，從汗解，輕病用之必效。</p>
<p>葛花清熱丸，治飲酒過度，酒積熱毒，損傷脾胃，嘔血吐血，發熱煩渴，小便赤少。</p>
<p>葛花（一兩）　黃連（一錢）　滑石（一兩水飛）　粉草（五錢）共為細末，水疊為丸，每服（一錢）　白滾水下。此藥可治胃熱實火。脾胃寒冷，吞酸吐酸者禁忌。</p>
<p>——務本卷三</p>

<h2>蠶豆</h2>
<figure>
<img data-orig-src="urn:270:00302.jpg" alt="蠶豆">
</figure>
<p>蠶豆，味甘，性溫。開胃健脾，強精益智，多服則下氣，眼熱。</p>
<p>——範本卷八</p>

<h2>馬豆草</h2>
<figure>
<img data-orig-src="urn:270:00303.jpg" alt="馬豆草">
</figure>
<p>馬豆草，氣味甘、淡，平。無毒。主治外科癰疽發背，疔瘡鎖喉，楊梅結毒，便毒等症，敷之即愈。熬水洗五痔，神效。</p>
<p>——範本卷十二</p>
<p>翹搖，即田蠶豆、大巢菜。味辛，性平。無毒。主治利五臟，明目聰耳，去熱風，令人輕健。長食不厭，止暑瘧，活血，平胃。搗汁服之。破血生肌，療五種黃病最良。</p>
<p>——範本卷十二</p>

<h2>豇豆</h2>
<figure>
<img data-orig-src="urn:270:00304.jpg" alt="豇豆">
</figure>
<p>豇豆，味甘，平。治脾土虛弱，開胃健脾，久服令人白胖。根，搗爛敷疔瘡。葉，治淋症。根、梗，燒灰調油搽破爛處，又能生肌長肉。</p>
<p>——務本卷一下</p>

<h2>無花果</h2>
<figure>
<img data-orig-src="urn:270:00305.jpg" alt="無花果">
</figure>
<p>無花果，味甘，性平。無毒。主治開胃健脾，止泄痢疾，亦治喉痛。熬水洗瘡，最良。採葉，敷瘡神效。</p>
<p>——範本卷五</p>

<h2>無花果</h2>
<figure>
<img data-orig-src="urn:270:00306.jpg" alt="無花果（務本附圖）">
</figure>
<p>無花果（務本附圖），味苦，有小毒。此果處處皆有，鐵梗，綠子，無花，一名天生子。敷一切無名腫毒，癰疽，疥癩，癬瘡，黃水瘡，魚口便毒，乳結，痘瘡破爛。調芝麻油搽之，神效。切不可食，此外科之聖藥也。</p>
<p>——務本卷一上</p>

<h2>地石榴</h2>
<figure>
<img data-orig-src="urn:270:00307.jpg" alt="地石榴">
</figure>
<p>地石榴，味苦、澀，性溫、涼。治婦人白帶，遺精、滑精，男子白濁，管痛，小腹疼痛。用根，水煨，點水酒服。</p>
<p>——務本卷三</p>

<h2>大錢麻</h2>
<figure>
<img data-orig-src="urn:270:00308.jpg" alt="大錢麻">
</figure>
<p>大錢麻，一名梗麻。味苦、微辛。性微寒。祛皮膚風癢。吐痰、消痰、下氣，止風傷肺氣咳嗽，散胃痰。發散瘡毒。俱用水煨或取汁服。</p>
<p>（附案）　一男子咳嗽，吐清痰涎，畏冷，夜間發熱，胸膈作脹，肢體痠軟，諸醫皆以虛勞治之不效，一人授以此劑，神效。蓋風傷肺氣，痰火斂滯，以此祛風散痰，故效。所以，滇中多用錢麻尖，治小兒咳嗽打風，神效。</p>
<p>附治水腫奇方：用大錢麻根，不拘多少，水煎服。</p>
<p>——務本卷二</p>

<h2>石筋草</h2>
<figure>
<img data-orig-src="urn:270:00309.jpg" alt="石筋草">
</figure>
<p>石筋草，味微辛、酸，性微溫。主治風寒濕痹，筋骨疼痛，痰火痿軟，手足麻木。此藥舒筋活絡，藥酒方中，用之良效。</p>
<p>（附藥酒方）　石筋草　羊肚參　木瓜　牛膝　寄生草　各等份，燒酒泡服。</p>
<p>——務本卷三</p>

<h2>錢麻</h2>
<figure>
<img data-orig-src="urn:270:00310.jpg" alt="錢麻">
</figure>
<p>錢麻，氣味甘，性溫。無毒。主治中風不語，咳嗽吐痰。小兒驚風，一切風症，服之最良。煎水洗瘡，最效。</p>
<p>——範本卷八</p>

<h2>云芎</h2>
<figure>
<img data-orig-src="urn:270:00311.jpg" alt="云芎">
</figure>
<p>云芎，俗名芹菜。川為川芎，理為理芎。味辛，性溫。入肝、肺二經。發散瘡癰，攻瘡毒，治濕熱，止頭疼，祛風。滇中作菜食，肚腹有積滯，食之令人發病。</p>
<p>（附方）　治婦人白帶、頭暈、耳鳴、腰痛、惡寒怕冷、發熱。</p>
<p>芹菜　螺螄蛋煮吃，無螺螄蛋，即以螺螄尾煮吃亦可，入椒料亦可。</p>
<p>——務本卷二</p>
<p>南芹菜，味甘，性平。補中益氣，兼治黃疸，亦治婦人赤白帶下，煩燥最良，同南蘇葉煎服。</p>
<p>——務本卷一下</p>

<h2>獨活</h2>
<figure>
<img data-orig-src="urn:270:00312.jpg" alt="獨活">
</figure>
<p>獨活，味辛、苦，性溫。陰中之陽也。行十二經絡。療諸風，角弓反張，表汗，除風寒濕痹，止周身筋骨疼痛。又治兩脅面寒疼痛。</p>
<p>（附方）　治背寒、面寒脹硬疼痛，止兩脅胃氣脹疼，心口痛。</p>
<p>獨活（二錢）　新瓦焙為末，開水點燒酒服。</p>
<p>——務本卷三</p>

<h2>破錢草</h2>
<figure>
<img data-orig-src="urn:270:00313.jpg" alt="破錢草">
</figure>
<p>破錢草，一名千里光、一名千光草。味辛、苦，性溫。主治發汗、散諸風頭痛、明目、退翳膜、利小便、療黃疸。</p>
<p>（附奇方）　治翳膜遮睛，羞明怕日，目澀多淚，黑輪生青霧，白輪生紅絲。</p>
<p>千里光（一兩）　川烏（二錢）　木賊（五錢）　穀精草（五錢）　膽草（三錢）　蟬蛻（五錢）　草決明（五錢）　荊芥穗（三錢）　白蒺藜（五錢）　川芎（五錢）　前胡（五錢）　防風（五錢）　秦歸（五錢）　梔子（五錢）　白菊花（一兩）　蔓荊子去殼，童便浸三日，每日換便，焙用。</p>
<p>每用藥（一兩），兌蔓荊子（一兩），每服（二錢），滾水送下。</p>
<p>——務本卷三</p>

<h2>藁本</h2>
<figure>
<img data-orig-src="urn:270:00314.jpg" alt="藁本">
</figure>
<p>藁本，味苦、辛，性溫。升也。寒氣客於巨陽之經，風寒邪流於顛頂之上。治頭風疼痛，止諸頭疼，明目。</p>
<p>（附奇方）　治頭風疼痛、嘔吐痰涎、眼目發暈霧脹。</p>
<p>藁本（一錢）　細辛（三分）　白菊花（一錢）　川芎（一錢）　法夏（五分）　黃芩（一錢）　甘草（五分）　羌活（五分）　引用生薑（一片），水煎服。</p>
<p>——務本卷三</p>

<h2>水芹菜</h2>
<figure>
<img data-orig-src="urn:270:00315.jpg" alt="水芹菜">
</figure>
<p>水芹菜，味辛、微苦，性微寒。能發汗，與麻黃同功。治婦人白帶，又能損目。</p>
<p>（附方）　治小兒發熱月餘不涼，得此方良效。</p>
<p>水芹菜　大麥芽　車前子　水煎服。</p>
<p>——務本卷二</p>

<h2>透骨草</h2>
<figure>
<img data-orig-src="urn:270:00316.jpg" alt="透骨草">
</figure>
<p>透骨草，味辛香、辣，性溫。有小毒。子，治痰火筋骨疼痛，泡酒用之良。其根、梗，洗風寒濕痹，筋骨疼痛，暖筋透骨，熬水洗之。</p>
<p>——叢本卷下</p>

<h2>鹿銜草</h2>
<figure>
<img data-orig-src="urn:270:00317.jpg" alt="鹿銜草">
</figure>
<p>鹿銜草，紫背者好，葉團，高尺余，出落雪廠者效。味辛、涼，性溫、平。無毒。走足少陰，添精補髓，延年益壽。治筋骨疼痛，痰火之症。煎點水酒服。</p>
<p>——務本卷三</p>

<h2>白蘞</h2>
<figure>
<img data-orig-src="urn:270:00318.jpg" alt="白蘞">
</figure>
<p>白蘞，味苦、辛，性微寒。入脾、肺二經。收肺氣。止痛除熱，止血，澀大腸下血，痔漏癰瘡。</p>
<p>（附方）　治痔漏瘡傷，漏下膿血。毒瘡癰疽、紅腫不出頭者，有膿出頭，無膿消散。</p>
<p>白蘞　水煎，點水酒服。</p>
<p>——務本卷三</p>

<h2>飛仙藤</h2>
<figure>
<img data-orig-src="urn:270:00319.jpg" alt="飛仙藤">
</figure>
<p>飛仙藤，生石岩上，葉如柳葉，開白花。味甘。無毒。採服之，延年益壽，其功不小。採花，治百病，即刻神效。</p>
<p>此草鹿常食之，蓋鹿多淫，一時還陽，故名還陽草。</p>
<p>——務本卷一上</p>

<h2>丁香葉</h2>
<figure>
<img data-orig-src="urn:270:00320.jpg" alt="丁香葉">
</figure>
<p>丁香葉，即家中盆內栽者是。味苦、辛，性微溫。芳香入肺，止肺寒咳嗽、或咳血、或痰上帶血。單劑，蜜炙，煎服。</p>
<p>——務本卷二</p>

<h2>馬蹄香</h2>
<figure>
<img data-orig-src="urn:270:00321.jpg" alt="馬蹄香">
</figure>
<p>馬蹄香，一名鬼見愁。形似小牛舌，葉根黑。採枝葉入藥。味苦，性寒。主治婦人午後潮熱，陰虛火動，頭眩發暈，虛勞可療。曬乾燒煙，可避邪物。</p>
<p>——範本卷五</p>

<h2>青蒿</h2>
<figure>
<img data-orig-src="urn:270:00322.jpg" alt="青蒿">
</figure>
<p>青蒿<u>火眩暈，頭暈，利小便，涼血，止大腸風熱下血。退五種勞熱，發燒怕冷。少年氣盛者吃之，有進飲食之功，令人善餓。痰氣盛者，寬中下氣，倒飽，心嘈，體虛者忌之。</u></p>
<p>（附方）　治五種虛勞發熱。</p>
<p>青蒿（一錢　用根）　地骨皮（一錢）　柴胡根（一錢炒）　鱉甲（一錢炙）　石斛（一錢）　引用清明柳（一錢）　煨，點童便服。</p>
<p>（補註）　此方藥性寒涼，只可治標，不可治本。但五勞者，必於虧損氣血，水火偏盛不濟之由。經曰：「陰虛則發熱。陽在外為陰之衛，陰在內為陽之守」。精神外馳，淫欲無節，陰氣耗散，陽氣無附，遂至浮散於肌表之間，故有惡熱也。治者當以滋陰降火治之。陰陽合而血氣固守，水火濟而骨蒸自退。</p>
<p>（補註）　滋陰降火湯</p>
<p>青蒿（二錢）　秦歸（二錢）　杭芍（一錢）　熟地（二錢）　淮生地（二錢）　地骨皮（二錢）　知母（二錢）　浙冬（二錢）　淮山藥（二錢）　白茯苓（二錢）　黑元參（二錢）　銀柴胡（二錢）　粉丹皮（二錢）　引用蓮子（十個）去心煨，點童便服。</p>
<p>（又單方）　治大腸下血，胃與大腸熱者，宜用青蒿根單劑煎服。</p>
<p>——務本卷三</p>
<p>青蒿，形似蒿。開黃花，生子如粟米大。氣味苦，性寒。無毒。主治疥癩痂癢惡瘡，殺蝨，治留熱在骨節間，明目，婦人血腹內滿，及冷熱久痢。秋冬用子，春夏用苗。補中益氣，輕身補勞，駐顏色，毛髮令黑不老。亦治瘧疾，止金瘡痛。</p>
<p>——範本卷三</p>

<h2>芸香草</h2>
<figure>
<img data-orig-src="urn:270:00323.jpg" alt="芸香草">
</figure>
<p>芸香草，一名挖耳草、一名毛葉芸香草，又名毛葉草。味苦、微辛，性寒。陰中陽也，可升可降。瀉諸經實熱客熱，解肌表風寒，清咽喉熱毒腫痛、風火牙痛、乳蛾、痄腮、排膿潰散、傷風頭痛、虛勞骨蒸、小兒驚風發搐，角弓反張。</p>
<p>（補註）　芸香草大寒，脾胃虛弱者禁忌，胃寒者忌用。誤用令人不思飲食，嘔吐。</p>
<p>（附方）　治男婦一切勞熱，午後怕冷，夜間發熱煩渴，五更汗出始涼，肢體痠軟，精神短少，飲食無味。</p>
<p>芸香草（二錢）　地骨皮（二錢）　八仙草（一錢）　銀柴胡（一錢）　生地（一錢）　丹皮（一錢）　元參（一錢）　薄荷（五分）　水煎，點童便服。癆嗽，加百部　百合　麥冬　飲食無味，加淮山藥　蓮子　白茯苓　水瀉，加白朮　山藥　室女經閉、婦人經閉，加蘇木　紅花。</p>
<p>（又方）　治傷風頭疼發熱。</p>
<p>芸香草（一錢）　蘇葉（一分）　白芷（三分）　川芎（一錢）　姜皮為引，煎湯服。</p>
<p>（又方）　治小兒外乳蛾、痄腮紅腫疼痛熱核。</p>
<p>芸香草（二錢）　白頭翁（一錢）　赤芍（一錢）　水煎，點酒服。</p>
<p>（又方）　治陽明實火，牙根腫痛，風火蟲牙。</p>
<p>芸香草（三錢）　花椒（十五粒）　煎湯頻頻漱口或點酒服，或用根，噙牙上。</p>
<p>（又方）　治癰疽紅腫，有膿者潰，無膿者散。</p>
<p>芸香草（不拘多少）　煎水，點水酒服。</p>
<p>（又方）　治小兒急驚，角弓反張發搐，手足蹬搖。</p>
<p>芸香草　水煎，點水酒服，或加硃砂（一分）　蚯蚓（二條）　點水酒服。</p>
<p>（補註）　慢驚不宜服此藥。慢驚乃脾氣不足，無風可去，無痰可清，忌服。</p>
<p>——務本卷二</p>

<h2>紅藍花</h2>
<figure>
<img data-orig-src="urn:270:00324.jpg" alt="紅藍花">
</figure>
<p>紅藍花，稟火與土之氣，故味苦、辛，性溫。無毒。陰中之陽，入心肝二經，血分之藥。本草亦謂之紅藍花、藍葉紅花，滇中處處有之。</p>
<p>主治胎死腹中，凡產難者，服之易生，兼止血暈。誠胎產仙丹，女科要藥也。治小兒口噤、化痘斑、涼血熱、稀痘疹。多用則入心養血，行血，活血而潤燥也。</p>
<p>——範本卷九</p>

<h2>茼蒿菜</h2>
<figure>
<img data-orig-src="urn:270:00325.jpg" alt="茼蒿菜">
</figure>
<p>茼蒿菜，味辛、微苦，性微寒。行肝氣，止疝氣疼，治偏墜氣疼，利小便。</p>
<p>——務本卷三</p>

<h2>苦蒿尖</h2>
<figure>
<img data-orig-src="urn:270:00326.jpg" alt="苦蒿尖">
</figure>
<p>苦蒿尖，用細葉者。味苦、辛，性溫。凡尿遺不止良效。</p>
<p>（附方）　治尿遺症。</p>
<p>細葉苦蒿尖，搗爛擠汁點酒服。但愈後不可多服，恐收斂太甚轉生他病，宜另服補氣血之藥。</p>
<p>——務本卷三</p>

<h2>旱蓮草</h2>
<figure>
<img data-orig-src="urn:270:00327.jpg" alt="旱蓮草">
</figure>
<p>旱蓮草，一名蓮草。味鹹，性寒。固齒，烏須，腎虛齒疼，焙為末，搽牙齦上，痛立止。洗九種痔瘡，良效。</p>
<p>——務本卷三</p>

<h2>苦龍膽草</h2>
<figure>
<img data-orig-src="urn:270:00328.jpg" alt="苦龍膽草">
</figure>
<p>苦龍膽草，一名地膽草。味苦，性大寒。治咽喉疼痛，洗疥瘡腫毒。</p>
<p>（附方）　治腎囊有風瘙癢，或破流黃水，又名繡球風。</p>
<p>苦龍膽草　經霜桃葉　蜂房　藜蘆　千張紙共為細末，芝麻油調搽。</p>
<p>——務本卷二</p>

<h2>燈盞花</h2>
<figure>
<img data-orig-src="urn:270:00329.jpg" alt="燈盞花">
</figure>
<p>燈盞花，一名燈盞菊，細辛草。味苦、辛，性溫。小兒膿耳，搗汁滴入耳內。左癱右瘓，風濕疼痛，水煎，點水酒服。</p>
<p>——務本卷二</p>
<p>燈盞花，治手生疔、手足生管，扯燈盞花一百朵。摘背角地不容，用瓦鍾，用石杵搗爛，加沙糖少許，入花搗爛。敷口，二、三次即愈。</p>
<p>——李本卷下</p>

<h2>澤蘭</h2>
<figure>
<img data-orig-src="urn:270:00330.jpg" alt="澤蘭">
</figure>
<p>澤蘭，一名紅梗草。味苦、辛，性微溫。入肝、腎二經。行血，破瘀，治腹痛。並攻癰疽瘡毒、排膿，跌打損傷，一切瘀血；且用以通經。</p>
<p>——叢本卷中</p>
<p>澤蘭，一名紅稈草。生有水處，綠葉紅稈，高二、三尺許，軟枝。感土澤之氣，故味苦、甘而入血分，兼得春氣，故微溫。無毒。主治身面、四肢濕氣腫，破瘀血，去癥瘕，散頭風，行血。</p>
<p>——範本卷九</p>

<h2>土三七</h2>
<figure>
<img data-orig-src="urn:270:00331.jpg" alt="土三七">
</figure>
<p>土三七，味苦。治跌打損傷。生用破血，炙用補血。</p>
<p>——務本卷一下</p>
<p>土三七，味甘，微苦。無毒。入足手陽明經，兼入血分。根大而肥。主治止血、散血，功效最神。箭傷杖撲，跌打損傷。包敷患處，即可痊愈。</p>
<p>——範本卷十</p>

<h2>萵筍</h2>
<figure>
<img data-orig-src="urn:270:00332.jpg" alt="萵筍">
</figure>
<p>萵筍，味苦，寒。治冷積、蟲積、痰火凝結、氣滯不通，服之即效。常食目痛，素有目疾者切忌。</p>
<p>——務本卷一下</p>

<h2>紫菀</h2>
<figure>
<img data-orig-src="urn:270:00333.jpg" alt="紫菀">
</figure>
<p>紫菀，味苦、辛，性溫。苦走心，心主血，止血養血；辛走肺，多功於肺。治咳嗽、痰氣喘促、補肺、陰虛癆嗽、衄血、咳血、陰虛、痰上帶血絲。</p>
<p>（附方）　治陰虛咳嗽，痰上帶血，喘急氣促，發熱之症。</p>
<p>紫菀（二錢）　知母（一錢）　焦黃柏（五分）　陳皮（二錢）　不用引，水煎服。</p>
<p>——務本卷二</p>

<h2>蒼耳</h2>
<figure>
<img data-orig-src="urn:270:00334.jpg" alt="蒼耳">
</figure>
<p>蒼耳，氣味甘、苦，性溫。主治上通腦頂，下行足膝。發汗，散風濕，外達皮膚。治頭痛、目暗、齒痛、鼻淵、肢痛、痹痛。瘡科仙草，慎勿輕視。</p>
<p>——範本卷十</p>

<h2>龍膽草</h2>
<figure>
<img data-orig-src="urn:270:00335.jpg" alt="龍膽草">
</figure>
<p>龍膽草，味苦，性寒。瀉肝經實火，止喉痛。煎點水酒服。</p>
<p>——叢本卷下</p>

<h2>珠子參</h2>
<figure>
<img data-orig-src="urn:270:00336.jpg" alt="珠子參">
</figure>
<p>珠子參，味甘、微苦，性溫、平。止血生肌，服之無甚功效。今人假充雞腎參，誤矣。古土方：用珠子參為末，捻刀傷瘡，收口甚速。</p>
<p>（補註）　珠子參，葉如舌，梗長，開紫花，根下生果，皮粗厚老硬。用時去粗皮。雞腎參，葉如蛤蟆葉，綠色，初生無梗，葉鋪地生，中發一稈，開白花，根下生果一對，一雌一雄，果皮薄。</p>
<p>劉乾云：珠子參，清肺熱，理肺氣，除肺風粉刺。</p>
<p>——務本卷二</p>

<h2>野煙</h2>
<figure>
<img data-orig-src="urn:270:00337.jpg" alt="野煙">
</figure>
<p>野煙，一名菸草、小菸草。味辛、麻，性溫。有大毒。治熱毒疔瘡，癰疽搭背，無名腫毒，一切熱毒惡瘡；或吃牛、馬、驢、騾死肉中此惡毒，惟用此藥可救。</p>
<p>（補註）　吃此藥後，令人煩亂，不省人事，發迷一、二時後，出汗方醒，不必著驚，蓋此藥性之惡烈也，虛弱之人忌服。</p>
<p>（附案）　昔一人生搭背，日久不潰，將死。名醫診視，皆言死症，俱不下藥。後一人授以此草，煎服，瘡潰，調治痊愈。後人起名氣死名醫草。以單劑為末，酒和為丸，又名青龍丸。</p>
<p>——務本卷二</p>

<h2>黑陽參</h2>
<figure>
<img data-orig-src="urn:270:00338.jpg" alt="黑陽參">
</figure>
<p>黑陽參，又名黑元參。味苦、微甘，性微寒。滋養真陰、調血、除熱。退諸虛勞熱、利小便、治血淋、膏淋。</p>
<p>——叢本卷上</p>

<h2>紫草</h2>
<figure>
<img data-orig-src="urn:270:00339.jpg" alt="紫草">
</figure>
<p>紫草，氣味甘、咸，大寒。主治涼血、活血、利九竅、通二便。治心腹邪痛，消水腫，退黃疸及諸瘡毒，服之可解。</p>
<p>——範本卷十</p>

<h2>曼陀羅、龍蛋草</h2>
<figure>
<img data-orig-src="urn:270:00340.jpg" alt="曼陀羅">
</figure>
<p>曼陀羅，形綠莖碧葉，高三尺，開白花六瓣，狀如牽牛花而朝開夜合，結實圓而有丁拐，中有小子。花、子，氣味辛，溫。有毒。主治諸風寒濕、腳氣，煎湯洗之。又治驚癇及脫肛，併入麻黃葉。</p>
<p>——範本卷三</p>
<p>龍蛋草，俗名鬼核桃，入口傷人。生山中有水處。尖葉，葉上有刺，一本數枝，子黑色。味苦。有毒。此草只可熬膏貼癰疽發背，其效如神。</p>
<p>——務本卷一上</p>

<h2>茄子東風草</h2>
<figure>
<img data-orig-src="urn:270:00341.jpg" alt="茄子">
</figure>
<p>茄子，根名東風草。味甘，性寒。陰也。主發風積，動寒痰。吃之，令人嘔吐，麵皮作癢，動肝氣。有肝積者，吃之，令人左脅作脹損肝，不宜多吃。</p>
<p>——叢本卷下</p>
<p>茄子，味甘，寒。治寒熱，五臟勞症，瘟疾屍勞。用醋磨敷腫毒，散血，止乳疼，消腫，寬腸。燒灰米湯飲，治腸內風下血不止及血痔。多食損目，肚疼下痢；婦人多食傷子宮；又治偏墜如神。又京墨文蛤入茄內，三旬取墨烏須。根、葉，治凍瘡，蒸熱治癱瘓。</p>
<p>——務本卷一下</p>
<p>茄子，味甘淡，性寒。無毒。性主善降而寬中、散血，多食動風氣，發痼疾、瘡疥，脾弱者勿食，秋後食之損目。</p>
<p>——範本卷八</p>
<p>東風草，味甘，性寒。主行肝氣，洗皮膚瘙癢之風，洗遊面走諸風，祛婦人下陰濕癢，陰濁瘡。</p>
<p>——叢本卷下</p>

<h2>鋪地參</h2>
<figure>
<img data-orig-src="urn:270:00342.jpg" alt="鋪地參">
</figure>
<p>鋪地參，又名打破碗、又名盤腸參。味苦、平，性微寒。主治婦人白帶，上盛下虛，水火不清，久不胎孕。</p>
<p>（附方）　治白帶</p>
<p>鋪地參（三錢）　水煎，點水酒服。</p>
<p>——務本卷三</p>

<h2>土瓜（番薯）</h2>
<figure>
<img data-orig-src="urn:270:00343.jpg" alt="土瓜">
</figure>
<p>土瓜，味甘，平。一本數枝，葉似葫蘆，根下結瓜。有赤白二種：赤者治婦人赤白帶下，通經解熱；白者治陰陽不分，婦人子宮久冷，男子精寒。又健脾胃而生津液。生食止嘔療飢。產臨安者佳，蓄至二、三年，重至二、三斤一枚者更佳。</p>
<p>——務本卷一下</p>

<h2>石膽草</h2>
<figure>
<img data-orig-src="urn:270:00344.jpg" alt="石膽草">
</figure>
<p>石膽草，生石山上，貼石而生。藍花，形似車前草。味甘，無毒。採取同文蛤為末，烏須黑髮，永不返白，其效如神。採取葉，搗爛敷瘡，神效。</p>
<p>採取葉，搗爛敷瘡，神效。</p>
<p>——務本卷一上</p>

<h2>馬鞭草</h2>
<figure>
<img data-orig-src="urn:270:00345.jpg" alt="馬鞭草">
</figure>
<p>馬鞭草，今處處有之。氣味苦，寒。無毒。主治婦人經水不通成勞，速煎此草服之愈。亦治癰疽毒衝心，服此神效。</p>
<p>——範本卷三</p>

<h2>土藿香</h2>
<figure>
<img data-orig-src="urn:270:00346.jpg" alt="土藿香">
</figure>
<p>土藿香，味辛，微溫。治胃熱。治小兒牙疳潰爛，出膿血，口臭嘴腫，入枯礬少許為末，搽牙根上。如刀傷流血，去礬加龍骨少許，搽上即愈。</p>
<p>——務本卷二</p>

<h2>野薄荷</h2>
<figure>
<img data-orig-src="urn:270:00347.jpg" alt="野薄荷">
</figure>
<p>野薄荷，味辛、微苦、麻，性微溫。上清頭目諸風，止頭痛眩暈發熱，祛風痰。治傷風咳嗽、腦漏，鼻流臭涕，退男女虛勞發熱。</p>
<p>（附方）　野薄荷湯　治男婦傷風咳嗽，鼻塞聲重。</p>
<p>野薄荷（二錢）　陳皮（二錢）　杏仁（二錢　去皮尖）　引用竹葉（十五片）　水煎服。</p>
<p>（又方）治腦漏，鼻流臭涕。</p>
<p>野薄荷不拘多少，水煎，點水酒服。</p>
<p>——務本卷三</p>

<h2>南薄荷</h2>
<figure>
<img data-orig-src="urn:270:00348.jpg" alt="南薄荷">
</figure>
<p>南薄荷，又名升陽菜。味辛，性溫。無毒。治一切傷寒頭疼，霍亂吐瀉，癰疽疥癩諸瘡等症。其效如神。</p>
<p>滇南處處產薄荷，老人作菜食，返白髮為黑，與別省不同。</p>
<p>——務本卷一上</p>

<h2>姜味草</h2>
<figure>
<img data-orig-src="urn:270:00349.jpg" alt="姜味草">
</figure>
<p>姜味草，味辛，性大溫。燥脾暖胃，進飲食，寬中下氣，療九種胃氣疼痛，面寒疼，胸膈氣脹，肚腹冷疼，嘔吐噁心，噎膈翻胃，五積六聚，痞塊疼痛，男子寒疝脹疼，婦人癥瘕作痛。</p>
<p>（附方）　治胃氣面寒疼痛。</p>
<p>姜味草為末，每服一錢熱酒服。</p>
<p>（奇方）　治五積六聚，痞塊疼痛。</p>
<p>（補註）　五積痞塊久積，蓋因陰陽不和偏盛，臟腑虛弱，風邪搏之，客邪不受，氣鬱痰結而成；或瘀血閉滯，留住而成積聚之症矣。</p>
<p>心積曰伏梁，起臍上，大如茶杯，每聚心下，日久不愈。令人胸膈脹滿，寒熱往來。從臍上疼走上至心下，脹疼一陣，冷汗遍體，令人心煩。從心下痛走至臍，令人腹脹，大便急而不下，氣疼一陣，冷汗遍身，手足俱冷。</p>
<p>（附心積方）</p>
<p>姜味草（三錢）　石菖蒲（一錢）　甘草（一錢）　厚朴（一錢）　草豆蔻（二錢）　共為末，每服（一錢），滾水點酒服，為丸亦可。</p>
<p>肝積曰肥氣，在左脅下，或方或圓，大如茶杯，或成硬塊，上至胸，下至腰脅，令人乍寒乍熱如瘧狀疼痛，口吐酸水，腰背把住，酸困難以屈伸自汗，手足冷。</p>
<p>（附肝積方）</p>
<p>姜味草（三錢）　青皮（五分）　川芎（二錢）　柴胡（一錢）　小茴香（二錢）　草豆蔻（三錢）　共為末，滾水點酒服一錢，或為丸。</p>
<p>脾積曰痞氣，痞塊在胃脘，形大如盤，脹硬成疼，吞酸吐酸，倒飽嘈雜，面黃，飲食不進，久不愈，令人大便成瀉，喜飲熱而惡寒冷。</p>
<p>（附脾積方）</p>
<p>姜味草（三錢）　吳茱萸（二錢）　草豆蔻（三錢）　吳神麯（二錢）　甘草（五分）　共為末，滾水點酒服，或為丸。</p>
<p>肺積曰息賁，在右脅下，大如杯，或方塊，或硬上胸膈成脹疼，寒熱往來，發時令人咳嗽吼喘，或成肺癰，右邊腰間把住痠疼。</p>
<p>（附肺積方）</p>
<p>姜味草（二錢）　薑黃（二錢）　白豆蔻（二錢）　木香（五分）共為末或為丸，每服一錢，滾水點酒服。</p>
<p>腎積曰奔豚，在小肚丹田之位，或形如彈丸，上至臍，或上下不定，或在膀胱，或在疝氣。發時令人疼痛，腰難屈伸，骨痿消瘦，面色焦黃。</p>
<p>（附腎積方）</p>
<p>姜味草（三錢）　姜智仁（二錢）　沉香（二錢）　荔枝核（七個焙）共為末，或為丸，每服一錢，滾水點酒服。</p>
<p>（又方）　治寒疝疼痛。</p>
<p>姜味草單劑為末，滾水點酒服。</p>
<p>（奇方）　治小兒蟲犯，肚腹疼痛，或嘔吐或瀉。</p>
<p>姜味草（五分）　點酒服，疼止後，服下蟲散下蟲。</p>
<p>——務本卷三</p>

<h2>香薷</h2>
<figure>
<img data-orig-src="urn:270:00350.jpg" alt="香薷">
</figure>
<p>香薷，味苦、辛，性溫。解表除邪。治中暑頭疼，暑瀉，肚腸疼痛，暑熱咳嗽，發汗，溫胃和中。</p>
<p>（附香薷飲）　治中暑發熱頭疼，煩渴出汗，腹痛水瀉，小便短少，身體作困。</p>
<p>香薷（二錢）　扁豆（二錢炒）　神麯（二錢）　梔子（二錢炒）　赤茯苓（三錢）　荊芥穗（一錢五分）　引用燈芯草煎服。</p>
<p>——務本卷三</p>

<h2>南蘇</h2>
<figure>
<img data-orig-src="urn:270:00351.jpg" alt="南蘇">
</figure>
<p>南蘇，味辛，性溫。無毒。治傷寒發熱，無汗頭痛，其效如神。</p>
<p>此草治一切風寒，痰湧結而霍亂轉筋，咳嗽吐痰、小兒風症，定痛止喘。梗，能補中益氣。根，能洗瘡祛風。子，能開胃健脾。同陳皮用，化痰疏風，作菜久食，令人白胖。</p>
<p>——務本卷一上</p>

<h2>紫蘇葉</h2>
<figure>
<img data-orig-src="urn:270:00352.jpg" alt="紫蘇葉">
</figure>
<p>紫蘇葉，味辛、香，性溫。入脾、肺二經。發汗，解傷風頭疼，定吼喘，下氣，寬膨，消脹、消痰。　蘇子，止咳嗽，降痰，定吼喘，下氣，消痰涎。</p>
<p>附蘇子散　治小兒久咳嗽，喉內痰聲如扯鋸，服藥不效，用之良效。老人久咳嗽吼喘者並效。</p>
<p>蘇子（一兩）　八達杏仁（一兩去皮尖）　年老人加白蜜（二錢）　共為末，大人每服三錢，小兒服一錢，白滾水送下。</p>
<p>——務本卷三</p>

<h2>豨薟草</h2>
<figure>
<img data-orig-src="urn:270:00353.jpg" alt="豨薟草">
</figure>
<p>豨薟草，味苦，性微寒。有小毒。治諸風風溼症，內無六經形症，外見半身不遂，口眼歪斜，痰氣壅盛，手足麻木，痿痹不仁，筋骨疼痛，濕氣流痰，癱瘓痿軟，風濕痰火，赤白癜風，鬚眉脫落等症。根，治婦人白帶。</p>
<p>附豨薟膏方　豨薟草不拘多少，搗汁、入沙鍋內熬成膏，日曬夜露九次後入藥。</p>
<p>全秦歸　熟地　甘草　共為末，入豨薟膏內，煉蜜為丸，每服三錢，水酒溫服。</p>
<p>論：豨薟草有小毒。用甘草和中解毒。用當歸、熟地補血養血。未治風寒先治血，血靜風自滅。</p>
<p>（附方）　治婦人白帶症。年少濕痰下注，用之效，老弱勿用。</p>
<p>豨薟草（五錢）　水煨，點水酒服。</p>
<p>玉泉丹，治男婦老幼咳嗽氣喘，吐咯黃痰，白沫口涎。</p>
<p>豨薟草不拘多少，水酒拌之，九蒸、九曬、九露為末，煉蜜為丸，每服三錢白滾水送下。</p>
<p>——務本卷三</p>

<h2>荊芥穗</h2>
<figure>
<img data-orig-src="urn:270:00354.jpg" alt="荊芥穗">
</figure>
<p>荊芥穗，味辛、苦，性微溫。上清頭目諸風，止頭痛，明目。解肺肝咽喉熱痛，消腫，除諸毒，發散瘡癰。治便血，止女子暴崩，消風熱，通肺氣鼻竅塞閉。</p>
<p>（附方）　治寒邪伏於肺腑，頭目眩疼，鼻流清涕，目珠脹疼，羞明怕日。</p>
<p>荊芥穗（一錢）　白菊花（一錢五分）　川芎（一錢）　梔仁（二錢炒）　引用燈芯草煎服。</p>
<p>（又荊芥湯）　治咽喉紅腫，乳蛾疼痛，飲食不下，發熱，口吐痰涎，頭痛。昔一人得傷寒症，頭疼發熱，咽喉腫痛，飲食不下。口吐痰涎，舌苔黃厚，用解表發散之藥不效，至十五、六日，得此方痊愈。</p>
<p>荊芥穗（五錢）　生甘草（二錢）　赤木通（二錢）　引用黑豆（十五粒）　水煎服。一服，喉疼止一半，二服，去黑豆加牛蒡子　連翹，三服痊愈。</p>
<p>——務本卷三</p>

<h2>青牛膝</h2>
<figure>
<img data-orig-src="urn:270:00355.jpg" alt="青牛膝">
</figure>
<p>青牛膝，一名紫花草、又名半邊蓮、又名半朵蓮、又名半枝蓮、一名半枝花、一名一枝蓮。味辛、酸，性微寒。通經絡，祛風熱，涼血熱。療疥癩膿窠瘡、血風癬瘡、腦漏鼻淵、流涕腥臭，利小便，治五淋白濁等症。</p>
<p>（附方）　治馬眼疥癩風癬等瘡，淋症便濁。</p>
<p>青牛膝不拘多少，採新鮮者，搗汁，點酒服，或煎湯，點酒服亦可。</p>
<p>（又方）　治腦漏頭眩疼，鼻淵濁涕，黃色清水，腥臭難堪，或鼻竅不通，不聞香臭。</p>
<p>青牛膝（五錢）　臘肉骨（火煅去油一錢好火腿骨良）　細黑豆（二十粒　焙炒）　水煎，點水酒服。</p>
<p>——務本卷二</p>

<h2>慈菇</h2>
<figure>
<img data-orig-src="urn:270:00356.jpg" alt="慈菇">
</figure>
<p>慈菇，味甘、微苦，性溫。主治厚腸胃，止咳嗽，痰中帶血，或咳血，嘔血。</p>
<p>（單方）　治肺虛咳血。</p>
<p>生慈菇（數枚　去皮搗爛）　蜂蜜（二錢）　米湯沫同拌勻，飯上蒸熟。熱服效。</p>
<p>——務本卷二</p>

<h2>牙齒草</h2>
<figure>
<img data-orig-src="urn:270:00357.jpg" alt="牙齒草">
</figure>
<p>牙齒草，一名牙拾草，生田中。味苦、澀，性寒。止赤白痢疾，大腸下血、婦人紅崩漏下，惡血。</p>
<p>（附方）　治赤白痢疾日久者。</p>
<p>牙齒草　山楂　各等份沙糖（二錢）　同煎服。</p>
<p>——務本卷二</p>

<h2>地地藕</h2>
<figure>
<img data-orig-src="urn:270:00358.jpg" alt="地地藕">
</figure>
<p>地地藕，味甘，性微寒。主治補養氣血，療婦人白帶紅崩。生新血，止尿血、鼻衄血、血淋，服之最良。</p>
<p>（附方）　治沙鼻不時流血、鼻衄。</p>
<p>地地藕　煎湯，三次服斷根。</p>
<p>——務本卷三</p>

<h2>地湧金蓮</h2>
<figure>
<img data-orig-src="urn:270:00359.jpg" alt="地湧金蓮">
</figure>
<p>地湧金蓮，味苦、澀，性寒。治婦人白帶，紅崩日久，大腸下血。</p>
<p>（單劑）　地湧金蓮　煎湯，點水酒服。又血症日久欲脫，用之，亦可以固脫。</p>
<p>——務本卷二</p>

<h2>天門冬、地龍松</h2>
<figure>
<img data-orig-src="urn:270:00360.jpg" alt="天門冬">
</figure>
<p>天門冬，味甘、微苦，性寒。入肺經，潤肺，止咳嗽、咳血，降肺氣逆脹。生吃治偏墜疝氣，或左或右腎子腫大。</p>
<p>（附方）　治偏墜氣疼，腎子腫大。</p>
<p>天門冬（五錢）　用生者，去皮，煨點水酒服。</p>
<p>（補註）　此藥熟煎，補肺，潤皮毛，悅顏色，止咳嗽、咳血。生煎利小便，下氣，清肺氣，治偏墜氣疼。</p>
<p>——務本卷二</p>
<p>地龍松，即天冬草也。以霜月其根始肥，故本草名為天冬。高尺許，葉細。世人但知其根之力，而不知其枝葉之功，勝於其根十倍。氣味甘、辛、苦，性平。無毒。專治一切九種氣疼，腎氣下陷，睪丸腫大，不拘左右子腫，服之。此草引火歸元，氣歸氣海，疼痛即消。久服此草，入煉和丸，每一日一丸，能五臟調和，六腑清潤，延年益壽，烏須黑髮，令人耳目清明，面似童顏色。</p>
<p>——範本卷八</p>

<h2>百部</h2>
<figure>
<img data-orig-src="urn:270:00361.jpg" alt="百部">
</figure>
<p>百部，味苦、微甘，性寒。入肺經，潤肺。治肺熱咳嗽、消痰、定喘、止虛勞咳嗽，殺蟲。</p>
<p>——務本卷二</p>

<h2>百合花</h2>
<figure>
<img data-orig-src="urn:270:00362.jpg" alt="百合花">
</figure>
<p>百合花，味甘、平、微苦，性微寒。入肺，止咳嗽、利小便、安神、寧心、定志。味甘者，清肺氣，易於消散。味酸者，斂肺，有風邪者忌用。</p>
<p>（附方）　治老弱虛暈，有痰有火，頭目眩暈。</p>
<p>百合花（三朵）　皂角子（七個　微焙）　或蜜或沙糖同煎服。</p>
<p>——務本卷二</p>

<h2>芋頭</h2>
<figure>
<img data-orig-src="urn:270:00363.jpg" alt="芋頭">
</figure>
<p>芋頭，味甘、麻。治中氣不足。久服補肝腎，添精益髓，又能橫氣。</p>
<p>——務本卷一下</p>

<h2>浮萍草</h2>
<figure>
<img data-orig-src="urn:270:00364.jpg" alt="浮萍草">
</figure>
<p>浮萍草，味苦，性寒。發汗解毒，治疥癩瘡癬，祛皮膚瘙癢之風。</p>
<p>——務本卷下</p>
<p>伏平草，或即浮萍。味苦，性寒。利膀胱積熱，洗皮膚之風，療婦人諸經客熱，清胎熱，婦人濕熱帶下，用之效。</p>
<p>——叢本卷中</p>
<p>水萍，氣味辛，性寒。無毒。主治暴熱身癢，下水氣，解表之藥。醫水腫最效，水毒能解。</p>
<p>——範本卷八</p>

<h2>山韭菜</h2>
<figure>
<img data-orig-src="urn:270:00365.jpg" alt="山韭菜">
</figure>
<p>山韭菜，一名長生草、一名不死草、一名野韭菜、一名野麥冬、一名書帶草。生山中，形似家韭，其葉稍大。味甘。作菜食，能養血健脾，強筋骨，增氣力。連根搗汁，治跌打損傷，敷患處，可散瘀血而止疼痛。根，同赤石脂搗爛，曬乾為末，擦刀斧傷，生肌長肉，神效。此刀傷之聖藥也。（四時常青，不畏霜雪，不開花，不落葉，作盆景佳。）</p>
<p>——務本卷一下</p>

<h2>蔥白</h2>
<figure>
<img data-orig-src="urn:270:00366.jpg" alt="蔥白">
</figure>
<p>蔥白，味辛，性溫。入手太陰經，入足陽明經，引諸藥遊於四經，專主發散，以通上下陰陽之氣。傷寒頭疼用之良效，傷寒頭疼用蔥、姜拌醬生吃效。少陰下利，清穀氣，表熱裡寒，古人白通湯主之，亦有蔥白之名。忌同蜜吃，吃之令腹疼、嘔吐，多吃昏神，致傷性命，切忌相犯。</p>
<p>——務本卷三</p>
<p>蔥，氣味辛。葉，性溫。根鬚，平。無毒。主治利五臟，達表和里，通關節，利二便，散風濕麻痹，腳氣，安胎最良。亦能治跌打損傷。</p>
<p>——範本卷八</p>

<h2>韭菜、韭菜子</h2>
<figure>
<img data-orig-src="urn:270:00367.jpg" alt="韭菜">
</figure>
<p>韭菜，味辛、咸，性溫。溫中下氣，補虛益陽，補腎興陽，泄精，除噎散結。主治吐血、衄血、尿血，生搗汁服，除胃脘瘀血，熟吃滑潤腸胃中積，或食金、銀、銅、鐵、錫器於腹內，吃之立下。</p>
<p>昔一婦人，誤吞金手圈一個於肚內，得此方服之，金手圈從大便中韭菜裹之，同糞而出。</p>
<p>韭菜（不拘多少）勿切，滾水炸熟，芝麻油拌服。</p>
<p>一小兒誤吞銅錢入腹，此方立效。</p>
<p>韭菜子（焙黃去白皮），味辛、咸，性溫。補腎肝、暖腰膝、興陽道、治陽痿。種玉方中不可無。婦人多食，生白淫白帶。</p>
<p>按韭菜多食動痰、動邪火、興陽泄精。婦人多吃生白帶。同牛肉食，令人生嘈雜病，昏神、昏眼目。</p>
<p>——務本卷三</p>
<p>韭菜，氣味辛、微酸，性溫。無毒。主治解肉脯毒，歸心、和臟腑，下氣、散血、利水、除胸腹冷痛，多食昏神損目，酒後勿食。春食宜人，夏食臭，冬食動宿疾，近根白者，溫中下氣，益陽止泄。</p>
<p>——範本卷八</p>

<h2>大蒜、青蒜</h2>
<figure>
<img data-orig-src="urn:270:00368.jpg" alt="大蒜">
</figure>
<p>大蒜，味辛，性溫。有小毒。祛寒痰。久吃生痰動火，興陽道，泄精。少用健脾，胃，消穀食，化肉食，解水毒。</p>
<p>按：大蒜，胃中有痰積，食之令人肚腹疼、嘔吐、氣脹。有胃氣疼者忌食，食之發胃氣疼，咳嗽忌食。有背寒，面寒者忌食。久食令人昏神，昏眼目，動肝氣，多食傷脾。</p>
<p>——務本卷三</p>
<p>青蒜，味辛，性溫。醒脾氣，消肉積，消穀食，動痰，動氣膨脹。解百毒，敷瘡神效。</p>
<p>按：青蒜多吃，令人胃中痰動，心胃嘈雜，傷肝昏眼目，咳嗽忌食。</p>
<p>——務本卷三</p>
<p>青蒜，氣味辛，溫。有小毒。主治解蠱毒，闢疫惡、瘴氣、蛇毒。亦療轉筋、腹痛，虛人服者反生痰，多食昏神。</p>
<p>——範本卷八</p>

<h2>射干</h2>
<figure>
<img data-orig-src="urn:270:00369.jpg" alt="射干">
</figure>
<p>射干，又名烏扇。味苦、辛，性微寒。有小毒。治咽喉腫痛，咽閉喉風，乳蛾、痄腮紅腫，牙根腫爛。療咽喉熱毒，攻散瘡癰，一切熱毒等症。</p>
<p>（附方）　治咽喉等症：</p>
<p>射干（二錢）　桔梗（二錢）　甘草（一錢）　連翹（一錢）　牛蒡（一錢）　梔子（一錢　炒）　黃芩（一錢）　元參（一錢）　山豆根（一錢）　防風（五分）　薄荷（五分）　水煎服。</p>
<p>若肺熱，加石膏；胃熱、大便結，加大黃　芒硝；血熱，加生地　赤芍　防風各（一錢）煨服。</p>
<p>又附吹喉散，治乳蛾、痄腮、咽喉疼痛，喉風痰塞等症，立效。</p>
<p>射干（五錢）　山豆根（三錢）　硼砂（五錢）　枯白礬（二錢）　冰片（五分）　雄黃（一錢）　以上六味，共為細末吹喉。一日即消散。</p>
<p>——務本卷三</p>

<h2>白藥子</h2>
<figure>
<img data-orig-src="urn:270:00370.jpg" alt="白藥子">
</figure>
<p>白藥子，味微苦，性平。入脾、肺、腎三經。主治補中益氣，斂肺氣，興陽道，治陽痿，止虛勞咳嗽，傷風日久咳嗽，良效。並治婦人白帶。</p>
<p>（附白藥湯）　治婦人白帶。</p>
<p>白藥子（三錢）　艾葉（二錢）　香附（一錢）　伏龍肝（二錢）　棉花子（三錢）　芡實（一錢　醋炒）　白果（五個）　煎服。</p>
<p>——務本卷三</p>

<h2>黃藥子</h2>
<figure>
<img data-orig-src="urn:270:00371.jpg" alt="黃藥子">
</figure>
<p>黃藥子，味苦，性大寒。不可入藥，醫馬之良藥也。</p>
<p>——務本卷三</p>

<h2>棕樹根、棕子</h2>
<figure>
<img data-orig-src="urn:270:00372.jpg" alt="棕樹根">
</figure>
<p>棕樹根，味苦、澀，性寒。治婦人血崩不止，男子五淋便濁，又治大腸下血。</p>
<p>（單方）　治膏淋七八日後，棕樹根單劑，不拘多少，煎點水酒服，立效。</p>
<p>——叢本卷中</p>
<p>棕子，味苦、澀平，性溫。主治婦人白帶，筋骨疼痛，半身不遂，五淋白濁，服之最良。</p>
<p>——範本卷十一</p>

<h2>仙茅</h2>
<figure>
<img data-orig-src="urn:270:00373.jpg" alt="仙茅">
</figure>
<p>仙茅，味辛、微咸，性溫。入腎肝二經。治老人失溺，補腎，興陽道，暖腰膝；又治婦人紅崩下血，攻癰疽，排膿。</p>
<p>（附方）　治婦人紅崩下血，以成漏症。</p>
<p>仙茅（三錢為末）　全秦歸　蛇果草　各等份，以後二味煎湯點水酒，將仙茅末送下。</p>
<p>（補註）　崩症日久，任督二脈虧損，脾氣虛而中氣下陷，腎氣虛而不能納血，猶已損之瓶，盛水必浸，故有漏症之說。此方秦歸養陰血，仙茅補任督而強陽道，則腎氣足而無漏症矣，更取蛇果草之就下以澀血。</p>
<p>（又方）　治癰疽結毒，毒漫無頭，色青黑者。</p>
<p>仙茅不拘多少（連根鬚）煎點水酒服，或以新鮮者搗爛敷之。有膿者潰，無膿者消。</p>
<p>——務本卷二</p>

<h2>獨葉一枝花</h2>
<figure>
<img data-orig-src="urn:270:00374.jpg" alt="獨葉一枝花">
</figure>
<p>獨葉一枝花<u>上有花，根有二子，服者延年輕身。味甘、辛。無毒。主治一切諸虛百損，五勞七傷，腰疼腿痛，其效如神。取根二子，用麥麵包好，入火內燒一時為末，救瘟疫。取花為末，擦各種毒瘡即愈，生肌長肉。此草同地草果搗爛曬乾為末，和丸，每服一錢以扁柏葉一錢</u>　同服之，烏須黑髮。單服地草果，治胃氣疼。</p>
<p>——務本卷一上</p>

<h2>秧草根</h2>
<figure>
<img data-orig-src="urn:270:00375.jpg" alt="秧草根">
</figure>
<p>秧草根，味甘、澀，性微寒。入肝脾二經，涼血止血。治大腸下血，婦人紅崩白帶，散經連綿。利小便，治五淋白濁，消血腫。</p>
<p>（附方）　治婦人紅崩下血，散經連綿，日久不止。</p>
<p>秧草根（二錢）　管仲（一錢）　水煨，點水酒服。</p>
<p>——務本卷二</p>

<h2>荸薺</h2>
<figure>
<img data-orig-src="urn:270:00376.jpg" alt="荸薺">
</figure>
<p>荸薺，味甘。治腹中熱痰，大腸下血。又能化銅。</p>
<p>——務本卷一下</p>

<h2>韭葉芸香草</h2>
<figure>
<img data-orig-src="urn:270:00377.jpg" alt="韭葉芸香草">
</figure>
<p>韭葉芸香草，味辛、微苦，性微寒。治山嵐瘴氣，不服水土，有感冒，風寒暑濕，或冒四時不正之氣，頭疼發熱，乍寒乍熱，體困痠軟，寒熱往來，似瘧非瘧，或發瘴瘧，胸膈膨脹，飲食無味，肚腹疼痛，嘔吐、水瀉等症。逢水毒可解。此草上有白毛者真，若無者非是，須辨之。</p>
<p>（附方）　治傷暑霍亂，嘔吐、水瀉，肚腹疼痛，頭疼，發熱怕寒，或中煙瘴，不服水土。</p>
<p>韭葉芸香草（一錢）　木瓜（五分）　蒼朮（一錢）　陳皮（一錢）　厚朴（一錢）　甘草（五分）　生薑（一片）　水煎服，忌油葷。</p>
<p>（單方）　治四時感冒，風寒暑濕，頭疼體困，乍寒乍熱，煩渴飲水，發熱不涼者，汗解而愈。</p>
<p>韭葉云香草（三錢）　水煎服。</p>
<p>（補註）　昔武侯入滇，得此草以治煙瘴。此草生永昌、普洱、順寧，茶山地方。形如蘭花，但葉有細白毛，且如韭葉，但韭葉則軟，芸香草硬。</p>
<p>——務本卷二</p>

<h2>鐵線草</h2>
<figure>
<img data-orig-src="urn:270:00378.jpg" alt="鐵線草">
</figure>
<p>鐵線草，生田邊曠野間，軟枝串地延蔓而生，稈細而赤，恰似鐵線，故名鐵線草。味甘、微苦、澀，性平。入肝，筋骨疼，行經絡，半身不遂，手足痙攣，痰火痿軟，筋骨痠疼，泡酒用之良效。搗爛敷瘡可愈。</p>
<p>（附方）　治筋骨疼痛。</p>
<p>鐵線草　小白淑氣花曬乾　秦歸　牛膝　桂枝　共入罐內泡酒，文武火煮一炷香，埋土內一夜去火，次日取出，臨臥服三杯。</p>
<p>（又方）　鐵線草　用口嚼敷久遠臁瘡，生肌。又刀傷、跌打損傷，止血收口。能接骨，良效。</p>
<p>（補註）　鐵線草要穿過路去，或石頭縫內直長順石，直遍過石頭去更好。</p>
<p>——務本卷三</p>

<h2>稗米</h2>
<figure>
<img data-orig-src="urn:270:00379.jpg" alt="稗米">
</figure>
<p>稗米，味辛、甘、苦，性微寒。無毒。宜脾益氣，亦堪作飯，能殺蟲。煮汁沃地，螻蟻皆死，忌之。</p>
<p>——範本卷五</p>

<h2>大麥芽</h2>
<figure>
<img data-orig-src="urn:270:00380.jpg" alt="大麥芽">
</figure>
<p>大麥芽，味平、甜，性溫。寬中下氣、止嘔吐、消宿食、止吞酸、吐酸、止瀉、消胃寬膈，並治婦人奶乳不收，乳汁不止。</p>
<p>（附方）　</p>
<p>大麥芽不拘多少煎湯服。</p>
<p>——務本卷二</p>

<h2>茅根</h2>
<figure>
<img data-orig-src="urn:270:00381.jpg" alt="茅根">
</figure>
<p>茅根，味甘，性寒。入胃、小腸二經。祛瘀血，通血閉，止吐血，衄血，治血淋，利小便，止婦人崩漏下血。</p>
<p>——務本卷二</p>

<h2>粳粟米、稻草</h2>
<figure>
<img data-orig-src="urn:270:00382.jpg" alt="粳粟米">
</figure>
<p>粳粟米<u>亦呼為稻米。治一切諸虛百損，補中益氣，強筋壯骨、生津、明目、長智。</u></p>
<p>梗，燒灰治走馬牙疳。糯者補中和胃，止瀉，生津液。主人面容嬌嫩，敷瘡。亦治頹頭瘡，神效。</p>
<p>——務本卷一上</p>
<p>秈米（音仙），即黏米，似粳而粒小，滇中有赤白二種，味甘，性溫。無毒。主治溫中益氣，養胃和脾，除濕止瀉。普濟方云：舊禾主治反胃（燒灰淋汁和粥，溫服甚效），蓋胃中有蟲能殺之，久服可以益壽，今閩中多服此米。</p>
<p>——範本卷五</p>
<p>稻草，味甘、平，性溫。無毒。主治寬中，寬腸胃，下氣，溫中止瀉，消牛、馬肉積，宿食。消小兒乳食結滯，肚腹疼痛。草節，走周身經絡，治筋骨痰火疼痛。</p>
<p>（附方）　一人食牛馬肉傷食，胸口嘈雜，嘔吐噁心，胸口脹滿微痛，不思飲食，麵皮黃瘦，腹飢，倒飽，食後梗食，膨脹。</p>
<p>稻草（五錢）　沙糖（一錢）　水煎，服三次效。</p>
<p>（又方）　治小兒飲食傷脾，久瀉不止，諸藥不效，得此方效。或桃、李、梨果傷脾作瀉亦治：</p>
<p>糯穀草（三錢）　砂仁（五分），煎服。久瀉，加真淮藥（二錢）</p>
<p>（又方）　治腿足筋骨疼痛，痰火發作，得此方痊愈。</p>
<p>稻草節（三錢　剪三分長）或服一百節或服五十節水煎服，奇效痛止。痰火濕腳氣，加薏苡仁（三錢）。</p>
<p>——務本卷二</p>

<h2>稷米</h2>
<figure>
<img data-orig-src="urn:270:00383.jpg" alt="稷米">
</figure>
<p>稷米，味甘，性寒。無毒。脾之谷，壓石毒，丹毒可解，和胃益脾，涼血解暑。多食令人發冷氣，同瓠子食尤甚，飲黍汁即瘥。</p>
<p>——範本卷五</p>

<h2>野粟</h2>
<figure>
<img data-orig-src="urn:270:00384.jpg" alt="野粟">
</figure>
<p>野粟，似田中之粟不異，高尺余。主治補中益氣，五勞虛燒神效。婦人乾血勞，服之亦效。</p>
<p>——範本卷四</p>

<h2>粟米</h2>
<figure>
<img data-orig-src="urn:270:00385.jpg" alt="粟米">
</figure>
<p>粟米，味鹹，微寒。主滋陰、養腎氣、健脾胃、暖中，反胃服之如神。治小兒肝蟲或霍亂吐瀉，肚疼變痢疾或水瀉不止，服之即效。用草連根，治轉食冷吐。</p>
<p>——務本卷一上</p>
<p>青粱米，味甘，性微寒。無毒。主治補中益氣，治胃痹熱中、消渴，止瀉痢、滑精，久食可辟穀長年。</p>
<p>——範本卷五</p>
<p>黃粱米，氣味甘，性微寒。無毒。和中、止霍亂瀉痢、除熱煩、利小便、祛風、解表，久服延年。</p>
<p>——範本卷五</p>

<h2>秫米</h2>
<figure>
<img data-orig-src="urn:270:00386.jpg" alt="秫米（音術）">
</figure>
<p>秫米（音術），味甘，性寒。無毒。肺之谷，利大腸。治漆瘡。患瘧，日夜寒熱不得眠者宜用。久食動風，小兒勿多食。</p>
<p>——範本卷五</p>
<p>蘆粟，氣味甘、澀，性溫。無毒。主治溫中、澀腸胃，止霍亂。黏米者與黍米同功。根煮汁，利小便、止喘嗽，中滿立瘥。治婦人橫生倒產，衣包不下，燒灰研細末，酒送下，即順產也。</p>
<p>——範本卷五</p>

<h2>玉麥須、玉蜀黍</h2>
<figure>
<img data-orig-src="urn:270:00387.jpg" alt="玉麥須">
</figure>
<p>玉麥須，味甜，性微溫。入陽明胃經，寬腸下氣，治婦人乳結紅腫，或小兒吹著，或睡臥壓著，乳汁不通，紅腫疼痛，怕冷發熱，頭痛體困。新鮮焙乾為末，不拘多少，引點酒服。其功神速。未可視為棄物而忽之也。</p>
<p>——叢本卷中</p>
<p>玉蜀黍，氣味甘，平。無毒。主治調胃和中，祛濕，散火清熱。所以，今多用此造酒，最良。</p>
<p>——範本卷五</p>

<h2>茭瓜</h2>
<figure>
<img data-orig-src="urn:270:00388.jpg" alt="茭瓜">
</figure>
<p>茭瓜，味甘，平。治腹內冷痛，小便出血效。</p>
<p>——務本卷一下</p>

<h2>神麯</h2>
<p>神麯，味甘，性平。寬中，扶脾胃以進飲食，消隔宿停留胃內之食，止瀉。氣虛者，能令出汗。</p>
<p>（附方）　治大人小兒泄瀉，肚腹疼痛或大瀉不止。</p>
<p>神麯（二錢　炒）　麥芽（二錢　炒）　杏仁（一錢五分　去皮尖）　引用真菜油（一二茶匙）　先入罐底，後放藥在內，入水煨服。</p>
<p>——務本卷二</p>

<h2>小仙草</h2>
<p>小仙草，味辛、苦，性微溫。發散瘡癰，走經絡，痰火筋骨疼痛，手足痿軟，除風濕寒熱。煎點水酒服。</p>
<p>——務本卷二</p>

<h2>水芭蕉</h2>
<figure>
<img data-orig-src="urn:270:00389.jpg" alt="水芭蕉（務本附圖）">
</figure>
<p>水芭蕉（務本附圖），生水內，短小無花，形似山芭蕉。此蕉只高尺余，所以不同。有大毒。採為末，若逢刀剮傷，毒破瘡，或遇蛇咬，蠍毒，敷上即愈。或中見血封喉之毒箭，剮患處，先用此藥搽上，用刀剮之不疼。此乃麻藥之神也。</p>
<p>——務本卷一上</p>

<h2>雙尾草</h2>
<figure>
<img data-orig-src="urn:270:00390.jpg" alt="雙尾草（務本附圖）">
</figure>
<p>雙尾草（務本附圖）<u>分雙尾，以此得名，味甘、辛。無毒。治一切大麻風，癩疾諸毒瘡，無名腫毒、癰疽發背，服之如神。取雙尾草一斤，熬成膏，服之，烏須黑髮。兼治一切陰虛火盛，婦人乾血勞症，小兒虛勞，先天不足。取根，煮酒，治一切痰火腳氣、手痿軟，或中風不語，半身不遂，早、午、晚飲三杯，神效。取葉，摻銅器如銀，其葉解諸毒藥。</u></p>
<p>——務本卷一上</p>

<h2>石梅</h2>
<figure>
<img data-orig-src="urn:270:00391.jpg" alt="石梅（務本附圖）">
</figure>
<p>石梅（務本附圖），生石上，此草非山梅、亦非家梅也。山梅樹大，石梅樹小，僅高數寸至尺余。葉黃色，梗硬黑色，子甚細小。味酸，無毒。採葉為末，每服（三錢）　用苦連翹湯下，治一切大瘡毒、大麻風、諸般癩疾，神效。採子食之，治九種氣疼。採花止血，敷傷處，皆效。</p>
<p>——務本卷一上</p>

<h2>芝麻菜</h2>
<p>芝麻菜，味甘、平，性微寒。治中風、中寒並暑熱之症。</p>
<p>——務本卷一下</p>

<h2>地精草</h2>
<figure>
<img data-orig-src="urn:270:00392.jpg" alt="地精草（務本附圖）">
</figure>
<p>地精草（務本附圖），此草生於山中，形似板枝，枝上有飛藤纏繞，葉綠色，紫梗，五月開小白花在枝上。味辣。有毒。用火炙過方可用。採取陰乾為末，治頭風傷目，中風不語，口眼歪斜，傷寒發熱，服之神效。</p>
<p>又有一種石出之地元藤，與此，形相似。而地元藤有大毒毒人，但見開黃花者，切不可採，用開白花者。</p>
<p>——務本卷一上</p>

<h2>羊奶地丁</h2>
<p>羊奶地丁，味苦，性微寒。入肝經，退熱。治寒熱往來，子午潮熱，發散風寒，解汗。</p>
<p>（附方）　治男婦虛勞發熱，忽寒忽熱。</p>
<p>羊奶地丁（五錢）　水煨，點水酒、童便服。</p>
<p>——務本卷二</p>

<h2>如意草</h2>
<figure>
<img data-orig-src="urn:270:00393.jpg" alt="如意草（務本附圖）">
</figure>
<p>如意草（務本附圖），此草生於𨹤山，形似小芭蕉，四葉無花，根似人形。味甘、苦，性寒。治一切虛症。以此草酒浸，名坎離酒，服之，輕身耐老。</p>
<p>——務本卷一上</p>

<h2>樓臺草</h2>
<figure>
<img data-orig-src="urn:270:00394.jpg" alt="樓臺草（務本附圖）">
</figure>
<p>樓臺草（務本附圖），此草生𨹤山中，形似艾葉，軟枝獨苗。味酸、甘，性熱。無毒。主治一切筋骨痿軟，脫陽、脫陰、夜多盜汗，婦人血崩即效。又治跌打損傷，接骨如神。取葉燒灰，治一切小兒黑痘及頂陷，服之神效。梗，治絞腸痧、肚疼或陰症，研末，酒服（三錢）　如神效。</p>
<p>——務本卷一上</p>

<h1>第三卷</h1>

<h2>石青苔</h2>
<figure>
<img data-orig-src="urn:270:00395.jpg" alt="石青苔">
</figure>
<p>石青苔，生石上或土山上，形似水青苔，其性不同。味辛、甘。採取，曬乾為末，能解毒藥性。有中毒者，服此即愈。敷瘡，功勝一筆勾。</p>
<p>——範本卷六</p>

<h2>水青苔</h2>
<figure>
<img data-orig-src="urn:270:00396.jpg" alt="水青苔">
</figure>
<p>水青苔，味甘、平，性熱。無毒。主治大小便虛冷，水瀉，陰寒亦解，暖臍甚佳。採取煅之為末，可搽疔瘡、黃水瘡，痘症頂陷亦有效。</p>
<p>——範本卷六</p>

<h2>石癬</h2>
<figure>
<img data-orig-src="urn:270:00397.jpg" alt="石癬">
</figure>
<p>石癬，又名白地膏，生石上，形如白森樣，形薄。味苦、澀，性寒。治赤白帶下，便濁，五淋疼痛。敷一切諸瘡，無名腫毒最良。</p>
<p>上有黑點者，必年深日久方能有之。得此最效，但不能多得。</p>
<p>——叢本卷中</p>
<p>白地膏，生山地上，形似蟲窩，亦同白森，或敷貼於石上，色白。性冷。採取敷大惡瘡、無名腫毒、湯火傷，調醋搽之如神效。或為末，調麻油搽痔瘡。民族地區治小兒生火，調麻油搽，火即散。又治臁瘡如神效。</p>
<p>——務本卷一上</p>

<h2>地卷草</h2>
<figure>
<img data-orig-src="urn:270:00398.jpg" alt="地卷草">
</figure>
<p>地卷草，生石上或貼地，綠細葉自捲成蟲形。一名蟲草，一名抓地松。民族地區呼為石上青苔，俗呼地卷絲，作菜食。味甘，寒。無毒。採取曬乾為末聽用，治鼻血效。治一切跌打損傷，骨碎筋斷，手足痿軟，煮酒常服即愈。不可生用，生則破血。</p>
<p>——務本卷一上</p>

<h2>靈芝草</h2>
<figure>
<img data-orig-src="urn:270:00400.jpg" alt="靈芝草">
</figure>
<figure>
<img data-orig-src="urn:270:00399.jpg" alt="靈芝草（務本附圖）">
</figure>
<p>靈芝草，此草生山中，分五色。俗呼菌子。赤芝，味甘，無毒。治胸中有積，補中，強智慧。服之輕身。</p>
<p>白芝，味辣。無毒。治一切肺痿癆咳，力能延年。</p>
<p>黑芝，味鹹，性平。無毒。補腎，通竅，利水，黑髮。</p>
<p>黃芝，味甘、辛，性平。無毒。熬膏久服，輕身延年。</p>
<p>青芝，味鹹。無毒。治眼目不明。</p>
<p>——務本卷一上</p>

<h2>帚菌</h2>
<figure>
<img data-orig-src="urn:270:00401.jpg" alt="帚菌">
</figure>
<p>帚菌，俗名笤帚菌。味甘，性平。無毒。主治和胃氣，祛風、破血、緩中。多食令人氣凝，少者舒氣。</p>
<p>——範本卷十一</p>

<h2>黃菌</h2>
<figure>
<img data-orig-src="urn:270:00402.jpg" alt="黃菌">
</figure>
<p>黃菌，味甘，性溫、平。得天地土濕之氣而生。雖能溫中健胃，但濕氣居多，食之往往令人氣脹。欲食者，須以姜同炙之，方能解其濕氣。世人多以大蒜同煮，以為有毒蒜黑，不知蒜見毒未必即黑，姜見毒則必黑，何若以姜驗之為愈也。</p>
<p>——範本卷十二</p>

<h2>大毒菌</h2>
<figure>
<img data-orig-src="urn:270:00403.jpg" alt="大毒菌">
</figure>
<p>大毒菌，其形似柳菌，亦生柳樹下。然柳菌其邊不朝上仰，此菌邊向上翻，食之即亡。解此菌毒，宜用苦茗、白礬為末，水調服可解。採此毒菌，煮銅器變色。</p>
<p>——範本卷十二</p>

<h2>松橄欖</h2>
<figure>
<img data-orig-src="urn:270:00404.jpg" alt="松橄欖">
</figure>
<p>松橄欖，味苦、甘，性微寒。治大腸下血、積熱之毒。療內外九種痔瘡。</p>
<p>（附方）治牙齒疼。</p>
<p>將松橄欖於疼牙上咬住，疼即止。</p>
<p>——務本卷三</p>

<h2>牛肝菌</h2>
<figure>
<img data-orig-src="urn:270:00405.jpg" alt="牛肝菌">
</figure>
<p>牛肝菌，氣味微酸、辛，性平。主治清熱解煩，養血和中。凡菌，冬、春生者，無毒；夏、秋生者，有毒；或帶赤色，自下卷上者，有大毒；或上無毛，下無紋者均勿食，恐有蛇過其下，食之令人毒殺，不可不慎也。未食，須以姜米驗之於先，若姜米色黑，必有大毒。既中其毒，須掘地漿水、或苦茶同明礬調水解之。</p>
<p>——範本卷十一</p>

<h2>羊脂菌</h2>
<figure>
<img data-orig-src="urn:270:00406.jpg" alt="羊脂菌">
</figure>
<p>羊脂菌，色白，味甘，性寒。無毒。主治清肺胃，去內熱。惟患冷疾腹痛泄瀉者忌食。</p>
<p>——範本卷十一</p>

<h2>青頭菌</h2>
<figure>
<img data-orig-src="urn:270:00407.jpg" alt="青頭菌">
</figure>
<p>青頭菌，氣味甘淡，微酸。無毒。主治眼目不明，能瀉肝經之火，散熱舒氣。婦人氣鬱服之最良。但不可多食，食之宜以姜為使。</p>
<p>——範本卷十一</p>

<h2>木上森</h2>
<figure>
<img data-orig-src="urn:270:00408.jpg" alt="木上森">
</figure>
<p>木上森，形似白森，貼於木上。採取，主治外科一切瘡毒，已出頭，未出頭，圍搽敷之，能消散。熬水洗癩瘡，其效如神。</p>
<p>一治楊梅結毒，年久不愈，用火煅為末，加冰片共研，調油搽立愈；並貼無名腫毒。</p>
<p>——範本卷九</p>

<h2>杉菌</h2>
<figure>
<img data-orig-src="urn:270:00409.jpg" alt="杉菌">
</figure>
<p>杉菌，氣味辛、平，性溫。無毒。主治心脾暴痛。先輩云：菌感天地陰陽濕之氣而生，多發人之冷氣，宜用生薑以解之。</p>
<p>——範本卷十一</p>

<h2>松菌</h2>
<figure>
<img data-orig-src="urn:270:00410.jpg" alt="松菌">
</figure>
<p>松菌，氣味苦，澀而淡，性平。專治小便不通或不禁，可以分利水道，亦治五淋白濁，食之最良。往往謂是菌為有毒者，非菌之有毒耳，以菌下多有蛇臥，故用姜以驗之，使人預知有毒無毒也。</p>
<p>——範本卷十一</p>

<h2>皂莢菌</h2>
<figure>
<img data-orig-src="urn:270:00411.jpg" alt="皂莢菌">
</figure>
<p>皂莢菌，有大毒。不宜食之。治有積垢作痛，泡湯飲之，令微瀉；若猶未已，再飲。多食此菌，令人恍惚。</p>
<p>——範本卷十一</p>

<h2>百葉尖</h2>
<figure>
<img data-orig-src="urn:270:00412.jpg" alt="百葉尖">
</figure>
<p>百葉尖，生山中石上，綠色，一條小葉，俗呼蜈蚣草。味酸、澀、甘。無毒。治一切跌打損傷，筋骨疼痛，四肢麻木，風濕痿軟。泡酒服之，其效如神。敷傷亦可。</p>
<p>——務本卷一上</p>
<p>蜈蚣草，味甘、酸、辛，性平。無毒。主治筋骨疼痛，左癱右瘓，半身不遂，偏枯麻木之症。以酒為引，其效如神。</p>
<p>——範本卷十一</p>

<h2>金星鳳尾草</h2>
<figure>
<img data-orig-src="urn:270:00413.jpg" alt="金星鳳尾草">
</figure>
<p>金星鳳尾草，味苦，性寒。（古本附註）解硫黃毒、升丹、輕粉毒。今用洗暴赤火眼，老年昏花，退翳膜遮睛。煎湯候溫，或洗或用筆管吹。</p>
<p>——叢本卷中</p>

<h2>接筋藤</h2>
<figure>
<img data-orig-src="urn:270:00414.jpg" alt="接筋藤">
</figure>
<p>接筋藤，形似皮條，有小葉，身上有毛，無花。氣味甘，性平。主治跌打損傷，散血和血，筋骨疼痛。以酒為使，服之即愈。</p>
<p>——範本卷六</p>
<p>筋骨草，生大川石上，亦有綠葉，無花。氣味甘、酸。無毒。主治筋骨疼痛，濕氣流痰，手戰腳軟，以燒酒為使立瘥。（筋骨草有二種，當細辨之）。</p>
<p>——範本卷五</p>

<h2>麻黃</h2>
<figure>
<img data-orig-src="urn:270:00415.jpg" alt="麻黃">
</figure>
<p>麻黃，味苦、辛，性溫。入肺經。治鼻竅閉塞不通，香臭不聞，寒邪入於太陰肺經，肺寒咳嗽。藥苗，散寒邪而發表汗。根節止汗，實表氣，固虛，清肺氣，消咽噎，噎即喉中梅核之氣，咽不下，吐不出是也。麻黃，氣虛弱者禁用，恐汗多亡陽。</p>
<p>（附方）　治傷風后，寒邪斂注於肺經，鼻塞不通，不聞香臭，鼻流濁涕，或成腦漏。</p>
<p>麻黃（五錢乳浸曬乾）　陳皮（三錢）　桔梗（二錢）　梔子（二錢炒）　川芎（二錢）　黑豆（三錢去殼炒）　共為細末，每服一錢，竹葉湯下。</p>
<p>——務本卷三</p>

<h2>鐵線牡丹</h2>
<figure>
<img data-orig-src="urn:270:00416.jpg" alt="鐵線牡丹">
</figure>
<p>鐵線牡丹<u>止嘔吐噁心，吞酸吐酸，痰呃逆反胃吐食，胸膈胃口作痛，飽脹慒滷，有暖胃進食之功，下行入腎，扶助命門相火衰弱，溫丹田，補火興陽。</u></p>
<p>（附方）　治反胃嘔吐，飲食胸膈飽脹，胃口疼痛，吞酸吐痰。鐵線牡丹（花蕊、葉、梗、根俱可用），為細末，每服一錢五分，滾水點酒服。忌魚、羊、蛋、蒜、生冷。</p>
<p>——務本卷三</p>
<p>鐵線牡丹，形似牡丹，延蔓而生。花開碧綠色，大瓣中又開細瓣。氣味苦。有微毒。主治一切瘡科，外敷內服。</p>
<p>——範本卷七</p>

<h2>繡球藤</h2>
<figure>
<img data-orig-src="urn:270:00417.jpg" alt="繡球藤">
</figure>
<p>繡球藤，生山中有水處。其藤貫串，有小細葉一撮，生於藤上。味苦，性微寒。無毒。主治一切下部生瘡，腎囊風癢。洗之，神效。治天疱瘡，焙乾細末，撒瘡上，三劑神效，俗呼楊梅結毒。又燒灰治鼻疳瘡，吹入鼻中。或中毒於肺，鼻不能聞香臭者，吹之，鼻竅即通。</p>
<p>——務本卷一上</p>

<h2>月下參</h2>
<figure>
<img data-orig-src="urn:270:00418.jpg" alt="月下參">
</figure>
<p>月下參，味苦、平，性溫熱。治九種胃氣疼痛，此藥能開胃健脾，消宿食，止面寒背寒，胸膈噎食，寬中調胃，痞滿肝積，左右脅痛，嘔吐作酸。</p>
<p>（附治噎食病奇方）　此病因飲食著氣而成，飲食不下，一下即噎食，令人胸膈脹滿，脅肋疼痛，肩背脹痛。</p>
<p>月下參（三兩）　檀香（三錢）　沉香（三錢）　白豆蔻（二錢）　木香（一錢）　共為細末，每服（二錢），開水點酒服。</p>
<p>（又治酒寒效方）　兼治胃氣、面寒背寒、痞塊、肝氣不舒、五積六聚、兩脅疼痛等症。</p>
<p>月下參（二兩）　廣木香（一錢）　丁香（二錢）　沉香（二錢）　肉桂（二錢）　共為細末，每服（一錢），燒酒送下。服後忌魚、羊、蛋、蒜、冷水、酸菜、苦菜，用之反性。</p>
<p>——務本卷二</p>

<h2>石南藤</h2>
<figure>
<img data-orig-src="urn:270:00419.jpg" alt="石南藤">
</figure>
<p>石南藤，又名搜山虎，味甘、微酸，性微溫。入肝、膽、小腸三經。治風寒濕痹傷筋，祛風，筋骨疼痛，利小便及莖中痛，熱淋初起，急速治效。生山石上者，走經絡更效。生土地上者，利小便效。</p>
<p>（附方）　治熱淋、莖中痛，或如膿糊住馬口。</p>
<p>石南藤（二錢）　木賊（八分）　甘草（一錢）　八仙草（二錢）　水煎，點水酒服。</p>
<p>——務本卷三</p>
<p>石南葉　氣味辛、苦，性平。主治散風堅骨，補內傷陰衰，利筋骨皮毛；亦治腎虛腳弱，風痹之要藥。</p>
<p>——範本卷十</p>

<h2>馬檳榔</h2>
<figure>
<img data-orig-src="urn:270:00420.jpg" alt="馬檳榔">
</figure>
<p>馬檳榔，即馬金囊、水檳榔。其仁有紋，盤旋似太極圖，又名太極子。味微苦澀、回甜，性涼。入肺、脾二經。清熱解煩渴。子，入藥，嚼之，飲水愈甜。治咽喉炎。</p>
<p>（附方）孕婦難產，氣滯血瘀難下，用：</p>
<p>馬檳榔（二錢）　當歸（五錢）　川芎（三錢）　車前子（一錢）　煎水服，有催生之效。體虛弱禁服。</p>
<p>——琴本</p>

<h2>甜葶藶子</h2>
<figure>
<img data-orig-src="urn:270:00421.jpg" alt="甜葶藶子">
</figure>
<p>甜葶藶子，又名麥藍菜。味苦、辛，性寒。主治下氣、定喘消痰、利小便、消水腫，療麵皮浮腫。</p>
<p>（附方）　治麵皮浮腫或咳嗽喘吼。</p>
<p>大腹皮　生桑皮　葶藶子　引用通草煎服。氣喘加蘇子。小便澀加木通　車前子。</p>
<p>——務本卷三</p>

<h2>白花地丁</h2>
<figure>
<img data-orig-src="urn:270:00422.jpg" alt="白花地丁">
</figure>
<p>白花地丁，氣味苦、甘，性平。清熱解毒，散瘀消腫。主治酒痔、血痔、牝痔、牡痔，痔瘡生管。單劑煎點水酒服。醫家諸藥不效，服此神效。</p>
<p>——務本卷二</p>

<h2>細辛</h2>
<figure>
<img data-orig-src="urn:270:00423.jpg" alt="細辛">
</figure>
<p>細辛，白花者可用，紫花者不入藥。味苦、辛，性溫。陰中之陽也。祛風明目，止頭風疼，療牙齒疼，攻癰疽毒瘡。</p>
<p>（附方）　治癰疽紅腫咬痛。</p>
<p>細辛，不拘等分，煎湯，點水酒服。有膿者潰，無膿者散。</p>
<p>——務本卷二</p>

<h2>苦遠志</h2>
<figure>
<img data-orig-src="urn:270:00424.jpg" alt="苦遠志">
</figure>
<p>苦遠志，味甘、微苦，性微寒。入心、肝、脾三經，養心血，鎮驚寧心，定驚悸，散痰涎，療五癇，角弓反張，驚搐，口吐痰涎，手足戰搖，不省人事。縮小便，治赤、白便濁，膏淋，滑精不禁，點滴不收，良效。</p>
<p>（附方）治滑精不禁，點滴不收，頭暈耳鳴，腰痛，小腹脹痛。</p>
<p>苦遠志（三錢）　水煎，點水酒服。滑精加金櫻子（一錢），　白濁加臭椿皮（一錢），赤濁加土茯苓（二錢）。</p>
<p>（又方）治癇症驚搐，手足戰搖，角弓反張，不省人事，口吐痰涎。</p>
<p>苦遠志（五錢）　膽南星（一錢）　皂角子（十五粒）　引用沙糖，水煎服。</p>
<p>（又方）治同前。</p>
<p>苦遠志（三錢）　豬牙皂（一錢）　石菖蒲（一錢）　膽南星（一錢）　辰砂（三分）　（另末）　琥珀（五分）　（另為末）　引用燈芯煎藥，調二味服。</p>
<p>——務本卷三</p>

<h2>紫花地丁</h2>
<p>紫花地丁，味苦，性寒。破血，解諸瘡毒。攻癰疽腫毒。治疥癩癬瘡，九種痔瘡。消腫。</p>
<p>（單方）治小兒走馬牙疳，潰爛腥臭，用：</p>
<p>紫花地丁根，不拘多少，用新瓦焙為末，搽潰爛處愈。</p>
<p>——叢本卷上</p>
<p>紫花地丁，即丁蒿，一名地丁。今處處有，苗覆地，有五色，紫花者多用入藥。氣味苦、辛，性寒。無毒。破血。主治一切癰疽發背，痔漏，疔腫瘰瘤，無名腫毒惡瘡，服之，點無灰酒下。</p>
<p>——範本卷三</p>

<h2>黃參</h2>
<figure>
<img data-orig-src="urn:270:00425.jpg" alt="黃參">
</figure>
<p>黃參，滇中昭通最多。細葉黃花，軟枝，根大而肥。𨹤山亦有。氣味甘，性微溫。無毒。</p>
<p>主治補五臟，安精神，定魂魄，止驚悸，除邪氣，明目，開心益智。久服，輕身延壽。療腸胃中冷，心腹鼓痛，胸脅逆滿，霍亂吐逆，調中，止消渴，通血脈，破堅積，令人不忘。</p>
<p>一治五勞七傷，諸虛百損，消胸中痰多嘔噦，補五臟六腑，保中守神，治肺痿及癇症，冷氣上逆，傷寒不下飲食，虛夢紛紜者加之。止煩躁，變酸水。消食開胃，調中治氣，殺金食藥毒。治肺脾陽氣不足，肺氣虛促，短氣少氣，補中暖中，泄心脾胃肺中邪火，止渴，生津液。</p>
<p>一治男婦一切虛勞，發熱自汗，眩暈頭痛，反胃吐食，痎瘧，滑瀉久痢，小便頻數、淋瀝，中風中暑，痿痹，吐血、嗽血、下血，血淋血崩，胎前產後。諸病立瘥。</p>
<p>——範本卷三</p>

<h2>抽筋草</h2>
<figure>
<img data-orig-src="urn:270:00426.jpg" alt="抽筋草">
</figure>
<p>抽筋草，又名蟲兒被單。味微苦，性涼。入肝、脾二經。消水腫，治風濕筋骨疼，水煎服。外敷瘡毒，效。</p>
<p>——於本卷下</p>

<h2>土人參</h2>
<figure>
<img data-orig-src="urn:270:00427.jpg" alt="土人參">
</figure>
<p>土人參，味甘，性寒。補虛損勞疾。婦人服之補血。</p>
<p>——務本卷一下</p>

<h2>土茯苓（金蕎麥）</h2>
<figure>
<img data-orig-src="urn:270:00428.jpg" alt="土茯苓">
</figure>
<p>土茯苓，一名冷飯糰，子名仙遺糧。味苦、微澀，性平。治五淋、赤白濁，兼治楊梅瘡毒。</p>
<p>（附方）　治婦人紅崩白帶。</p>
<p>土茯苓　水煨，引用紅沙糖治紅崩，白沙糖治白帶。</p>
<p>（又方）　治楊梅瘡毒。</p>
<p>土茯苓（或一兩或五錢）　水酒濃煎服。</p>
<p>（又方）　治大毒瘡紅腫。</p>
<p>土茯苓　為細末，好醋調敷。</p>
<p>（補註）　子名仙遺糧，治楊梅結毒，丹流等症。</p>
<p>——務本卷二</p>

<h2>金絲蓮</h2>
<figure>
<img data-orig-src="urn:270:00429.jpg" alt="金絲蓮">
</figure>
<p>金絲蓮，形與地荷葉相似，延蔓而生。葉有六方，花開五瓣，黃色似鈴，又名金獅鈴。氣味甘、苦，性微寒。專治包傷打傷，或無名腫毒，或筋骨疼痛。熬水熏蒸即愈。</p>
<p>——範本卷七</p>

<h2>山茶花</h2>
<figure>
<img data-orig-src="urn:270:00430.jpg" alt="山茶花">
</figure>
<p>山茶花，氣味甘、微辛。專治一切大腸下血，肺中有瘀血或吐血之症，急用此花煎湯服之。無花，即葉亦可，但不如花之神效也。均宜以童便為使。</p>
<p>——範本卷十</p>

<h2>滇中茶葉</h2>
<figure>
<img data-orig-src="urn:270:00431.jpg" alt="滇中茶葉">
</figure>
<p>滇中茶葉，氣味甘、苦，性微寒。主治下氣消食，去痰除熱，解煩渴，並解大頭瘟、天行時症。此茶之巨功，人每以其近而忽之。</p>
<p>——範本卷十</p>

<h2>金剛杵</h2>
<figure>
<img data-orig-src="urn:270:00432.jpg" alt="金剛杵">
</figure>
<p>金剛杵，色青質脆，如仙人掌而似杵形，故名。味苦，性寒。有小毒。主治一切丹毒、單腹脹、水氣、血腫之症。燒灰為末，用冷水送下，一次可消，不可多服。若生用，性同大黃、芒硝之烈。欲止其毒，雙手放在冷水內即解也。民族地區呼為冷水金丹。用者須審虛實，慎之！</p>
<p>——務本卷一上</p>
<p>金剛杵，滇中最多，人用以為牆。其性寒。通大小便、胸中食積，痞塊能消。民族地區用此同蕎麵搗為丸。治臟結瘟病，服一丸即通瀉之。</p>
<p>——範本卷四</p>

<h2>白桄子</h2>
<figure>
<img data-orig-src="urn:270:00433.jpg" alt="白桄子">
</figure>
<p>白桄子，俗名白脬。氣味甘、微酸，性平。主治肺癰咳嗽，清痰解熱，凡血風瘡及筋骨疼痛，皆能療治。</p>
<p>——範本卷十</p>

<h2>大紅袍</h2>
<figure>
<img data-orig-src="urn:270:00434.jpg" alt="大紅袍">
</figure>
<p>大紅袍，又名野黃豆、鏽釘子。味苦、微澀，性溫。調經活血，止血除瘀。</p>
<p>（附方）　治婦人血崩不止。</p>
<p>大紅袍（五錢）　鑽地風（五錢）　煨紅糖服即止。</p>
<p>（又方）　耳底發炎疼痛。</p>
<p>大紅袍鮮根　擠汁滴注。</p>
<p>又治胃氣疼　大紅袍煮雞蛋吃。</p>
<p>——於本卷下</p>

<h2>黃花地丁</h2>
<figure>
<img data-orig-src="urn:270:00435.jpg" alt="黃花地丁">
</figure>
<p>黃花地丁，味苦、微辛，性寒。發散瘡癰，解瘡毒腫痛。入肺，消痰、定喘、止咳嗽，肺痿等症。</p>
<p>（單方）　治久遠咳嗽，痰喘氣粗，喉內如拽鋸之聲，夜臥不寧。用：</p>
<p>黃花地丁（二錢蜜炒）　響鈴草（二錢蜜炒）　竹葉為引，煎湯服之。</p>
<p>——叢本卷上</p>

<h2>黃花草</h2>
<figure>
<img data-orig-src="urn:270:00436.jpg" alt="黃花草">
</figure>
<p>黃花草，生田邊。串枝，開黃花，結黑小子。味苦，性寒。主治熱結火症，日夜燒不退，五經血燥，煎服立愈。</p>
<p>——範本卷六</p>

<h2>三葉草</h2>
<figure>
<img data-orig-src="urn:270:00437.jpg" alt="三葉草">
</figure>
<p>三葉草，味辛、微苦，性微溫。治瘡瘍腫毒，發散瘡癰，點水酒服。</p>
<p>——務本卷二</p>

<h2>藍花接骨草</h2>
<figure>
<img data-orig-src="urn:270:00438.jpg" alt="藍花接骨草">
</figure>
<p>藍花接骨草，氣味酸、甘，性平。主治筋骨疼痛，風濕麻木，半身不遂，跌打損傷。筋骨碎斷者，包敷患處，可以接續，其效如神。</p>
<p>——範本卷十二</p>

<h2>紫金皮</h2>
<figure>
<img data-orig-src="urn:270:00439.jpg" alt="紫金皮">
</figure>
<p>紫金皮，味辛、苦，性溫。有毒。入肝脾二經，行十二經絡。治筋骨疼痛，風濕寒痹，麻木不仁，癱瘓痿軟，濕氣流痰，暖筋，止腰疼。治婦人血寒腹痛，吃之良效。炙用燒酒炒。</p>
<p>（附方）　治男婦筋骨疼痛，痰火痿軟，濕氣流痰。紫金皮（二錢酒炙）　秦歸（五錢）　川牛膝（三錢）　羌活（三錢）　木瓜（三錢）　用好酒（五斤）</p>
<p>重湯煎一炷香時取出，去火毒，露一宿方可用。</p>
<p>——叢本卷下</p>

<h2>鐵刺枝</h2>
<figure>
<img data-orig-src="urn:270:00440.jpg" alt="鐵刺枝">
</figure>
<p>鐵刺枝，一名刺枝。硬枝鐵梗，開小白花，冬秋無花，似鐵釘刺，多出石旁。味苦，無毒。採取曬乾為末，治酒毒衝心，胃中結疼，或成酒蟲、酒龜，在腹內作痛不能忍者，服之效。</p>
<p>取楊梅根同此刺枝根共為末，治癱瘓痰軟。每服三錢，用無灰酒下，神效。忌蘿蔔。</p>
<p>——務本卷一上</p>

<h2>赤木通</h2>
<figure>
<img data-orig-src="urn:270:00441.jpg" alt="赤木通">
</figure>
<p>赤木通，一名野蒲桃根，又名金剛散。味酸、苦，性寒。利膀胱積熱，消偏墜下氣，走經絡，定痛，散乳結腫痛，治癰瘡，排膿，通利五淋、赤白便濁，止玉莖痛。</p>
<p>（附方）　治膀胱偏墜、疝氣疼痛。</p>
<p>赤木通（三錢）　小茴香（一錢炒）　吳茱萸（五分）　水煎點水酒服。疝氣加　橘核（一錢炒）　荔枝核（七個炒）　為末，亦照前點水酒服。</p>
<p>——務本卷三</p>

<h2>五爪金龍</h2>
<figure>
<img data-orig-src="urn:270:00442.jpg" alt="五爪金龍">
</figure>
<p>五爪金龍，即五爪藤。生山野中，葉五片並生，開綠色小花，結果似葡萄。味辛，性溫。入肝、腎二經。消炎腫，接筋骨，止血，治風濕疼痛。</p>
<p>（附接骨方）　鮮五爪龍　赤木通　搗爛敷患處，神效。</p>
<p>——於本卷下</p>

<h2>茵芋</h2>
<figure>
<img data-orig-src="urn:270:00443.jpg" alt="茵芋">
</figure>
<p>茵芋，氣味辛、苦，性溫，有小毒。專治一切風濕麻木，手足拘攣，筋骨疼痛，左癱右瘓，用酒為引，其功甚佳。</p>
<p>——範本卷十</p>

<h2>臭椿皮</h2>
<figure>
<img data-orig-src="urn:270:00444.jpg" alt="臭椿皮">
</figure>
<p>臭椿皮，味苦、微辛，性微溫。止婦人白帶、崩血，止大腸下血。治赤白便濁，各種氣痛寒痛。</p>
<p>（附方）　治心氣疼，面寒、背寒，胃氣疼。</p>
<p>臭椿皮　用新瓦焙乾，黃色為末，每服（一錢五分），熱燒酒服。</p>
<p>——務本卷二</p>

<h2>五抓刺</h2>
<figure>
<img data-orig-src="urn:270:00445.jpg" alt="五抓刺">
</figure>
<p>五抓刺，硬枝，枝上生葉，葉五抓，綠紅色。主治傷寒，不問陰症似陽症，陽症似陰症、傳經，不傳經，服之即愈。</p>
<p>——範本卷三</p>

<h2>刺腦包</h2>
<figure>
<img data-orig-src="urn:270:00446.jpg" alt="刺腦包">
</figure>
<p>刺腦包，又名刺老苞、鵲不宿。味苦、辛，性涼。入脾、腎二經。治風濕疼、胃疼，跌打損傷。</p>
<p>（附方）骨折，用鮮根搗碎，酒炒熱敷。</p>
<p>——於本卷下</p>

<h2>法羅海</h2>
<figure>
<img data-orig-src="urn:270:00447.jpg" alt="法羅海">
</figure>
<p>法羅海，一名土川芎，又名法落梅。產東川，葉似黃萊菔，根有菊花心。味辛、微苦，性大溫。入肺、脾二經。專治面寒、背寒、胃氣、心氣、肝氣疼，肺部疼，兩肋脹疼。用新瓦焙為末，每服一錢，熱燒酒服。</p>
<p>（附方）治胃寒疼，年久不愈。</p>
<p>法羅海（三錢）　延胡索（二錢）　薏苡仁（五錢）　白朮（土炒三錢）　煎服。</p>
<p>——叢本卷中</p>

<h2>當歸</h2>
<figure>
<img data-orig-src="urn:270:00448.jpg" alt="當歸">
</figure>
<p>當歸，味辛、微苦，性溫。其性走而不守，引血歸經。入心、肝、脾三經。止腹痛、面寒、背寒痛，消癰疽，排膿定痛。</p>
<p>附方　治面寒、背寒、肝氣疼。</p>
<p>當歸　不拘多少，新瓦焙乾為末，引用燒酒服。</p>
<p>——叢本卷中</p>

<h2>前胡</h2>
<figure>
<img data-orig-src="urn:270:00449.jpg" alt="前胡">
</figure>
<p>前胡，味苦辛，性寒。陰中陽也。解散傷風傷寒發汗要藥。止咳嗽，升降肝氣，明目退翳，除內外之痰，有推陳治新之功。</p>
<p>（附方）治傷風頭痛，發熱怕寒，身體困疼，鼻流清涕。前胡（一錢）　陳皮（一錢）　甘葛（一錢）　枳殼（五分）　蘇葉（五分）　黃芩（一錢）　荊芥（五分）　薄荷（五分）　引用生薑（一片）。水煎服。忌油葷。</p>
<p>（又方）治反胃。</p>
<p>昔一人，得翻胃，吐食不安之症，得此方服效。前胡（十兩打碎，忌鐵器）　白酒（五斤）　共入沙罐內，重湯煮二炷香，取出，俟冷。每用將酒燉化，熱飲三杯，七日痊愈。忌魚、羊、蛋、蒜。（白酒即清燒酒）。</p>
<p>——務本卷三</p>

<h2>梣子</h2>
<figure>
<img data-orig-src="urn:270:00450.jpg" alt="梣子">
</figure>
<p>梣子，味辛、微苦，性微溫。陰也。入厥陰肝經，行厥陰滯塞之氣，止肝氣左脅疼痛，下氣，消膨脹，行陽明乳汁不通。</p>
<p>（附單方）治婦人乳結不通，紅腫結硬疼痛，惡寒發熱。</p>
<p>干梣子（細末二錢）　有新鮮梣子，搗汁，點水酒服。</p>
<p>——務本卷三</p>

<h2>奶漿藤</h2>
<figure>
<img data-orig-src="urn:270:00451.jpg" alt="奶漿藤">
</figure>
<p>奶漿藤，又名通光散、通關散。莖心有白奶漿流出。味苦、澀、性寒。主治通乳、利尿、祛痰，清火。</p>
<p>（附方）　治喉痛、牙痛。</p>
<p>奶漿藤（三錢）　板蘭根（三錢）　水煎服。（又方）　乳汁不通，用奶漿藤（三錢）　當歸頭（三錢）　白芍（三錢）　川芎（三錢）　王不留行（二錢）　煎服。</p>
<p>——永和本</p>

<h2>茜草</h2>
<figure>
<img data-orig-src="urn:270:00452.jpg" alt="茜草">
</figure>
<p>茜草，味苦，性寒。止吐血，行血，破瘀血，走經絡，止筋骨疼痛。</p>
<p>——務本卷三</p>
<p>茜草，此草生，始𨹤山，今處處有之。葉似棗葉，三五對生，頭尖下闊，近根部色紫，可以染絳。氣味苦，性寒，無毒。滇中尤佳。主治寒濕、風痹、黃疸、補中、止血、內崩下血、膀胱不足、踒跌、蠱毒，久服益精氣，輕身。又苗根主痹及熱中傷跌折。治六極傷心肺，吐血，瀉血。止鼻洪尿血、產後血暈、月經不止、帶下、撲損瘀血、泄精、陽痿、瘡癢，排膿。酒煎服。</p>
<p>通經脈，治骨節風痛，活血行血。採葉塞鼻。可止鼻血衄。</p>
<p>——範本卷十一</p>

<h2>雙葉參</h2>
<figure>
<img data-orig-src="urn:270:00453.jpg" alt="雙葉參">
</figure>
<p>雙葉參，又名蘿蔔參。味苦、回甜，性平。入肝、腎二經。主治男子腎虛、腰脊痛、遺精，婦女經閉腹痛。</p>
<p>（附方）　婦人不育，月事不調。用雙葉參煮雞或豬肉吃。</p>
<p>——永和本</p>

<h2>艾葉</h2>
<figure>
<img data-orig-src="urn:270:00454.jpg" alt="艾葉">
</figure>
<p>艾葉，味苦，性溫。治安胎、止吐血、紅崩下血、赤白帶、下元虛冷。</p>
<p>（附方）　治大腸下血，在糞前。</p>
<p>艾葉　煎湯服，最效。</p>
<p>（附案）　昔一人吐血不止，用艾葉煨湯，點童便，服之即愈。</p>
<p>——務本卷二</p>

<h2>野蒿</h2>
<figure>
<img data-orig-src="urn:270:00455.jpg" alt="野蒿">
</figure>
<p>野蒿，味苦，性平。塞鼻止血，破血散血。血瘤、血鼠、血風等症最良。</p>
<p>——範本卷七</p>

<h2>天門精</h2>
<figure>
<img data-orig-src="urn:270:00456.jpg" alt="天門精">
</figure>
<p>天門精，一名天名精。稟天地清淑之氣，故味甘而辛，性寒。無毒。專療傷折、金瘡，拔腫毒疔癰，兼能下氣，祛瘀血，除血瘕，利小便，逐積水，除結熱，止渴煩，追小蟲，去濕痹，逐痰涎，止吐血，敷治蛇螫毒諸傷。噙於口內，可療纏喉風。</p>
<p>——範本卷十</p>

<h2>小白菊</h2>
<figure>
<img data-orig-src="urn:270:00457.jpg" alt="小白菊">
</figure>
<p>小白菊，氣味苦、辛，性平。無毒。主治能明目而清頭風。久服可以頭無眩暈疼痛，目無障翳，兼除胸中煩熱，安腸胃，利五臟，調四肢。作枕可以明目。</p>
<p>——範本卷十一</p>

<h2>還陽參</h2>
<figure>
<img data-orig-src="urn:270:00458.jpg" alt="還陽參">
</figure>
<p>還陽參，一名天竹參、一名萬丈深、一名竹葉青。味甘、平，性大溫。無毒，治諸虛百損，五勞七傷，氣血衰敗，頭暈耳鳴，心慌怔忡，婦人白帶漏下，肝腎虛弱，任督二脈損傷，其應如響。如肺熱者忌用。吃之，恐動火燥熱，令人咳血，或痰上帶血絲，或出鼻血，煩躁不安。</p>
<p>（單方）　治諸虛百損，五種勞症，虛勞蓐勞，白帶漏下，頭暈耳鳴，心慌怔忡，婦人內傷任督，下元虛寒，不能受胎者用。</p>
<p>還陽參（四兩）　烏骨雞（一隻去腸，將參入腹內）　煮爛去皮油，將肉曬乾，骨用新瓦焙黃色，肉骨共為細末，或用蜜為丸，桐子大，或為末。每早服二錢，滾水下。若忌用煨雞肉，豬肉、牛肉俱可，每次用參三錢。枝葉敷癰疽亦效。</p>
<p>——叢本卷上</p>

<h2>紫背草</h2>
<figure>
<img data-orig-src="urn:270:00459.jpg" alt="紫背草">
</figure>
<p>紫背草，一名山苦菜。味苦，性寒。解發表汗，退諸經客熱，勞燒發熱，攻瘡疥、膿窠瘡，涼血，解熱毒。又子午發熱，面黃，形體消瘦，午刻後怕冷作寒，手足冷麻，頭疼，飲食無味，不思飲食；申刻五心煩熱，煩渴，飲茶水，遍身熱如火灼，咳嗽吐痰，三更以後，微汗方涼。頭暈耳鳴，心慌怔忡，先吃此藥，身有大汗，熱止後，吃健脾滋陰之藥，痊愈。</p>
<p>（附方）　紫背草（三錢）　煎湯點水酒、童便服。</p>
<p>（又方）　攻毒瘡、膿窠、疥癩。</p>
<p>紫背草煎湯點酒服。</p>
<p>——務本卷三</p>

<h2>紫背天葵草</h2>
<figure>
<img data-orig-src="urn:270:00460.jpg" alt="紫背天葵草">
</figure>
<p>紫背天葵草，俗呼紫背鹿含草。味辛，有小毒。形似蒲公英，綠葉紫背。採取曬乾，搗爛為末，敷大惡瘡，神效。若誤服之，汗出不止，不知人事，速用綠豆、甘草解之。</p>
<p>——務本卷一上</p>
<p>天葵，味苦、辛，性寒。散諸瘡腫毒，攻癰疽，排膿，定痛。治瘰癧，消散結核。治婦人奶結，乳汁不通，紅腫疼痛，乳癰、乳岩，堅硬如石。服之，或潰或散。</p>
<p>——務本卷三</p>

<h2>蒲公英</h2>
<figure>
<img data-orig-src="urn:270:00461.jpg" alt="蒲公英">
</figure>
<p>蒲公英，又名婆婆丁。味苦、平，性微寒。治婦人乳結、乳癰，紅腫疼痛，乳筋梗硬作腫脹，服之立效。敷諸瘡腫毒、疥癩癬瘡，利小便，祛風，消諸瘡毒，散瘰癧結核，止小便血，治五淋癃閉，利膀胱。</p>
<p>（附奇方）　治瘰癧結核，痰核繞項而生，立效。</p>
<p>蒲公英（三錢）　香附（一錢）　羊蹄根（一錢五分）　山慈姑（一錢）　大薊（獨根二錢）　虎掌草（二錢）　小一支箭（二錢）　小九牯牛（一錢）　水煎，點水酒服。</p>
<p>（單方）　治乳汁不通</p>
<p>蒲公英（三錢不效用五錢）　水酒煎服。</p>
<p>——務本卷三</p>
<p>蒲公英，一名黃花綠葉草。得水之沖氣，故味甘、平。無毒。入肝、胃二經，解毒。形似車前草之葉，微瘦小細長，獨苗，開黃花，葉上微有白毛。</p>
<p>主治小兒痘疹後感疔毒，癰疽鎖喉，偏腫或楊梅等症，服之立效。</p>
<p>——範本卷九</p>

<h2>菊花參</h2>
<figure>
<img data-orig-src="urn:270:00462.jpg" alt="菊花參">
</figure>
<p>菊花參，一名金錢參。形似菊花，貼地而生，採取用之。味甘、苦。無毒。專治五勞七傷，諸虛百損，形體羸瘦，五心發燒等症，最良。</p>
<p>煮雞食補血。</p>
<p>煮豬肉食補腎。</p>
<p>煮羊肉食補氣。</p>
<p>單食此參，退虛燒熱症，神效。</p>
<p>——務本卷一上</p>
<p>金錢參，一名菊花參，又名一棵松，味微甘、苦，性微寒。治勞傷虛熱不退，血氣虛弱，形體消瘦，午後怯冷，夜間發熱，五心煩熱，天明出汗、盜汗等症。男婦老幼，並皆治之。</p>
<p>（附方）　金錢參（五錢）　嫩母雞（一隻去腸入參於雞腹內）　水煮爛服之。</p>
<p>（又方）　不用雞，單劑水煎，用童便點亦可。</p>
<p>——務本卷二</p>

<h2>土參</h2>
<figure>
<img data-orig-src="urn:270:00463.jpg" alt="土參">
</figure>
<p>土參，味甘、平，性微溫。治損傷氣血，調養元氣，五勞七傷，諸虛百損，益氣滋陰。</p>
<p>（補註）　沙參、土參，枝葉相同，但根不同。沙參根皮粗，體輕。土參根皮細，體重。土參根小，沙參根大。</p>
<p>——叢本卷上</p>

<h2>半邊蓮</h2>
<figure>
<img data-orig-src="urn:270:00464.jpg" alt="半邊蓮">
</figure>
<p>半邊蓮，生水邊濕處，軟枝綠葉，開水紅小蓮花半朵。氣味苦、甘、淡，性平。無毒。主治血痔、牡痔、牝痔、羊乳痔、雞冠痔、翻花痔及一切瘡毒，最良。枝葉熬水，洗諸毒瘡、癬，其效如神。</p>
<p>——範本卷八</p>

<h2>荷包草</h2>
<figure>
<img data-orig-src="urn:270:00465.jpg" alt="荷包草">
</figure>
<p>荷包草，味甘、平，性寒，無毒。主治婦人五夜發熱、虛勞等症。小兒疳熱，眼目赤痛，煎湯服之，神效。久服可祛勞蟲，令人肥胖。</p>
<p>——範本卷六</p>

<h2>金絲接骨草</h2>
<figure>
<img data-orig-src="urn:270:00466.jpg" alt="金絲接骨草">
</figure>
<p>金絲接骨草，味辛、甘，平。治筋骨疼痛，痰火痿軟。水煎，點酒服，或泡酒用。</p>
<p>金絲接骨草（五錢）　全秦歸（五錢）　川牛膝（五錢）　桂枝（三錢）　木瓜（三錢）　用好酒三斤，文武火煮一炷香時，取出，去火毒，早晚服之效。</p>
<p>又藥酒方　專治半身不遂，風痰痿軟，筋骨疼痛，痰火等症，奇效。</p>
<p>金絲接骨草（一兩）　加秦歸（五錢）　熟地（三錢）　杭芍（一錢半）　秦艽（二錢）　茯苓（三錢）　沙參（三錢炙）　千年健（五分）　鑽地風（五分）　川芎（三錢）　獨活（一錢半）　川牛膝（二錢）　生地（三錢）　五加皮（一錢半）　杜仲（二錢）　防風（一錢）　川烏（二錢炙）　寄生（二錢）　固脂（二錢）　木瓜（三錢）　生草（五分）　好酒五斤　加龍眼　陝棗不拘多少，文武火煮一炷香時，取出，去火毒，早晚燉熱，服數杯，立效。忌豬頭、鴨、魚、羊、蛋、蒜及生冷之物。</p>
<p>——叢本卷下</p>

<h2>羊肚參</h2>
<figure>
<img data-orig-src="urn:270:00467.jpg" alt="羊肚參">
</figure>
<p>羊肚參，味苦、辛，性微溫。無毒。性走足厥陰，養血，補肝，強筋骨，舒經活絡。治手足痿軟，半身不遂，流痰血痹等症。（風、寒、濕氣合而成痹，血虛不仁而為痹。）筋骨疼痛，濕氣走注。癧癤、風痛。木瓜為使，燒酒為引。久服生血養血，延年益壽。</p>
<p>（補註奇方）</p>
<p>羊肚參（八兩）　秦歸（三兩）　川芎（一兩五錢）　木瓜（五錢）　川牛膝（五錢）　石南藤（五錢）　虎骨（一兩酥炙）　八仙草（一兩）　用好燒酒八斤，將藥裝貯布袋，扎口，文武火重湯煮三炷香，冷定，不拘時，燉熱飲。</p>
<p>（附案）昔一人，半身不遂，手足頑痹不仁，筋骨疼痛。用羊肚參（三兩）　木瓜（一兩）　燒酒二斤，煮三炷香，淨土中埋一宿，去火毒，臨臥燉熱，每飲三杯，旬日愈。</p>
<p>——務本卷二</p>

<h2>無風自動草</h2>
<figure>
<img data-orig-src="urn:270:00468.jpg" alt="無風自動草">
</figure>
<p>無風自動草，味鹹、酸，性溫。無毒。主治男子精寒，婦人血虛而子宮久冷，不能受胎。以附子（一分）　此草（一分）　共為細末，研泥為丸，入於子宮，可受孕也。男子一服而精暖也。亦能治虛症脫陽，腎氣崩散，服之即效。兼治風濕疼，點水酒服。</p>
<p>——務本卷一上</p>

<h2>雙果草</h2>
<figure>
<img data-orig-src="urn:270:00469.jpg" alt="雙果草">
</figure>
<p>雙果草，味苦、微甘，性寒。治膏淋白濁，利小便，止腰疼，疝氣疼。</p>
<p>——務本卷二</p>

<h2>千張紙</h2>
<figure>
<img data-orig-src="urn:270:00470.jpg" alt="千張紙">
</figure>
<p>千張紙，此木實似扁豆而大，中實如積紙，薄似蟬翼，片片滿中，故有兜鈴千張紙之名。入肺經，定喘，消痰；入脾胃經，破蠱積，通行十二經氣血，除血蠱、氣蠱之毒。又能補虛、寬中、進食。民族地區呼為三百兩銀藥者，蓋其治蠱得效也。</p>
<p>——《圖考》卷三十六　引《滇南本草》</p>

<h2>雞肝散</h2>
<figure>
<img data-orig-src="urn:270:00471.jpg" alt="雞肝散">
</figure>
<p>雞肝散，味微苦，性涼。入肝、肺二經。治感冒發熱，虛燒不退。水煎服效。</p>
<p>——於本卷下</p>

<h2>假蘇</h2>
<figure>
<img data-orig-src="urn:270:00472.jpg" alt="假蘇">
</figure>
<p>假蘇，一名荊芥，南方呼為姜芥。花似掃帚，夏末採之。然滇南之荊芥與別省不同，惟南荊芥功效不同。味辛，性溫。無毒。主治口眼歪斜，通利血脈，化瘀血死血，驅風利竅，治頭風如神。用此治跌打損傷，並敷毒瘡亦效。治吐血，清目，疏風化痰，養肌，筋骨疼痛，解酒即醒，目昏，效如神。勐籠地區作菜食，令不染瘟疫。兼之，男婦老幼從不落齒，皆呼為穩齒菜。</p>
<p>——務本卷一上</p>

<h2>獅子草</h2>
<figure>
<img data-orig-src="urn:270:00473.jpg" alt="獅子草">
</figure>
<p>獅子草，其根有九頭，故名九頭獅子草。味苦、辛，性溫，有毒，陰中之陽藥也。主治風熱積毒，臟腑不和。通十二經絡，散瘡癰，退黃疸。積熱注於血分，肌肉成疥癩瘡疾，或多食牛馬，積熱成瘡，或楊梅結毒，一切風熱等症，服之神效。</p>
<p>——範本卷九</p>

<h2>丹參</h2>
<figure>
<img data-orig-src="urn:270:00474.jpg" alt="丹參">
</figure>
<p>丹參，味微苦，性微寒。色赤象火。入心經。補心，生血，養心，定志，安神寧心，健忘怔忡，驚悸不寐，生新血，去瘀血，安生胎，落死胎。一味可抵四物湯補血之功。</p>
<p>——叢本卷上</p>

<h2>穀精草</h2>
<figure>
<img data-orig-src="urn:270:00475.jpg" alt="穀精草">
</figure>
<p>穀精草，味微苦、甜，性溫，無毒。入肝脾二經，為清熱明目之品。治喉痹、牙痛、退翳膜、散火熱，療瘡瘍。</p>
<p>——於本卷下</p>

<h2>芭蕉花</h2>
<figure>
<img data-orig-src="urn:270:00476.jpg" alt="芭蕉花">
</figure>
<p>芭蕉花，味酸、咸，性溫。主治寒痰停胃，嘔吐噁心，吞酸吐酸，反胃吐呃，飲食飽脹，嘔吐酸痰，胸膈脹滿飽悶，胃口肚腹疼痛，暖胃散痰。咸能軟堅。</p>
<p>（附方）治反胃，吐呃飲食酸痰，胃口肚腹疼痛，胸膈飽脹。</p>
<p>芭蕉花（二錢）　水煎，點水酒服，忌魚、羊、生、冷、蛋、蒜。</p>
<p>——務本卷三</p>

<h2>虎鬚草</h2>
<figure>
<img data-orig-src="urn:270:00477.jpg" alt="虎鬚草">
</figure>
<p>虎鬚草，味辛、微苦，性溫。入肺脾二經。主治虛勞發熱。服之，悅人顏色，身體健胖。服用羊蹄筋，同煨食，但肺有痰火者食之，令人作喘，肺虛寒者良，肺熱者忌。</p>
<p>——務本卷三</p>
<p>虎鬚草，形似劍尖，綠葉。氣味辛、苦，入手太陰、足陽明。主治諸虛百損，婦人勞。久服延年，五經虛熱最良。</p>
<p>——範本卷三</p>

<h2>山慈姑</h2>
<figure>
<img data-orig-src="urn:270:00478.jpg" alt="山慈姑">
</figure>
<p>山慈姑，味甘、微辛，性微寒。入脾、肺二經。收斂肺氣。消陰分之痰，止咳嗽，治喉痹，止咽喉痛，止血澀血，大腸下血，痔漏瘡癰之症。</p>
<p>（單方）　治痔瘡，漏下，膿血癰疽，毒瘡紅腫不出頭者，有膿出頭，無膿即散，水煨點水酒服。</p>
<p>——叢本卷下</p>

<h2>土茯苓（光菝葜）</h2>
<figure>
<img data-orig-src="urn:270:00479.jpg" alt="土茯苓">
</figure>
<p>土茯苓，氣味甘淡，無毒。主治食之當谷不飢，調中止泄，健行不睡，健脾胃，強筋骨，去風濕，利關節，楊梅瘡。服之最良。或誤服輕粉、水銀毒，周身筋骨疼痛，同防風　銀花　白鮮皮　煎服，月餘神效，輕則半月。滇中方可用。</p>
<p>——範本卷三</p>

<h2>萆薢</h2>
<figure>
<img data-orig-src="urn:270:00480.jpg" alt="萆薢">
</figure>
<p>萆薢，味苦、微酸，性平。入肝、脾、膀胱經。治風寒濕氣，經絡、腰膝疼痛，遍身頑麻，利膀胱水道，赤白便濁。</p>
<p>——叢本卷中</p>

<h2>水菖蒲</h2>
<figure>
<img data-orig-src="urn:270:00481.jpg" alt="水菖蒲">
</figure>
<p>水菖蒲，味辛、苦，性溫。治九種胃氣疼痛，用一寸九節者良，新瓦焙黃為末，燒酒吃一錢，良效。</p>
<p>（又一方）</p>
<p>九節菖蒲（四兩）　香附子（一兩）　吳茱萸（二兩）為丸，每服二錢，滾水點酒服。</p>
<p>——叢本卷下</p>

<h2>山藥</h2>
<figure>
<img data-orig-src="urn:270:00482.jpg" alt="山藥">
</figure>
<p>山藥，味甘，性溫。無毒。治傷中，補虛羸，除寒熱邪氣，補中益氣，長肌肉，強陰。久服之，耳目聰明，輕身長肌，延年益壽。</p>
<p>——務本卷一上</p>

<h2>牛尾參</h2>
<figure>
<img data-orig-src="urn:270:00483.jpg" alt="牛尾參">
</figure>
<p>牛尾參，味辛，性溫。治氣血虛弱傷損，遺精冷淋，調精養神。久服填精補髓，延年種子。</p>
<p>（附方）　牛尾參（五錢）　煮雞肉、豬肉皆可。</p>
<p>——務本卷二</p>

<h2>蘭花草</h2>
<figure>
<img data-orig-src="urn:270:00484.jpg" alt="蘭花草">
</figure>
<p>蘭花草，味苦、辛，性寒。治五淋便濁，利小便，除濕熱。</p>
<p>（附方）　治婦人赤帶、或紅白相間，或下陰作癢，小便急脹。</p>
<p>蘭花草（三錢）　紅牛膝（二錢）　地膚子（一錢）　水煎，點水酒服。</p>
<p>附案　昔一人常患鼻血之症，每月數次，服此草，斷其根，其效甚遠。</p>
<p>——務本卷二</p>

<h2>蘭花雙葉草</h2>
<figure>
<img data-orig-src="urn:270:00485.jpg" alt="蘭花雙葉草">
</figure>
<p>蘭花雙葉草，此草生山中朝陽處。形似蘭花，雙葉對生，根下微帶黃色。冬天開草花。味甘，性微溫。有微毒。主治一切眼目雲翳遮睛，服之即愈。又能救一切水腫、氣腫、血腫。</p>
<p>——務本卷一上</p>

<h2>石斛</h2>
<figure>
<img data-orig-src="urn:270:00486.jpg" alt="石斛">
</figure>
<p>石斛，味甘、淡，性平。升也，陰中之陽也。平胃氣，能壯元陽，升托，發散傷寒。</p>
<p>（補註）傷寒陽症，傳入陰經，半表半裡，或表症陷入於裡，有升托發汗解表之功。退虛勞發熱；截寒熱往來，形如瘧症；治濕氣傷經，故筋骨疼痛；升托，散濕氣把住腰膝疼痛，不得屈伸，祛濕散寒，止疼痛。</p>
<p>石斛湯：昔有一女子，因身染風感寒，平素陰血虛弱，寒邪伏於三陰經，形如勞症。用石斛湯退勞熱，反作頭疼發熱，煩渴飲水，身熱如火烙，服後劑，身出酸汗，汗後身涼，又用滋陰降火湯痊愈。</p>
<p>又石斛湯治虛勞發熱，午前乍寒怕冷，午後發熱煩渴，頭疼體困，飲食無味，自汗盜汗，耳內蟬鳴，頭暈心慌，手足痠麻之症，用：</p>
<p>石斛（二錢）　黃柏（五分炒焦）　地骨皮（錢半炙）鱉甲（二錢）　秦艽（一錢）　生地（一錢八分）　薄荷（三分）　點童便煎服。</p>
<p>（補註）石斛湯治勞熱發燒，病反倒重，後二日或三日退熱者病好治，服藥身涼者輕，服此方身反熱者死。</p>
<p>——叢本卷下</p>

<h2>雞腎參</h2>
<figure>
<img data-orig-src="urn:270:00487.jpg" alt="雞腎參">
</figure>
<p>雞腎參，形如雞腎，故名。葉如蛤螞葉，綠色，初生無稈，鋪地，中發一稈，開白花，根生一對雌雄果，皮薄。今市所賣，乃珠子參，用之無功。為末，可作刀瘡藥。味甘、微辛，性溫。無毒。治虛損勞傷氣血，凡肝腎虛弱者，用之最良。</p>
<p>（單方）治虛損勞傷，或煮雞或豬肉、或黃牛肉亦可。</p>
<p>——務本卷二</p>

<h2>盤龍參</h2>
<figure>
<img data-orig-src="urn:270:00488.jpg" alt="盤龍參">
</figure>
<p>盤龍參，又名綬草。味甘，性溫。入肺、肝、腎三經。滋陰補虛，治腰脊痛、遺精，諸虛百損。</p>
<p>（附驗方）　產後體虛：盤龍參（二兩）　煮雞吃。</p>
<p>——於本卷下</p>

<h2>傘骨草</h2>
<figure>
<img data-orig-src="urn:270:00489.jpg" alt="傘骨草">
</figure>
<p>傘骨草，氣味甘甜。主治健脾，利水通淋，婦人白帶，煎湯服之最良。</p>
<p>——範本卷十</p>

<h2>淡竹葉</h2>
<figure>
<img data-orig-src="urn:270:00490.jpg" alt="淡竹葉">
</figure>
<p>淡竹葉，味甘、淡，性寒。治肺熱咳嗽，肺氣上逆。治虛煩，發熱不眠，退虛熱，止煩熱。煎點童便服。</p>
<p>——務本卷二</p>

<h2>銅線草</h2>
<figure>
<img data-orig-src="urn:270:00491.jpg" alt="銅線草">
</figure>
<p>銅線草，生荒地大水邊。形同鐵線，紅潤而圓，粗若筋，長尺余。氣味甘甜。走肝經。能活血、生血、養血，點酒散血。專治跌打損傷，骨碎筋斷，筋骨疼痛，除濕祛風，解熱，治痿軟痰火，同酒煮服，最效。骨斷，搗敷患處能接；打傷之處，敷之亦愈。又能治瘡毒。即年久筋骨疼痛，煎服立瘥。或服過升藥，筋骨冷者，服之能暖。亦能解水銀之毒。燒灰存性為末，酒服，治疔瘡毒。</p>
<p>——範本卷九</p>

<h2>青竹葉</h2>
<figure>
<img data-orig-src="urn:270:00492.jpg" alt="青竹葉">
</figure>
<p>青竹葉，味苦，性寒。入心肺，瀉火。治肺氣上逆喘促，降肺氣，止咳，寬中消熱。同燈草煎服。</p>
<p>——叢本卷下</p>

<h2>毛竹葉</h2>
<figure>
<img data-orig-src="urn:270:00493.jpg" alt="毛竹葉">
</figure>
<p>毛竹葉，生荒野間，形似竹葉，生一小枝，葉上有毛，俗呼土淡竹葉。味甘、苦。無毒。治婦人血虛發熱，大燒成癆。服之神效。亦能利大小便，治熱疾成血淋。服此竹葉，能分陰陽而退骨蒸勞熱。</p>
<p>——務本卷一上</p>

<h2>地龍</h2>
<figure>
<img data-orig-src="urn:270:00494.jpg" alt="地龍">
</figure>
<p>地龍，一名蚯蚓，又名蛐蟮。味苦、辛，性寒。祛風。治小兒瘛瘲驚風，口眼歪斜，強筋，治痿軟。</p>
<p>（附方）　治小兒急熱驚風，手足瘛瘲。</p>
<p>地龍（五條洗白）　硃砂（二分）　將地龍搗爛，入硃砂調服。</p>
<p>（又方）　治小兒腎囊腫大或硬用之。</p>
<p>蚯蚓糞不拘多少　冰片（二分）　共為末，芝麻油調搽，或菜油亦可。</p>
<p>——務本卷三</p>

<h2>白螺粉</h2>
<figure>
<img data-orig-src="urn:270:00495.jpg" alt="白螺粉">
</figure>
<p>白螺粉，味鹹，性溫。消痞積，治五積六聚，肚腹寒冷久痛，噎膈，飲食不下。燒酒為引，沖服。</p>
<p>——叢本卷下</p>

<h2>田螺</h2>
<figure>
<img data-orig-src="urn:270:00496.jpg" alt="田螺">
</figure>
<p>田螺，味微咸，性大寒。解酒毒，止嘔吐、噁心，反胃。</p>
<p>（附單方）　治單腹脹疼，良效。</p>
<p>田螺（一個）　蔥頭（三個）　麝香（二分）共搗爛填臍內，上用帕束定，過一宿，以利為度。</p>
<p>（又方）　治腋臭方。</p>
<p>田螺（一個）　冰片二分　將田螺搗爛入磁器內，入冰片。隔一宿化為水，將水搽兩腋下，臭自止。此方治好數十人，兩腋體臭氣立效。</p>
<p>——條本卷三</p>

<h2>南螺</h2>
<figure>
<img data-orig-src="urn:270:00497.jpg" alt="南螺">
</figure>
<p>南螺，味甘。滋陰降火，清理肺氣。</p>
<p>——務本卷一下</p>

<h2>旱螺</h2>
<figure>
<img data-orig-src="urn:270:00498.jpg" alt="旱螺">
</figure>
<p>旱螺，味鹹，性微寒。無毒。治瘰癧癰疽毒瘡。生山岩者，殼治反胃病。肉入冰片，治痔瘡。</p>
<p>昔一人得反胃病，胸膈飽脹，飲食不下，下喉即吐，口涎並出，後得此方，服之即愈。</p>
<p>旱螺殼，新瓦焙乾為末，每服一錢，好春茶湯送下。</p>
<p>——務本卷三</p>

<h2>滇池赤蝦</h2>
<figure>
<img data-orig-src="urn:270:00499.jpg" alt="滇池赤蝦">
</figure>
<p>滇池赤蝦，與下江性不同。氣味甘，性溫。有小毒。主治小兒風火遊腫，敷之可愈。作羹，治鱉症及痘瘡不起，烏頭，服之最良。下乳汁亦效。男子陽縮可解。</p>
<p>——範本卷七</p>

<h2>白蝦</h2>
<figure>
<img data-orig-src="urn:270:00500.jpg" alt="白蝦">
</figure>
<p>白蝦能降氣定喘。作羹，止腦痛而去胃中痰涎。</p>
<p>——範本卷七</p>

<h2>山螃蟹</h2>
<figure>
<img data-orig-src="urn:270:00501.jpg" alt="山螃蟹">
</figure>
<p>山螃蟹，味鹹，性寒。強壯筋骨，走經絡，橫行絡分。爪甲破血，催生，治難產，治癥瘕瘀血，塊積疼痛，腹中有子，名縱橫子，壯藥中用之。</p>
<p>（單方）山螃蟹搗爛，敷棒瘡疼，立效。</p>
<p>（單方）治婦人產後兒枕瘀血疼，良效。</p>
<p>山螃蟹　不拘多少，新瓦焙乾，燒酒燉熱服之。</p>
<p>——叢本卷下</p>

<h2>蟹</h2>
<figure>
<img data-orig-src="urn:270:00502.jpg" alt="蟹">
</figure>
<p>蟹，氣味鹹，性寒。有小毒。主治胸中邪氣熱結痛，喎僻面腫。解結散血，療漆瘡，養精益氣，散諸熱，治胃氣，理經脈，消食。以醋食之，利去五臟中煩悶氣，益人。產後肚疼，瘀血不下者，以酒食之。筋骨折傷者，生搗炒熏之。可解鱔魚毒，治瘧疾及黃疸，塗疥瘡。滴耳內可醫聾。生不可同柿及荊芥食之，發霍亂，動風。惟木香汁可解。</p>
<p>——範本卷七</p>

<h2>土狗</h2>
<figure>
<img data-orig-src="urn:270:00503.jpg" alt="土狗">
</figure>
<p>土狗，一名地虎，一名地狗。味甘，性平。入胃，利小便，消水腫，上半身腫痛者，用頭身上半節；下半身腫痛者，用身子下半節，去足翅方可用；上下俱腫，全用。用新瓦焙乾，每服五個。滾水服效。鮮用。</p>
<p>——叢本卷下</p>

<h2>䗫𬠜</h2>
<figure>
<img data-orig-src="urn:270:00504.jpg" alt="䗫𬠜">
</figure>
<p>䗫𬠜<u>不服水土，瘴瘧爐煙，立效。</u></p>
<p>（附方）　䗫𬠜（五、七個新瓦焙乾，去足翅）為末，用燒酒服。</p>
<p>——務本卷三</p>

<h2>鮬魚</h2>
<figure>
<img data-orig-src="urn:270:00505.jpg" alt="鮬魚">
</figure>
<p>鮬魚，味甘，肉嫩。煮食，令人下元有益，中不脫氣，不炎火，添精補髓，能補三焦之火。</p>
<p>——務本卷一下</p>

<h2>白魚</h2>
<figure>
<img data-orig-src="urn:270:00506.jpg" alt="白魚">
</figure>
<p>白魚，味辛，性寒。無毒。治癰疽諸瘡，腫毒疥癩，同大蒜食之，效。</p>
<p>——務本卷一下</p>

<h2>鯽魚</h2>
<figure>
<img data-orig-src="urn:270:00507.jpg" alt="鯽魚">
</figure>
<p>鯽魚，味甘。和五臟，通血脈。與五味煮食，補虛損，溫中下氣，痢疾痔漏之症。作羹食，治胃弱而補中；又治婦人陰疳諸瘡；又殺蟲消積。頭，燒灰治癩瘡。</p>
<p>——務本卷一下</p>
<p>鯽魚，一作鮚魚。氣味甜，平。無毒。和五味煮食。主治虛羸，溫中下氣。治腸中瘀垢，痔漏最良。作羹養胃，調中益氣。</p>
<p>鯽魚黃老者，熬膏貼瘡效。</p>
<p>——範本卷七</p>

<h2>鯉魚</h2>
<figure>
<img data-orig-src="urn:270:00508.jpg" alt="鯉魚">
</figure>
<p>鯉魚，味甘，性平。治婦人懷孕身腫，痢疾水瀉，冷氣存胸。又治小兒風痰，作羹食。</p>
<p>——務本卷一下</p>
<p>鯉魚，味甘，性平。無毒。煮食。主治咳逆上氣，黃疸，止渴；治水腫、腳滿，下氣；一治懷妊身腫及胎氣不安；下水行氣，利小便。作鱠，溫補，去冷氣，痃癖氣塊，橫關，伏梁，結在胸腹作痛，定喘，亦治男婦暴痢反胃尤效。忌同犬肉食。膽，苦，性寒。無毒。治目赤熱痛，青盲，明目，久服強骨益氣。點眼，去膜翳，雀盲即明。滴耳治聾。</p>
<p>——範本卷七</p>

<h2>金線魚</h2>
<figure>
<img data-orig-src="urn:270:00509.jpg" alt="金線魚">
</figure>
<p>金線魚，滇中有名。出昆池中，多生石洞有水處，晉寧多有之。味甘甜、美，性平、溫。無毒。主治潤五臟，養六腑，通津液於上竅。治胃中之冷痰。食之，滋陰調元，暖腎添精。久服輕身延年。</p>
<p>——務本卷一下</p>

<h2>青魚</h2>
<figure>
<img data-orig-src="urn:270:00510.jpg" alt="青魚">
</figure>
<p>青魚，味甘，性寒。無毒。治脾、肺、胃三經之氣。能和中養肝明目，滋陰調元，暖腎填精。膽為眼科要藥。</p>
<p>——務本卷一下</p>

<h2>灣鰤</h2>
<figure>
<img data-orig-src="urn:270:00511.jpg" alt="灣鰤">
</figure>
<p>灣鰤，《本草》一名黃顙、一名黃䰲。氣味甘、辛，性平。無毒。主治諸般冷積痞塊，五寒能退，九種氣疼能止。溫中理氣，虛症可療，亦不可多食。</p>
<p>——範本卷七</p>

<h2>泥鰍</h2>
<figure>
<img data-orig-src="urn:270:00512.jpg" alt="泥鰍">
</figure>
<p>泥鰍，味甘、淡，性平。煮食，主治五勞、五熱，小兒脾胃虛弱，久服可以健胃補脾，令人白胖。治諸瘡百癬，通血脈而大補陰分。</p>
<p>——務本卷一上</p>

<h2>花魚</h2>
<figure>
<img data-orig-src="urn:270:00513.jpg" alt="花魚">
</figure>
<p>花魚，味甘，性平。無毒。主治補腎添精、養肺，止咳嗽。食之，令人肌膚細膩而解諸瘡，最效。燒灰服之，治瘧疾冷症。</p>
<p>——務本卷一下</p>

<h2>鱔魚</h2>
<figure>
<img data-orig-src="urn:270:00514.jpg" alt="鱔魚">
</figure>
<p>鱔魚，味辛。治五勞七傷，添精益髓，壯筋骨。久服令人肥胖，肌膚白嫩。但食後勿飲冷水，飲則解矣。然又能燥血。</p>
<p>——務本卷一下</p>
<p>鱔魚，氣味甘，性熱。有小毒。滇有二種：黃者良，赤者有毒。多服令人生火。夏日多食發暑，感溫疫之症。故火鱔不多入藥作羹。</p>
<p>其性大補氣血，舒筋壯骨，久服肥胖。</p>
<p>——範本卷七</p>

<h2>烏魚</h2>
<figure>
<img data-orig-src="urn:270:00515.jpg" alt="烏魚">
</figure>
<p>烏魚，味甘，性平。無毒。主治補中調元。大補氣血。治婦人乾血勞症，煅為末服之。又煮茴香食，治下元虛損。</p>
<p>七星魚即黑魚，按《本草》謂之鱧魚，又謂之烏啄，然生長滇土，謂之黑魚。不若即謂之黑魚，使人聞而即知也，何必易名七星魚。</p>
<p>——務本卷一下</p>

<h2>鴨</h2>
<figure>
<img data-orig-src="urn:270:00516.jpg" alt="鴨">
</figure>
<p>鴨，味甘，性大寒。無毒。治風寒、水腫、氣腫，解丹毒，止熱痢。頭，能消頂上禿瘡。腦，能敷一切瘡毒。同豬肉煮食，補氣。同羊肉煮食，主散氣，而發瘡。</p>
<p>老鴨同豬蹄煮食，補氣而肥體，健中。忌同牛肉煮食，若食者，冷骨而散血。同雞煮食，治血暈頭痛。</p>
<p>——務本卷一下</p>

<h2>鵝</h2>
<figure>
<img data-orig-src="urn:270:00517.jpg" alt="鵝">
</figure>
<p>鵝，味甘，性微寒。無毒。治五臟熱，清六腑，而潤皮膚，可和麵脂。血，解毒，白鵝熬膏，治耳聾。膽，搽疥癩痔瘡。蛋，補中益氣。毛，燒灰治噎食反胃，小兒驚風，水酒下。取掌調羹，大補氣血。掌上黃皮，燒灰調油。搽黃水瘡、凍瘡神效。</p>
<p>——務本卷一下</p>

<h2>黑老鴉血</h2>
<figure>
<img data-orig-src="urn:270:00518.jpg" alt="黑老鴉">
</figure>
<p>黑老鴉血，味辛，性微溫。血味鹹。治一切年深日久吼喘，喉中如扯鋸聲，每遇傷風或北風即發。</p>
<p>（附方）　黑老鴉血，曬乾為末，每服（三分或五分），滾水送下。</p>
<p>——務本卷三</p>

<h2>雄雞、雞肫皮</h2>
<figure>
<img data-orig-src="urn:270:00519.jpg" alt="雄雞">
</figure>
<p>雄雞，紅者味甘，無毒。白者氣味酸，寒。紅者治婦人諸虛損、血崩漏下，溫中。白者療風、治狂，下氣消渴。烏骨者，補中止渴。</p>
<p>——務本卷一下</p>
<p>雞肫皮，味甘，性平。寬中健脾，消食磨胃。治小兒乳食結滯，肚大筋青，痞積、疳積、疳痰。並皆治之。</p>
<p>——叢本卷下</p>

<h2>麻雀</h2>
<figure>
<img data-orig-src="urn:270:00520.jpg" alt="麻雀">
</figure>
<p>麻雀，一名瓦雀。味甘，性溫。腦可入腎，興陽泄精。</p>
<p>白丁香即公瓦雀屎。要直立於地上者，白色更好。磨翳退霧，遮睛不明，入眼藥用之。</p>
<p>——叢本卷下</p>

<h2>穿山甲</h2>
<figure>
<img data-orig-src="urn:270:00521.jpg" alt="穿山甲">
</figure>
<p>穿山甲，土炒泡用。味鹹，性寒涼。治疥癩癰毒，破氣行血，胸膈膨脹逆氣。又治膀胱疝氣疼痛。</p>
<p>昔一人飲食誤食螞蝗，胸膈膨脹，似單腹脹症。用：</p>
<p>穿山甲（土炒一錢）　萊菔子（三錢炒）　白豆蔻（一錢）　共為細末，每服二錢，滾水服，三次即愈。</p>
<p>（又方）治疝氣膀胱疼痛。</p>
<p>穿山甲（三錢炒）　茴香子（二錢）　共為細末，每服二錢，水酒送下。</p>
<p>——務本卷三</p>

<h2>黃牛肉</h2>
<figure>
<img data-orig-src="urn:270:00522.jpg" alt="黃牛">
</figure>
<p>黃牛肉，味甘，性溫，無毒。安中益氣，養脾胃，補益腰腎、筋骨，止渴生津，補血。乳，補虛弱，止渴，養心血，治反胃，利大腸尤佳。</p>
<p>——務本卷一下</p>

<h2>水牛肉、水牛連貼</h2>
<figure>
<img data-orig-src="urn:270:00523.jpg" alt="水牛">
</figure>
<p>水牛肉，味甘，無毒。能安胎補血，強筋骨，消水腫，除濕氣。</p>
<p>——務本卷一下</p>
<p>水牛連貼，味甘、微酸，性溫。健脾開胃，消積，磨宿食，寬中醒脾，有進食之功，消痞滿胸脹。</p>
<p>昔有一小兒脾胃不好，或吐或瀉，傷食，不思飲食，面黃肌瘦，目無睛光。後得此方服之效。</p>
<p>水牛連貼（新瓦焙黃色一兩）　雞肫皮（焙黃色一兩）共為末，每服一錢，滾水送下。忌麵食生冷。</p>
<p>——務本卷三</p>

<h2>羊肉</h2>
<figure>
<img data-orig-src="urn:270:00524.jpg" alt="羊">
</figure>
<p>羊肉，氣味臊、甘、微苦，性大熱。無毒。主治補中益氣，安神，止驚止痛。產婦食之易生。又治風眩痰症，男子五勞七傷，小兒驚癇癲搐。開胃健脾，食之神效。病人忌服，又能動風。</p>
<p>——務本卷一下</p>

<h2>豭豬肉</h2>
<figure>
<img data-orig-src="urn:270:00525.jpg" alt="豭豬">
</figure>
<p>豭豬肉，味酸，冷。療狂病，補腎氣虛弱，久病不愈者，食之可漸愈。頭，發風散氣，同五味煮食補虛。蹄，能下乳通血。脂，味甘。臘月煉淨收用，治癰疽，破冷結，散宿血，利腸胃。血，治痘瘡倒靨，烏頭陷頂，食之能起長升漿。能補血不足。心，補心血不足，治中風不語。肝，治小兒驚風。反烏梅、大黃等。</p>
<p>——務本卷一下</p>

<h2>馬肉</h2>
<figure>
<img data-orig-src="urn:270:00526.jpg" alt="馬">
</figure>
<p>馬肉，味辛、苦，冷。有毒。治傷中，除濕熱，下氣，長筋骨，強腰脊，壯健，強智，輕身，耐飢，治寒熱痿痹。鬃，燒灰敷瘡毒癰疽疔瘡，神效。蹄，燒灰為末，調油搽禿頭瘡、癬疥。皮，燒灰調油搽銅錢牛皮癬，立效。</p>
<p>——務本卷一下</p>

<h2>狗肉</h2>
<figure>
<img data-orig-src="urn:270:00527.jpg" alt="狗">
</figure>
<p>狗肉，味酸、咸，性溫。無毒。微臊。安五臟，補純陽，輕身益氣，補益腎胃，壯陽道，補腰膝，益氣力，治五勞七傷，補血脈而厚腸胃，補下焦而填精髓。和五味煮，空心食之。蹄，氣味酸，性平。治癲狂病。血，氣味鹹，補五臟。心，治憂恚氣，除邪。腎，氣味平。治婦人產後瘧疾。性反商陸、大蒜、杏仁，用者記之。</p>
<p>——務本卷一下</p>

<h2>七星菌</h2>
<p>（附篦菌等十六種）</p>
<figure>
<img data-orig-src="urn:270:00528.jpg" alt="七星菌（範本附圖）">
</figure>
<p>七星菌（範本附圖），生山中陰濕處，形似牛肝菌，背後有七點黃斑。味甘美、辛，性平。無毒。</p>
<p>主治五勞七傷，諸虛百損，婦人屍勞、瘵症，能殺癆蟲。人多忽其功效。</p>
<p>——範本卷十二</p>
<p>以上五色諸菌，人多不識，往往不細為分別，誤將毒菌視為無傷，致令毒殺，深為可憫。今特一一分別詳明，使人知所採擇。凡有未識者，宜加姜米或金銀器同煮，倘有黑色，斷不可食。外有一種番腸菌，其形與見手青無異，採來撅開，亦系見手即為青黑，但其味苦麻，若誤食之，肚腹定為疼痛，解亦當以姜米及金銀器預為辨之，方無舛錯。蓋菌之種類甚多，不能盡述。五色諸菌外，復有反黃、反青、反白、反黑、反赤諸菌，不可食。又云：所謂反者，若青面白背者是也，余可類推及二十三種，性各不同，亦並分別言之，以便臨時有所考察者也。</p>
<p>篦菌，形矮。有毒。</p>
<p>困木菌，微甘，性惡。</p>
<p>萠慄菌，苦，寒，人食多生癭滯氣。</p>
<p>桑花菌，味甘美。人難得食，食者強壯延年。</p>
<p>柏木菌，苦，寒。有小毒。</p>
<p>苦竹菌，有大毒。</p>
<p>楓菌，寒，澀。有毒。</p>
<p>麻菌，苦，寒。人食發瘡。</p>
<p>柳菌，散血。</p>
<p>人面菌，似雞㙡。有大毒。食之即死。</p>
<p>番腸菌，有大毒。</p>
<p>腐草菌，有毒。</p>
<p>馬蹄菌，形似馬蹄，味苦、澀。</p>
<p>胭脂菌，可為外科藥。</p>
<p>癩頭菌，味辛。食之令發蒼。</p>
<p>番花菌，背黑麵赤，誤食損齒落髮。</p>
<p>總之，青、黃、赤、白、黑五色菌可食。五菌之外，其色必雜色，必須種種審明，方可採用。倘毫釐有差，誤傷性命，切宜慎之！</p>
<p>——範本卷十二</p>

<h2>天花菌</h2>
<figure>
<img data-orig-src="urn:270:00529.jpg" alt="天花菌（範本附圖）">
</figure>
<p>天花菌（範本附圖），氣味甘，性平。無毒。色白味佳。主治補中益氣，健脾寬中，亦治小兒五疳蟲疾，食之可化。</p>
<p>凡煮菌者，入金銀器同煮，不黑可食，黑者勿用。</p>
<p>此菌曬乾研末，敷惡瘡可消，潰爛出頭者，敷其瘡邊，自可痊愈。</p>
<p>——範本卷十二</p>

<h2>竹菌</h2>
<figure>
<img data-orig-src="urn:270:00530.jpg" alt="竹菌（範本附圖）">
</figure>
<p>竹菌（範本附圖），家園生者。氣味鹹，性寒。無毒。和薑、醋食最良。主治能解五臟六腑熱結。亦治赤、白痢疾。同豬肉食，益脾補中。</p>
<p>外有一種苦竹菌，有大毒，不可用，味苦、麻。</p>
<p>——範本卷十一</p>

<h2>人參</h2>
<figure>
<img data-orig-src="urn:270:00531.jpg" alt="人參">
</figure>
<p>人參<u>初生時，小者三、四寸許，一椏五葉，葉細小。至十年生十數枝，枝上細葉。長至三十年，其根有變人形者，故曰人參。味甘，微溫。無毒。君藥也。主補五臟，安神定魄，止驚除邪，明目，開心益智，久服輕身延年。療腹鼓痛，胸脅逆滿，霍亂，調中。止消渴。治五勞七傷，虛損痰弱，止嘔噦，保中守神，消胸中痰，治肺痿及癇症，冷氣上逆，傷寒不下食。治肺胃陽氣不足，肺氣虛弱。</u></p>
<p>——務本卷一上</p>
<figure>
<img data-orig-src="urn:270:00531.jpg" alt="土人參">
</figure>
<p>土人參，生𨹤山谷，同遼東。其根形狀如玉竹而潤實，春生苗，產於深山背陰濕潤處，初生小者三、四寸許，一椏五葉。四、五年後生兩椏、五葉，未有花，至十年後生椏五葉。年深者四椏各有五葉，中心生一莖，俗名百尺杵。三月、四月有細花如粟，蕊如絲，紫白色。秋後結子，或七、八枚如豆大，青熟自落，根如人形者，乃年深浸漸長成者。氣味甘，微溫。無毒。君藥也。</p>
<p>——範本卷三</p>

<h2>土余瓜（龍蛋草）</h2>
<figure>
<img data-orig-src="urn:270:00532.jpg" alt="土余瓜">
</figure>
<p>土余瓜，一名龍蛋草，（非真龍蛋草也，真者已序於前）。生山中有水處，葉似小薊，根大而肥。氣味甘美。同茯苓搗為丸，治水腫、氣腫、血腫、單腹膨脹，服此即消。久服延年益壽。採葉敷癰疽發背、疔毒神效。即楊梅結毒，服七劑神效。忌發物生冷。</p>
<p>（莫將倒掛土余瓜認為土余瓜，可配茯苓為使，最良）。</p>
<p>——範本卷五</p>

<h2>土余瓜（倒掛土余瓜）</h2>
<figure>
<img data-orig-src="urn:270:00533.jpg" alt="土余瓜（倒掛土余瓜）">
</figure>
<p>土余瓜（倒掛土余瓜），生山崖倒掛，綠葉黃花，其花按一年開一朵，結一臺，梗藤棉軟，至十二年根成人形。味甘。無毒。採取同雲苓熬膏服之，黑髮延年。</p>
<p>——務本卷一上</p>

<h2>土練子</h2>
<figure>
<img data-orig-src="urn:270:00534.jpg" alt="土練子">
</figure>
<p>土練子，生於山中。其葉似地草果，葉中結一大子。子內有黑水，染鬚髮即黑。味甘，性寒。無毒。主治一切濕氣流痰、風癩、四肢瘡毒，小兒大瘡、胎毒。取子，燒灰存性，酒服，治七十二症瘋痰，若遇狂瘋亂打人者，服之即愈。</p>
<p>根，能消積食、消痞塊中膈不通。葉，敷瘡、疽癰發背如神。</p>
<p>此草一分，能治小兒臍風嘬嘴，驚風吐瀉。</p>
<p>——務本卷一上</p>

<h2>萬年松</h2>
<figure>
<img data-orig-src="urn:270:00535.jpg" alt="萬年松">
</figure>
<p>萬年松，俗呼笞帚菌、一名千年菌，生於青草叢中。似松青草，又似瓦松、佛指甲。味苦，性微寒。無毒。採之，治一切疔瘡、大毒癰疽發背，無名腫毒，敷之神效。</p>
<p>——務本卷一上</p>

<h2>萬靈丹</h2>
<p>萬靈丹，生於朝陽之地，溪水之邊。名曰矮陀陀，又曰矮槐，又曰萬年青。此藥樹似小槐枝，冬不老，夏不枯，秋不落葉。連根帶葉，採來陰乾，搗為細末。每兩入甘草三分，治諸般危症、傷寒、癱瘓、五勞七傷、風寒、暑濕、傷風、瘴氣，不論男女小兒，風疾痰喘、男子遺精、女子赤白帶下、經水不調、五臟煩熱、胎氣不安、產後血氣攻心、心酸嘔呃、損骨跛跏、肚腸蠱脹、氣盛成塊，一切諸般雜症，並皆治之。</p>
<p>凡用此藥，體實者用五分，體虛者用三分，隨症隨引而用。</p>
<p>——李本</p>
<p>矮陀陀，綠葉綠梗黑根。生於朝陽之處，溪水之邊。冬不凋，春不再茂。新鮮時，梗內有白漿；心細，菊花形；結黑子。年久，根上結瓜。黃花有毒，不可入藥。白花第一，紫花次之，治病甚多。</p>
<p>——《通志》卷六十八　引《滇南本草》</p>

<h2>大皮蓮</h2>
<p>大皮蓮，味苦、微辛，性微溫。治瘀血結滯腹疼，破血行血，跌打損傷瘀血，墜胎，下血塊等症。點水酒、童便服。</p>
<p>——務本卷二</p>
<p>大皮蓮，味苦、辛，性微溫。性與小皮蓮同。主治消瘀血而止血積疼痛，服之可效。妊婦忌之，不可妄用。</p>
<p>——範本卷四</p>

<h2>小皮蓮</h2>
<p>小皮蓮，味苦、微辛，性微寒。治瘀血結滯，或產後腹痛，或經期腹痛，散血塊，破癥瘕，發熱頭痛，寒熱往來，有如瘧狀，退虛熱。治跌打損傷，服時忌生冷、魚、羊。</p>
<p>附方　治痰血結滯肚腹，氣痛發熱。</p>
<p>小皮蓮（三錢）　煎湯點水酒、童便服。血虛忌用。</p>
<p>又方　治退諸虛燒。</p>
<p>小皮蓮（三錢）　水煨，露一夜，點水酒，清早溫服。</p>
<p>——務本卷二</p>

<h2>山芭蕉</h2>
<figure>
<img data-orig-src="urn:270:00536.jpg" alt="山芭蕉">
</figure>
<p>山芭蕉，高尺許，氣味辛、苦。有毒。不可妄服，只可作外科敷瘡散毒，脫管生肌，或未出頭者，圍邊留中心，以備出頭。若膿血流出，用此為末，圍未破之處，可托內瘡毒之管。其根最良。</p>
<p>——範本卷十</p>

<h2>三仙菜</h2>
<figure>
<img data-orig-src="urn:270:00537.jpg" alt="三仙菜">
</figure>
<p>三仙菜，此草生有水處，形似灰挑菜。有子，子大如天天茄大，青色。味甘美。無毒。連根、葉、子同熬成膏，每日清晨服（一、二錢），延年益壽。癱瘓痿軟，其效如神。作菜食之，令人肥胖。忌大蒜、兒茶。</p>
<p>——務本卷一上</p>

<h2>三葉還陽草</h2>
<figure>
<img data-orig-src="urn:270:00538.jpg" alt="三葉還陽草">
</figure>
<p>三葉還陽草，形似車前草，二苗，上有細黑子，根肥白而大。主治一切血症，性走十二經絡，專補腎，烏須黑髮，延年益壽。採治癭袋，神效。子，能敷太陽，止年久偏正頭風、赤眼，最效。</p>
<p>——範本卷四</p>

<h2>水毛花</h2>
<figure>
<img data-orig-src="urn:270:00539.jpg" alt="水毛花">
</figure>
<p>水毛花，有大毒。此草生於水中，形似毛槍梅花葉。採取曬乾為末，用作麻藥，剮瘡不疼，或剮尿結。先搽此藥，剮之不疼。</p>
<p>——務本卷一上</p>

<h2>不死草</h2>
<figure>
<img data-orig-src="urn:270:00540.jpg" alt="不死草">
</figure>
<p>不死草，形與打不死草異。硬枝小葉開黃花，根直如劍。味甘，性寒。無毒。主治跌打損傷，筋骨疼痛。</p>
<p>——範本卷五</p>

<h2>雙尾參</h2>
<figure>
<img data-orig-src="urn:270:00541.jpg" alt="雙尾參">
</figure>
<p>雙尾參<u>滇中𨹤山亦有。氣味甘、甜，性微寒。無毒。專治男婦老幼一切風痰昏迷，五癲或怔忡，如有人捕捉之狀。久服，消痰鎮驚，安神定魄，用之效。即氣癲、色癲可解。一治婦人生一胎後，久不生產。服之暖宮，調血，順經，亦可妊也。一治胎前產後，血積衝心，神效。採葉，治小兒驚風，即七日內外皆愈。</u></p>
<p>——範本卷三</p>

<h2>鳳尾參</h2>
<figure>
<img data-orig-src="urn:270:00542.jpg" alt="鳳尾參">
</figure>
<p>鳳尾參，產滇中𨹤山，細葉軟枝，根似人參形，十年可成人形。採根用，氣味甘，性微寒。走十二經絡，散寒，祛三腫。</p>
<p>——範本卷三</p>

<h2>石布</h2>
<figure>
<img data-orig-src="urn:270:00543.jpg" alt="石布">
</figure>
<p>石布，生於大石面上，隱隱似布形，扯起一塊，內有筋紋，似大葉。人多不覺此物生於石上也。氣味苦，性微寒。主治吐血、血衄、血痢、血崩，去濕痹，生肌。治冷風歷節疼痛，止尿血。取汁潤髮，敷湯火傷，止痛。煎湯服之，殺蟲，療蠱痢。</p>
<p>——範本卷九</p>

<h2>石龍草</h2>
<figure>
<img data-orig-src="urn:270:00544.jpg" alt="石龍草">
</figure>
<p>石龍草，生石上。花似丁香花，葉似桃葉，枝梗無刺。味苦。無毒。採梗枝煎服。治一切眼科，神效。</p>
<p>——務本卷一上</p>

<h2>龍竹草</h2>
<figure>
<img data-orig-src="urn:270:00545.jpg" alt="龍竹草">
</figure>
<p>龍竹草，此草生石上，或大山中有水處。形似竹葉，軟枝，黃葉，根肥。味酸。無毒。治一切腎虛腰疼，男子陽縮，婦人宮冷。炙用延年。</p>
<p>——務本卷一上</p>

<h2>龍吟草</h2>
<figure>
<img data-orig-src="urn:270:00546.jpg" alt="龍吟草">
</figure>
<p>龍吟草，生山中向陽處，斷梗有絲，大葉黃子，根大白色。味甘，平。無毒。採根服之，延年益壽，固齒，烏須黑髮。採葉服之，治大頭傷寒症，神效。採根，治舌上生瘡，名曰重舌，服之即愈。</p>
<p>——務本卷一上</p>

<h2>龍鱗草</h2>
<figure>
<img data-orig-src="urn:270:00547.jpg" alt="龍鱗草">
</figure>
<p>龍鱗草，生松樹上，貼皮上似鱗甲。此草有二種，一有枝苗，此無枝苗。味苦。無毒。主治童勞虛症，退熱除煩；婦人崩漏血積，煎服最良。</p>
<p>——範本卷六</p>

<h2>白雲參</h2>
<figure>
<img data-orig-src="urn:270:00548.jpg" alt="白雲參">
</figure>
<p>白雲參，俗呼還陽參、一名白奶參。獨枝，綠黑葉，根肥嫩，內有乳汁，只可用根。味甘、苦。無毒。入肺、肝、腎三經。同豬肉煮食，主人大生氣血，補腎添精。</p>
<p>又婦人乾血勞，食之更效。</p>
<p>（附方）　婦人虛勞盜汗。</p>
<p>白雲參　煨豬肉吃，氣血雙補。</p>
<p>——務本卷一上</p>
<p>白雲參，對葉，形似桃葉，白花，根肥。味甘，平。無毒。此參止渴生津，化痰，明目養心，引血歸元而安神。</p>
<p>——範本卷三</p>

<h2>白龍參</h2>
<figure>
<img data-orig-src="urn:270:00549.jpg" alt="白龍參">
</figure>
<p>白龍參，生山中，有藤，藤上有葉，葉下有小黃花，根大而肥白，其形如參。味甘。無毒。採取服之，延年益壽。</p>
<p>同豬肉煮食，暖腎添精。同牛肉煮食補氣。</p>
<p>同羊肉煮食，補氣止汗。同雞肉煮食，治癆病。生服令人白胖。婦人食之，止盜汗，治白帶。男子腎虛皆效。</p>
<p>——務本卷一上</p>

<h2>對葉參</h2>
<figure>
<img data-orig-src="urn:270:00550.jpg" alt="對葉參">
</figure>
<p>對葉參，味甘、苦，性平。無毒。主治九種氣痛，筋骨寒冷，癥瘕，酒積食積，痰火瘀血作痛。以酒為使，最為神效。</p>
<p>——範本卷三</p>

<h2>平爾參</h2>
<p>平爾參，味甘、平，性溫。無毒。治脾氣弱，中氣不足，飲食無味，五勞七傷，肢體痠軟，虛熱畏寒，面黃消瘦。此藥調治精神，養榮氣血，補中氣。但脾胃中如有積痰，或有寒濕者服之，令人發水腫。若服後周身腫滿，即煎苦菜湯食之，令小便利數次，其腫自消。</p>
<p>（附方）　治脾胃虛弱，中氣不足，勞傷虛損。</p>
<p>平爾參（三錢）　筍雞（一隻將參入雞腹煨服）。凡補虛用雞，男用雌，女用雄。（附案）昔史明九，用平爾參治石羊廠爐煙瘴氣。治午後怕冷作寒抖戰，夜晚發熱，天明出汗方涼。</p>
<p>治煙瘴用：平爾參（末三錢）　引水酒服三次，後用平兒參煨母雞一隻食之。</p>
<p>（補註）　平兒草、平爾參有辨別。平爾參枝梗矮，稈是方稈，花開一樣，但背無毛格蒂，葉同一樣，根小，稈紅色。</p>
<p>平兒草梗高大，稈是圓稈，開花一樣，但花後有毛格蒂，葉同一樣，根大，稈紅色。</p>
<p>——叢本卷上</p>

<h2>打不死草</h2>
<figure>
<img data-orig-src="urn:270:00551.jpg" alt="打不死草">
</figure>
<p>打不死草，生山澗中。細葉軟枝，根肥而白，上有須。氣味甘，性微寒。無毒。主治骨碎筋斷，瘀血不散，跌打損傷，以酒為使。</p>
<p>——範本卷五</p>

<h2>地竹</h2>
<figure>
<img data-orig-src="urn:270:00552.jpg" alt="地竹">
</figure>
<p>地竹，又名土余竹、地余竹。生於郊野。無花，就地生小軟枝，高一、二寸，葉似家竹，亦非淡竹，乃地竹也。味苦。無毒。採取為末，治男婦老幼，眼目昏花，或云翳遮睛，或疳疾傷眼，服之，其效如神。同苦蒿尖馬鞭梢尖　枸杞尖　共搗為泥，遇暴赤火眼，左眼塞左鼻，右眼塞右鼻，效。</p>
<p>——務本卷一上</p>
<p>地竹，氣味苦。無毒。主治骨蒸勞燒，虛勞發熱。服之能退五經之熱，兼利小便。</p>
<p>——範本卷八</p>

<h2>地纓子</h2>
<figure>
<img data-orig-src="urn:270:00553.jpg" alt="地纓子">
</figure>
<p>地纓子，此草形似纓子一撮，貼地而生，分赤、綠二色。味苦，性寒。赤絲者治脫陽，服之如神。綠絲者治脫陰，服之如神。</p>
<p>——務本卷一上</p>

<h2>地纓子（土細辛）</h2>
<figure>
<img data-orig-src="urn:270:00554.jpg" alt="地纓子">
</figure>
<p>地纓子，亦名土細辛。形似蒲公英，根細如絲，月白青色。氣味辛，性溫。無毒。主治咳逆上氣，頭痛，百結拘攣，風濕痹痛。久服明目，輕身延年，亦利九竅。專治眼疾，或內障、外障，白翳遮睛，同青羊肝為末服，即愈。</p>
<p>——範本卷四</p>

<h2>血參</h2>
<figure>
<img data-orig-src="urn:270:00555.jpg" alt="血參">
</figure>
<p>血參<u>肥似人形。滇中性燥，產遼東性寒。採根，用糯米蒸透，紅潤色。主治骨間寒熱，驚癇邪氣，接續陽氣，定五臟，救蠱毒；除胃中伏熱時氣，溫熱泄痢，去腸中小蟲，益肝膽氣，止驚惕。久服益志不忘，輕身耐老。客忤疳氣熱狂，明目，止燥煩；治瘡疥，去目中之黃及睛赤腫，瘀肉高起，痛不可忍。退肝經邪熱，除下焦濕熱之腫，瀉膀胱火。療咽喉痛，風熱盜汗。</u></p>
<p>——範本卷三</p>

<h2>雞尾參</h2>
<figure>
<img data-orig-src="urn:270:00556.jpg" alt="雞尾參">
</figure>
<p>雞尾參，葉似雞尾，綠色，軟小枝，無花，根似人形，人多不覺。味甘、辛，性寒。無毒。</p>
<p>主治眼目不明，或內障、外障，雲翳遮睛，小兒疳疾雀盲，化蟲除痞，或肚大筋青；亦治婦人五夜虛燒，骨蒸熱。此藥服之立瘥。</p>
<p>——範本卷三</p>

<h2>還元參</h2>
<figure>
<img data-orig-src="urn:270:00557.jpg" alt="還元參">
</figure>
<p>還元參，生有水處。形似竹筍，初出包葉而生，出一軟苗，苗上開黃花，其根似人參，有橫直紋。（味甘而美。無毒）。採根久服，令人白胖，延年益壽。民族地區常作菜用，呼為牛菜。因牛食此草而生牛黃，故曰牛生草。</p>
<p>——務本卷一上</p>

<h2>迎風不動草</h2>
<figure>
<img data-orig-src="urn:270:00558.jpg" alt="迎風不動草">
</figure>
<p>迎風不動草，生山中，獨莖數枝，綠葉，開黃花。採取治瞽目。</p>
<p>——務本卷一上</p>

<h2>金錢草</h2>
<figure>
<img data-orig-src="urn:270:00559.jpg" alt="金錢草">
</figure>
<p>金錢草，味酸。無毒。生𨹤山，滇中甚多。葉似虎掌草，花似慄花，軟枝。三年生葉一臺，分一椏，椏上生花。採服延年。</p>
<p>——務本卷一上</p>

<h2>金纏菜</h2>
<figure>
<img data-orig-src="urn:270:00560.jpg" alt="金纏菜">
</figure>
<p>金纏菜，一名鐵梗金纏子。生有水處。葉小梗硬，故曰鐵梗。根生一軟枝，枝上有黃子，四月採子，八月採根，九蒸九曬熬成膏。味酸。無毒。能辟穀。作菜，鹽炒；久服令人面容肥白，能補腎添精，大補元氣，穩齒烏須，延年益壽。子放於酒內，一時，其酒即化為水，即將此水治筋骨疼痛，神效。</p>
<p>——務本卷一上</p>

<h2>青霞草</h2>
<figure>
<img data-orig-src="urn:270:00561.jpg" alt="青霞草">
</figure>
<p>青霞草，生有水處向陽地方。有大葉，花似梅花，枝梗有刺。味酸、辛。採取熬膏服之，祛病延年。</p>
<p>——務本卷一上</p>

<h2>青花黃葉草</h2>
<figure>
<img data-orig-src="urn:270:00562.jpg" alt="青花黃葉草">
</figure>
<p>青花黃葉草，生於山野間。花似大楓子花，綠黃葉，開青花。今𨹤山甚多。味甘。無毒。採葉，洗眼疾；採花汁點翳眼兼散腫；採根為末，治痘封眼，神效。</p>
<p>——務本卷一上</p>

<h2>樹包</h2>
<figure>
<img data-orig-src="urn:270:00563.jpg" alt="樹包">
</figure>
<p>樹包，諸樹生包，包內有水，乃樹之津液。氣味甘甜，性平。無毒。主治五勞七傷，諸虛百損，肺癰熱毒。亦治中風口眼歪斜偏枯之症。染髮。久服輕身延年。又取包燒灰，治惡瘡疔毒，敷之即散。</p>
<p>此水用磁器盛之，黃蠟封口備用。</p>
<p>——範本卷六</p>

<h2>劍草</h2>
<figure>
<img data-orig-src="urn:270:00564.jpg" alt="劍草">
</figure>
<p>劍草，有大毒。生山野間。葉似草蘭花，旁生大黃葉，酷似車前草而無花。煅為末，敷惡瘡，甚效。</p>
<p>——務本卷一上</p>

<h2>貼地金</h2>
<figure>
<img data-orig-src="urn:270:00565.jpg" alt="貼地金">
</figure>
<p>貼地金，生於陰處。形似車前草，生軟苗一枝，枝上有黃絨細毛數撮。味甘。無毒。主治楊梅瘡傷鼻，或鼻上先有細點現出，速服此藥，可救鼻不傷也。又解一切瘡毒，神效。</p>
<p>——務本卷一上</p>

<h2>茶匙草</h2>
<p>茶匙草，味苦、微辛，性溫。專治面背寒疼，腰膝痛，肚腹疼，寒氣痛。或為末，或煎湯，點水酒服。</p>
<p>——叢本卷中</p>

<h2>掛壁青</h2>
<figure>
<img data-orig-src="urn:270:00566.jpg" alt="掛壁青">
</figure>
<p>掛壁青，葉上有毛，開黃花，高四、五寸許。氣味苦、酸、平，性寒。無毒。乃大寒純陰之草也，故主大熱。主治一切身熱煩邪，並解諸蟲、虺蛇毒傷惡氣，兼治小兒遊火、金瘡，服之立瘥。</p>
<p>——範本卷十</p>

<h2>胡麻</h2>
<figure>
<img data-orig-src="urn:270:00567.jpg" alt="胡麻">
</figure>
<p>胡麻，非皆俗入藥之胡麻也。生山中朝陽有水處。綠葉紫背，相對而生。根肥大，連有子。採根熬去苦水。氣味甘、甜，性微溫。無毒。主治諸虛百損，五勞七傷，補中益氣。久服令人烏須黑髮，延年益壽。同側柏葉食之，香甜無比。或熬膏和丸，每丸重一錢，隨引救民。治瘟疫遍散，傳染一方，每人一丸，赤小豆煎湯送下，神效。</p>
<p>——範本卷五</p>

<h2>珍珠一枝蒿</h2>
<p>珍珠一枝蒿，味苦，性寒。利小便，瀉膀胱積熱，除五淋，治便濁，發散瘡毒。</p>
<p>（單方）　五淋初起，便濁。單劑，水煨點水酒服。</p>
<p>——叢本卷下</p>

<h2>鐵蓮子</h2>
<figure>
<img data-orig-src="urn:270:00568.jpg" alt="鐵蓮子">
</figure>
<p>鐵蓮子，此草黑子，淡黑根，形似烏飯果，軟枝無葉。味甘、酸。無毒。主治一切酒毒成疾。治中膈存痰，胸中痞塊食積，周身疼痛，吐酸冷水；或因酒色成癆，發者腎氣崩疼，服數劑即愈。</p>
<p>——務本卷一上</p>

<h2>瓶兒草</h2>
<p>瓶兒草味淡，性微溫。行經絡，消氣結，散瘰癧、馬刀、結核，鼠瘡潰爛，膿血不止，補氣血虛弱，調元；搽癬瘡、小兒黃水瘡，婦人陰癢生蟲，洗之良。</p>
<p>（附奇方）　治痰核結核氣瘰，馬刀、瘰癧潰爛。</p>
<p>瓶兒草　大薊　蒲公英　牛蒡子　點水酒煎服。</p>
<p>（又方）　治症同前。</p>
<p>全歸（二錢）　瓶兒草（三錢）　連翹（一錢）　靈仙（一錢）　夏枯（一錢）　牛蒡子（一錢）　銀花（一錢）　防風（五分）　川貝母（五分）　水煎點水酒服。</p>
<p>（又方）　治氣血虛弱者，用瓶兒草（一味），黃牛肉（二兩），共一處煮爛食之，三、四服效。</p>
<p>——務本卷二</p>

<h2>倮羅芸香草</h2>
<p>倮羅芸香草，味微苦，性微寒。在表症，清六經實火，解表邪，發汗甚速。消乳蛾、痄腮硬腫，攻瘡瘍紅腫，清散出頭，有膿者潰破，無膿者紅腫退散；並退男婦勞熱。</p>
<p>（附方）　治腋汗狐臭，將新鮮挖倮羅芸香草挾腋下，其臭汗自止。</p>
<p>補註　倮羅芸香草　與毛葉云香草根葉一同，葉微黃色，鼻聞有香草香味，毛葉云香草無香草香味。</p>
<p>——務本卷中</p>

<h2>真矮它它頭</h2>
<figure>
<img data-orig-src="urn:270:00569.jpg" alt="真矮它它頭">
</figure>
<p>真矮它它頭，訛傳矮它它。多產於西番國，獨滇中逆水亦有。而今錯認山皮條為矮它它。山皮條則有小毒。苦，寒，下氣。真矮它它頭，軟枝大葉，無花，葉上生黑子。氣味甘、辛。無毒。入十二經絡，通五臟，潤六腑，生津益氣，有人參之功效。</p>
<p>——範本卷三</p>

<h2>黃花子</h2>
<figure>
<img data-orig-src="urn:270:00570.jpg" alt="黃花子">
</figure>
<p>黃花子，生荒野中，大葉黃子，子上有黑點，開黃花，可作菜食。味甘、酸，無毒。治一切陰虛火盛，脫陰脫陽之症，神效。同五味、鹽炒焦下飯。久吃令人白胖，延年益壽。又能益胃健脾。</p>
<p>——務本卷一上</p>

<h2>黃毛金絲草</h2>
<figure>
<img data-orig-src="urn:270:00571.jpg" alt="黃毛金絲草">
</figure>
<p>黃毛金絲草，生山中。綠葉貼地，上有一枝，或分杈。枝上開黃花如絲數朵。根上有大果，其甜如蜜。採之，服久，輕身益壽。</p>
<p>——務本卷一上</p>

<h2>甜遠志</h2>
<p>甜遠志，味甜，性微溫。主補心、肝、脾、腎，滋補陰血，補養精神，潤澤形體，止面寒腹痛，止勞熱咳嗽，治婦人白帶腰痛，頭眩耳鳴，男婦虛損，洵為要藥。</p>
<p>（單方）　治婦人產後蓐勞症，發熱出汗，飲食無味。</p>
<p>甜遠志（去皮乾用五錢、生用一兩）　筍雞（一隻去腸）將藥入雞腹內煮爛，空心服之效。</p>
<p>（補註）　「蓐勞」，蓐產中之名也，產後虛弱氣喘，乍寒乍冷乍熱之病也，如瘧狀，名曰「蓐勞」。此是虛弱也。又有因產後著氣，肝血受鬱而作蓐勞，蓋氣血不相順接，氣虛故乍寒，血虛故乍熱，寒熱自汗，無時休息，症狀似瘧，實非瘧也。治宜大補氣血。甜遠志補氣補血，筍雞氣血之物，用以佐之。</p>
<p>——叢本卷上</p>

<h2>盤地藤</h2>
<p>盤地藤，葉似荷葉，輕輕軟枝，盤地而生，梢上細花，根大而肥。氣味甘甜。無毒。性走陽道，亦行任督二脈，通十二經絡；分陰陽，利小便，除內熱。久服延年益壽，生津養肺，潤五臟而清六腑，烏須黑髮。</p>
<p>——範本卷六</p>

<h2>庵䕡子</h2>
<figure>
<img data-orig-src="urn:270:00572.jpg" alt="庵䕡子">
</figure>
<p>庵䕡子<u>症。其效如神。搗敷患處，亦最為有功。</u></p>
<p>——範本卷十</p>

<h2>梅花草</h2>
<figure>
<img data-orig-src="urn:270:00573.jpg" alt="梅花草">
</figure>
<p>梅花草，形似梅花，小朵，生石崖上。氣味甘、苦。無毒。治婦人血崩血塊，散氣，通經利水；胃中冷痛、內疝癥瘕即消；食積成痞，堅硬疼痛，服之立瘥。</p>
<p>——範本卷六</p>

<h2>紫葉草</h2>
<figure>
<img data-orig-src="urn:270:00574.jpg" alt="紫葉草">
</figure>
<p>紫葉草，形似薄荷，黃紫葉，無花；破心看之，枝如燈草綿軟。味辛。無毒。主治一切目疾，暴發火眼。採枝葉熬水洗眼，退內障、外障，一切雲翳，洗之如神。</p>
<p>——務本卷一上</p>

<h2>紫背雙葉草</h2>
<figure>
<img data-orig-src="urn:270:00575.jpg" alt="紫背雙葉草">
</figure>
<p>紫背雙葉草，生江邊有水處，或大海邊亦有之。葉似梅花五瓣，根結二果，果上有須。氣味甘、辛、苦，性寒、平。無毒。主治肌膚如柴，能生血和血，肥肌健脾理中，久服延年益壽，亦治噎食轉食反胃，養脾生精潤肺；小兒疳疾目盲，化痰、定喘，安神。亦治氣癭、食癭，痰結成袋，或因水生癭袋。噙之即散。</p>
<p>——範本卷六</p>

<h2>筋骨草</h2>
<figure>
<img data-orig-src="urn:270:00576.jpg" alt="筋骨草">
</figure>
<p>筋骨草<u>四穗，開黃花，結實三稜，類篦麻子。味甘、辛。無毒。五月採取，治風濕，有暖骨祛風之功，故名筋骨草，又名暖骨草，亦名接骨草。民族地區用接骨敷傷，止血定痛；治一切風濕筋骨疼痛，拘攣寒濕，腳氣，遍身癬瘡疥癩，泡酒服。治一切痿軟痰氣，五勞七傷，服之如神。入藥，苗花並用。形與馬鞭草大不相同。馬鞭草葉如菊，紫花；暖骨草尖葉黃花，治療亦異，用者宜審。</u></p>
<p>（普濟方）　治反胃吐食，暖骨草獨棵，民族地區經驗，治一切腫毒初起，敷之即消。接骨用酒服末五錢，三劑即愈。忌蛋蒜。</p>
<p>——務本卷一上</p>

<h2>蛤蟆芸香草</h2>
<p>蛤蟆芸香草，味苦，性大寒。瀉六經客熱，退男婦諸般虛熱勞熱，治有汗骨蒸煩熱，退子午潮熱。</p>
<p>（單方）　治童男幼女虛熱，諸藥不退者，服之良效。產後數月發熱，不退涼者效。</p>
<p>蛤蟆芸香草（三錢）　引用童便點服。</p>
<p>劉乾云：一名倒提壺，治男婦奔豚疝氣，量人之虛實，佐以消補中氣藥而用。</p>
<p>——叢本卷上</p>

<h2>纏瓜草</h2>
<figure>
<img data-orig-src="urn:270:00577.jpg" alt="纏瓜草">
</figure>
<p>纏瓜草，生南瓜地中，延蔓而生，細葉，白花，有心。氣味甘、苦，性平。主治魚皮癩、痘風瘡、魚風瘡，一切風癩，洗之如神。</p>
<p>——範本卷十二</p>

<h2>蜜雜雜</h2>
<p>蜜雜雜，一名醉仙草、一名救疾草。產滇中。味甘甜，性微溫。入胃厚腸。止水瀉日久，治赤白痢，用沙糖同煨服。</p>
<p>昔滇中傳染腸瘟，個個痢疾，後有醫士範文公用此草同糖炒服，救萬民。</p>
<p>（又方）　跌打刀傷肉破，搗調糖敷口上。</p>
<p>——務本卷二</p>

<h2>白沙蚓</h2>
<p>白沙蚓，生石峽內，形似蚯蚓，身上有白圈毛，細尾。宜良最多，人多不識。氣味甘、辛。無毒。主治小兒三十六驚風，六淫風邪疫症，男婦老幼中風不語，或左癱右瘓，四肢不仁，搗爛火煅，酒下，神效。一治男子精寒陽縮，敷肚臍可興也。</p>
<p>——範本卷七</p>
